თამარ ბართაია

 შავ-თეთრი

 დრამა ერთ მოქმედებად

 2022 წელი

**მოქმედი პირები:**

**აკა** ( 50 წლამდე მამაკაცი.)

**ნენე** ( 50 წლამდე ქალი.)

 \* \* \*

***აკა****:* ,,სტოკჰოლმში გამთენიისას ჩამოვფრინდი. პირველად ვარ შვედეთში. ნახევარ საუკუნეს გადავაბიჯე, მაგრამ ასაკს ჯერ დიდად ვერ ვგრძნობ, მით უმეტეს, თუ ჩემი აქ ჩამოსვლის მიზეზსაც გავითვალისწინებთ...

სასტუმროში ყველაფერი დაკეტილი დამხვდა. ძალიან მომწყურდა და სანამ ჩემს ნომერში ავიდოდი, მიმღებში მორიგე ქალბატონს ვკითხე:

- წყალი სად შეიძლება, შევიძინო?

 - თქვენ ისეთ იშვიათ ქვეყანაში ჩამობრძანდით, სადაც წყალი ონკანიდან ისმევა, -ამაყად მიპასუხა.

 - ძალიან სასიამოვნოა, მეც ისეთი ქვეყნიდან ვარ, სადაც ონკანში წყაროს წყალი მოედინება,- მეც ამაყად ვუპასუხე.

 ცოტა ეჭვის თვალით შემომხედა, მერე კი მკითხა: - თქვენ ხომ ამერიკის მოქალაქე ბრძანდებით?

- დიახ, მაგრამ წარმოშობით საქართველოდან ვარ.

მოკლედ, ბევრს ვერაფერს მიხვდა, მისი სახის გამომეტყველებით თუ ვიმსჯელებთ. საუბრის გაბმის სურვილი არც ერთს აღარ გაგვჩენია, დავემშვიდობე და ჩემი ნომრისკენ გავწიე. შხაპი მივიღე და ცოტა წავუძინე კიდეც.

 დილით მშვენივრად ვისაუზმე ამათივე გამოგონილ „შვედურ მაგიდაზე“, მერე კი ქალაქის ცენტრს მივაშურე. გამომგზავრებამდე რამდენიმე ფოტო და ვიდეო ვნახე სტოკჰოლმის ღირსშესანიშნაობებზე და ბევრი ძებნა არც დამჭირვებია, თითქმის ყველაფერი ქალაქის ცენტრში იყო თავმოყრილი. სამი საათისთვის ერთ-ერთ გალერიაში ჩემი ათი თანამემამულის ფერწერული ნამუშევრების გამოფენა იხსნებოდა და ჩემი ამ ქალაქში ვიზიტის მთავარი მიზეზიც ეს გახლდათ. თუმცა იმ ათიდან მხოლოდ ერთი მაინტერესებდა...

 დარბაზში შევედი თუ არა, „ის ერთი“ შორიდანვე დავლანდე და სანამ თვითონაც შემნიშნავდა, კარგა ხანს მოურიდებლად ვაკვირდებოდი. ვერ ვიტყვი, რომ დიდად შეცვლილიყო, ყოველ შემთხვევაში, მუქი, ხვეული თმა ისევ ძველებურად ჰქონდა თვალებზე ჩამოყრილი. ახლაც უხეში, სქელლანჩიანი ტყავის ბათინკები ეცვა, ოდნავ დიდი, ჯვალოსავით ნაქსოვი სვიტერი და გრძელი კუბოკრული ბოლოკაბა. მალე თვითონაც აღმომაჩინა დამთვალიერებლებს შორის და გაოცებული მზერით ჩემკენ წამოვიდა. ჩემს იქ ყოფნას ნამდვილად არ ელოდა. ერთმანეთს ჩვეულებრივად შევხვდით, ძველი ნაცნობებივით. ცოტა გავისაუბრეთ. ვუთხარი, რომ აქ სულ სამი დღით ვიყავი და საღამოს რესტორანში დავპატიჟე. უარი არ უთქვამს, თუმცა დიდი ხალისითაც არ დამთანხმებია, მაგრამ ამას ახლა არანაირი მნიშვნელობა არ ჰქონდა, მთავარი ის იყო, რომ საღამოს ერთად გავატარებდით.

 ***ნენე:*** „ჩემი ყურადღება მისმა დაჟინებულმა მზერამ მიიპყრო, მაგრამ ვინ იყო, ვერ გავიხსენე, სანამ ახლოს არ მივედი და მომწვანო, გამჭვირვალე თვალებში არ ჩავხედე. აღარც მახსოვდა, როგორი იყო. საღამოს რესტორანში დამპატიჟა, უარი არ მითქვამს, ან რატომ უნდა მეთქვა?!.“

***აკა:*** „ისევ სასტუმროში დავბრუნდი. სულ საათზე ვიყურებოდი, ყოველი შემთხვევისთვის, მაღვიძარაც დავაყანე - რა ვიცი, არ ჩამეძინოს-მეთქი... ჯერ ადრეა. ტახტზე მივწექი და ჩემმა განვლილმა ცხოვრებამ გონებაში ფილმის კადრებივით ჩამიქროლა.

 რვა წლის ვიყავი, დედა რომ გარდამეცვალა. რაც მანამდე იყო, ძალიან ბუნდოვნად მახსოვს. დედაჩემის დაკრძალვის დღეებიც იმით დამამახსოვრდა, რომ უამრავი ადამიანი მოდიოდა, ჩემს სიმაღლეზე ჩაიცუცქებოდნენ და ყველა თავზე მისვამდა ხელს.

მამაჩემმა რაღაცნაირად მოახერხა, რომ დედას, როგორც ნამდვილ ანგელოზს, ისე აღვიქვამდი და ის ფოტოც, ოდნავ მოჭუტული თვალებით თბილად რომ მიმზერდა, ხატივით წმინდა და ძვირფასი იყო ჩემთვის. მას გაჭრილი ვაშლივით ვგავდი და მამას, ალბათ, ამის გამო კიდევ უფრო მეტად ვუყვარდი. მამაჩემი კი ნამდვილი ჯადოქარი იყო, ამ სიტყვის საუკეთესო გაგებით. თითქოს ჩემამდე იცოდა, რა მინდოდა ან რა გამახარებდა, და ყველა ოცნება ოცნებამდე მქონდა ასრულებული. ამიტომაც ობლობით გამოწვეული სევდა არასდროს მიგრძვნია“.

***ნენე:***  „ჩვენ ერთ ქალაქში ვცხოვრობდით, მაგრამ ერთმანეთს არ ვიცნობდით, არც ჩვენი მშობლები. ორჯერ შევხვედრილვართ ბავშვობაში, ერთხელ - ცირკში, ნაძვის ხის ზეიმზე და მეორედ - ღია კონცერტზე, კონსერვატორიის მცირე დარბაზში. მე ჰაიდნის სონატას ვუკრავდი ფორტეპიანოზე, ეს კი ბახს - ვიოლინოზე. ეს მერე, მოგვიანებით, ფოტოებზე აღმოვაჩინეთ“.

***აკა***: „მუსიკაზე სიარული მალე მომბეზრდა. განსაკუთრებით სოლფეჯიო მეზიზღებოდა და როცა მამაჩემს ვუთხარი, იქ სიარული აღარ შემიძლია-მეთქი, ძალა არც მას დაუტანებია. მუსიკა ძალიან მიყვარდა, მაგრამ ახლა კლასიკაზე მეტად პოპი და როკ-ენ როლი მიზიდავდა. მაშინ ჩვენი თაობის ყველა ბიჭის სანუკვარი ოცნება იყო, „ბითლზებივით“ ჯგუფში დაეკრა და მეც ბევრი არ მიფიქრია, სულ მალე მე და ჩემმა სამმა მეგობარმა, რომლებიც თან ჩემი მეზობლებიც იყვნენ, ჩემთან სახლში ყოველდღე დავიწყეთ შეკრება. „ბითლზების“ ორი ფირფიტა გვქონდა, ვუსმენდით, ტექსტებს ვიზეპირებდით და მერე ბოლო ხმაზე გავკიოდით.

მალე ჩაცმულობითაც დავიწყეთ მათი მიბაძვა და რადგან მამაჩემი არასოდეს არაფერს მიშლიდა, ჩემი სახლი ჩვენი თავშეყრის მთავარი ადგილი გახდა. ყველა ცნობილი სიმღერა ზეპირად ვიცოდით და აღფრთოვანებული ვიყავით საკუთარი მიღწევებით, რასაც ვერ ვიტყვი ჩემს მეზობლებზე, რომლებმაც, მიუხედავად მამაჩემის მიმართ დიდი პატივისცემისა, ერთ დღესაც ერთხმად გამოგვიცხადეს, რომ „მე-ტის- ა-ტა-ნა ა-ღარ შე-ე-ძლოთ!!.“

 სხვა გზა არ იყო, რეპეტიციები სადმე სხვაგან უნდა გადაგვეტანა. მამაჩემმა მეზობლებს პირობა მისცა, რომ ჩვენი სახლიდან მუსიკის ხმა აღარასოდეს შეაწუხებდათ, მე კი თვალი ჩამიკრა და, მეზობლებს რომ დაემშვიდობა, ღიმილით მითხრა:-„ აკაკი, ცოტა დამაცადეთ, მამი, და ისეთ სარეპეტიციოს მოგიწყობთ, ბევრ პროფესიონალს შეშურდესო“. აკაკი მამამისის პატივსაცემად მერქვა და მხოლოდ განსაკუთრებულ შემთხვევებში მომმართავდა სრული სახელით, ისე კი პატარაობიდან ყველა აკას მეძახდა და დღემდე ასეა“.

***ნენე:*** „მუსიკალური შვიდწლედი ბოლომდე მივათრიე, თუმცა მას მერე ნოტები აღარ გადამიშლია. არც მუსიკოსობა მნდომებია ოდესმე, მაგრამ კარგი მსმენელი კი ნამდვილად დავდექი, კლასიკური მუსიკაც ჩემთვის ყოველთვის პირველი იყო, სხვათა შორის, მაშინაც კი, როცა ჩემი თაობის ყველა გოგოს გიტარაზე მომღერალ ბიჭებზე აბოდებდა, მე ეს არასდროს მხიბლავდა, პირიქით, ცოტა მაღიზიანებდა კიდეც“.

**აკა:** „მამაჩემი არქიტექტორი იყო და იმ დამპალ საბჭოთა ქვეყანაში რომ არ ეცხოვრა, დარწმუნებული ვარ, მსოფლიო გაიცნობდა. სამი თვე!.. თითქის სამი თვე არ ამოსულა ჩვენი კორპუსის სარდაფიდან. კი მჯეროდა, რომ მაგარ რამეს გააკეთებდა, მაგრამ იმას, რაც იქ დამხვდა, მართლა ვერ წარმოვიდგენდი. არ ვიცი, ჯადოსნური ჯოხი აიქნია, თუ რა ქნა?!.

 ყოველი დეტალი აეთვისებინა, ბეტონის ბოძებიდან დაწყებული, წყლისა და კანალიზაციის მილებით დამთავრებული. ყველაფერი დიზაინის ნაწილად ექცია და ახალი სიცოცხლე შთაებერა.

 ოდნავ შემაღლებულ ადგილას სცენის მსგავსიც კი იყო მოწყობილი. საიდანღაც სხვადასხვა მუსიკალური საკრავიც მოეტანა. ის კი არა, ჩემი ვიოლინოც ეკიდა კედელზე, როგორც ჩემი მუსიკალური წარსულის საამაყო ატრიბუტი და აწ უკვე დეკორაციის ნაწილი. მოკლედ, ეს უზარმაზარი ტერიტორია ახლა მთლიანად ჩემს განკარგულებაში იყო. დაუჯერებელია, მაგრამ ცამეტი წლის ასაკში ჩემი

სამფლობელო მქონდა და საკუთარი მუსიკალური ჯგუფი მყავდა! ამაზე მეტი რა უნდა მენატრა?!

ყველაფერთან ერთად, მამაჩემს ხმის ისეთი იზოლაცია გაეკეთებინა, რომ არასდროს არც ერთ მეზობელს აღარ გამოუთქვამს პრეტენზია სარდაფიდან ამოსულ ხმაურზე.

მალე ჩვენ, ოთხივენი, ძალიან პოპულარული ბიჭები გავხდით უბანშიც და სკოლაშიც, თუმცა პოპულარობა და საპირისპირო სქესისგან ყურადღება არც მანამდე გვაკლდა. მაგრამ უნდა ვაღიარო, პირადად მე, ჩემი ძმაკაცებისგან განსხვავებით, გოგოები ჯერ საერთოდ არ მაინტერესებდა“.

***ნენე:*** „საკმაოდ დიდი ბინა გვქონდა, მაგრამ მაინც ყოველთვის იმაზე მეტი ხალხი ვცხოვრობდით, ვიდრე ეს ფართობი იტევდა. მუდამ ვიღაც რჩებოდა ჩვენთან, განსაკუთრებით, სოფლიდან სასწავლებლად ჩამოსული ნათესავები, ზოგი - გამოცდების პერიოდში, ზოგი - სანამ ბინას იქირავებდა, ზოგიც - ვიდრე ერთი ბინიდან მეორეში გადაბარგდებოდა. მოკლედ, სტუმრები არ გვაკლდა. ყოველ საღამოს დიდი სუფრა იშლებოდა და ვერც ვიხსენებ, როდესმე ვახშმად მარტო ოჯახის წევრები ვმსხდარიყავით. ყოველ საღამოს ვისმენდი სადღეგრძელოებში, რომ საამაყო გოგო ვიყავი და ოჯახი უნდა მესახელებინა. მე კი პატარაობიდან ვიცოდი, რომ მხატვარი ვიქნებოდი და სხვა პროფესიაზე არც მიფიქრია. ცოტა რომ წამოვიზარდე, მომეცემოდა თუ არა საშუალება, სამხატვრო აკადემიასთან ავივლ- ჩავივლიდი და იმ დროზე ვოცნებობდი, როცა მეც, იმ სტუდენტებივით კედელზე ცალფეხმიყრდნობილი და საღებავით თითებდათხუპნული, სიგარეტს გავაბოლებდი. მოკლედ, ზუსტად ვიცოდი, სადაც იყო ჩემი ადგილი და გეზიც იქითკენ მქონდა აღებული“.

***აკა:*** „ერთხელ ჩემმა კლასელმა ანიმ თავის დაბადების დღეზე დაგვპატიჟა ოთხივე. მიუხედავდ იმისა, რომ ეს სამნი არც ჩვენი კლასელები იყვნენ და წესიერად არც იცნობდა, ჩვენთან მეგობრობა უკვე პრესტიჟის ამბავი იყო. ისინიც დიდი სიხარულით წამოვიდნენ, მაგრამ არა ანის გამო. აქ მთავრი ანის და იყო, კიწი, რომელზეც ყველა ბიჭს აბოდებდა და ყველაზე სასურველ და სექსუალურ გოგოდ ითვლებოდა სკოლაშიც და უბანშიც - ორი წლით ჩვენზე უფროსი, გრძელი ქერა თმით და დიდი ძუძუებით.

სუფრასთან კიწი ჩემ პირდაპირ აღმოჩნდა და როცა მაგიდის ქვეშიდან მისი ფეხი ჯერ ჩემს წვივს ამოუყვა, მერე კი ჩემს ფეხებს შორის გაჩერდა და მის ვნებიან თვალებს შევხედე, ისეთი რაღაც დამემართა, რაც იქამდე არასდროს მქონია: ჯერ გული ამიჩქარდა და სუნთქვა გამიხშირდა, მერე კი ვიგრძენი, მთელ სახეზე როგორ ავილეწე და სხვებსაც რომ არ შეემჩნიათ, კიწის ფეხი ორივე ხელით მოვიშორე. ის კი ისე მიღიმოდა, ვითომც არაფერი...

- უი, კომპოტი გათავებულა, ჩავალ, ამოვიტან - დაიძახა და მაგიდის ქვეშ ცალი ფეხსაცმლის ძებნა დაიწყო, წამოდგა, გრძელი ქერა თმა, ერთი ხელის მოსმით ზემოთ სარჭით დაიმაგრა და კარისკენ წავიდა. უცებ მოტრიალდა და ხმამაღლა, ყველას გასაგონად მკითხა: - „აკა, ქილებს ხო ამომატანინებ?!“ სხვა რა გზა მქონდა, ავდექი და უსიტყვოდ გავყევი უკან. კიბეზე უკვე თავბრუ მეხვეოდა და დაჰიპნოზებულივით მივდევდი. ჩავედით, ნახევრად ჩაბნელებული დერეფანი გავიარეთ და მწვანედ შეღებილ რკინის კართან გავჩერდით. კიწიმ ჯიბიდან გასაღები ამოიღო, კარი გააღო და პატარა საკუჭნაოში სინათლე აანთო, მეც შევყევი. კარი მიხურა და უცებ მთელი ძალით ამეკრა სხეულზე.

 სანამ აზრზე მოსვლას მოვასწრებდი, ფეხზე მდგომმა ქალთან პირველი სექსი და პირველი არაამქვეყნიური სიამოვნებაც ვიგემე.

სამი ქილა ალუბლის კომპოტით ისე მალე ამოვბრუნდით უკან, რომ ეჭვსაც კი ვერავინ აიღებდა, სინამდვილეში რა საქმეზეც ჩამიყვანა კიწიმ სარდაფში.

აქედან მოყოლებული, გაკვეთილები დამთავრდებოდა თუ არა, კიწის ჩემი სამფლობელოს გასაღებს ჩუმად მუჭში ვუდებდი. ისიც იქ მხვდებოდა და მანამდე არ მიდიოდა, სანამ არაქათგამოცლილი ღრმა ძილს არ მივეცემოდი. ისიც კი არ ვიცი, რამე გრძნობა თუ ჰქონდა ჩემ მიმართ. თვალებში მაშინაც არ მიყურებდა, როცა თვალებში მიყურებდა. დაიცხრობდა თუ არა გიჟურ ვნებას, ორივე ხელით მთელი ძალით ისე გამწევდა, თითქოს ერთი სული ჰქონდა, როდის მომიშორებდა, მერე კი მინაბული ტახტზე გადაეშვებოდა და დიდხანს გაუნძრევლად ეგდო. მე იმ დროს ხარბად ვათვალიერებდი მის უნაკლო სხეულს და მეათასეჯერ ვრწმუნდებოდი, რომ მისი მსგავსი ქალი დედამიწაზე მეორე არ იყო და ისიც მე მეკუთვნოდა, მე!.. ჩვენ თითქმის არ ვსაუბრობდით, თითქოს შეთანხმებული ვიყავით, რომ სექსის გარდა, სხვა რამეში დრო არ უნდა დაგვეკარგა.

ასე გავიდა თითქმის წელიწად-ნახევარი. ჩვენი ჯგუფის რეპეტიციები ჯერ გავაიშვიათეთ, მერე კი საერთოდ აღარ ვიკრიბებოდით. მაგის არც თავი მქონდა და აღარც სურვილი.

ამასობაში კიწიმ სკოლა დაამთავრა და ახლა უკვე აღარ გვჭირდებოდა სკოლის დერეფანში გასაღების ჩუმად გადაცემა - სარდაფის შესასვლელთნ სამალავი გვქონდა, რომელიც მხოლოდ ჩვენ ორმა ვიცოდით და სკოლიდან მოსულს კიწი უკვე იქ მხვდებოდა.

ამ გოგომ მართალა ლიმონივით ბოლომდე გამომწურა. ძალიან გავხდი და სახეზეც ლიმონისფერი დამედო. მამაჩემი ხვდებოდა, რა საქმითაც ვიყავით დაკავებული მე და კიწი სარდაფში, მაგრამ იმას რას წარმოიდგენდა, რა დღეში ვყავდი ამ გოგოს. ნამდვილი ვამპირი იყო, სექსუალური ვამპირი.

 ერთხელაც მამაჩემმა მკითხა: „აკა, დიდი ხანია, ერთმანეთთან აღარ გვისაუბრია, რა ხდება შენკენ? რამე ხომ არ გინდა?“ მეც დაუფიქრებლად ვუპასუხე: - რა ვიცი, აი, სკოლას დავამთავრებ და ცოლი მინდა მოვიყვანო-მეთქი.

 - ცოლი?! - ასეთი პასუხისთვის მზად არ აღმოჩნდა და ცოტა დაიბნა. - აკა, ჯერ იქნებ ცოტა მოიცადო, დაფიქრდე - მორიდებულად ჩაილაპარაკა.

- მამა, რაღას ველოდო?! ისედაც უკვე ყველაფერი ნანახი მაქვს ცხოვრებაში, - ისეთი თავდაჯერებით ვუპასუხე, რომ აღარაფერი უთქვამს.

 რამდენიმე დღეში სოხუმში ნათესავი გარდაგვეცვალა, ბაბუა ვახტანგი, და მამაჩემმა მკითხა, შენც ხომ არ წამოხვალ დაკრძალვაზეო? პატარაობისას თითქმის ყოველ ზაფხულს ერთ კვირას მაინც ვატარებდით მათ სახლში და მის შვილიშვილთანაც ვმეგობრობდი. უარი არ მითქვამს, პირიქით, მაშინვე დავთანხმდი და რამდენიმე დღით სოხუმში გავემგზავრეთ. უმცროსი ვახო - ბაბუის მოსახელე - ჩემი ტოლი იყო. ძალიან გაგვიხარდა ერთმანეთის ნახვა. ჩემგან განსხვავებით, მას თურმე კარგა ხნის გადაწყვეტილი ჰქონდა ექიმობა და შევთანხმდით, რომ თბილისში როცა ჩამოვიდოდა, ბავშვობიდან დაწყებულ მეგობრობას ისევ აქტიურად გავაგრძელებდით.

დაკრძალვის მეორე დღეს მამაჩემი სასწრაფოდ სამსახურში გამოიძახეს და სოხუმიდან იმაზე ადრე დავბრუნდით, ვიდრე ვაპირებდით. დავდე თუ არა ჩანთა, მაშინვე სარდაფში ჩავქანდი. სანამ სადარბაზოში შევიდოდით, სამალავში შეუმჩნევლად ხელი შევყავი და გასაღები იქ რომ არ დამხვდა, მივხვდი, კიწი სარდაფში იყო და მელოდებოდა. უკვე სამ დღეზე მეტი იყო, არ მენახა და ძალიან მენატრებოდა. კარი შევაღე... კარგა ხანი დამჭირდა იმის აღქსაქმელად და გასაცნობიერებლად, რაც იქ დავინახე. ვიღაცის დიდრონ ხელებს კიწის თეთრი დუნდულები ეჭირა. კიწის სახე არ დამინახვს, კარის ხმაზე კი მოატრიალა ოდნავ თავი, მაგრამ თვალები არც გაუხელია... ყველაფერი გასაგები იყო... კარი გამოვიხურე, ცოტა ხანს გავჩერდი, რადგან მართალა არ ვიცოდი, ასეთ დროს რა უნდა მექნა, როგორ მოვქცეულიყავი?! ალბათ, არც მანამდე ვიქნებოდი კიწისთვის ერთადერთი, მაგრამ ახლა ჯერ ისევ შოკში ვიყავი... სახლში ავედი. არ ვიცი, რამდენ ხანს ვიდექი შუა ოთახში გაუნძრევლად და ერთ წერტილს მივშტერებოდი...

 როცა გვიან ისევ ჩავბრუნდი სარდაფში, კიწი იქ აღარ დამხვედრია, გასაღები კი თავის ადგილას დაეტოვებინა. ის იყო და ის, იმ დღის მერე აღარ მინახვს...

მისმა წასვლამ თითქოს რაღაც შვებაც კი მომგვარა. გონება დამეწმინდა, თვალებში გამოვიხედე და სხვა რამეებზეც დავიწყე ფიქრი. ჯგუფი ისევ შევკრიბე, რეპეტიციებიც განვაახლეთ. ჩემს სარდაფში ისევ გაისმა მუსიკის ხმა და ახალი ჰიტებიც აჟღერდა.

იმ წელს სკოლას ვამთავრებდი და სადმე უნდა ჩამებარებინა, ოღონდ სად, ჯერ არ ვიცოდი. მისაღები გამოცდები ახლოვდებოდა. მამაჩემი მიხვდა, როგორ მიჭირდა არჩევანის გაკეთება და ერთად გადავწყვიტეთ, რომ, სანამ ზუსტად არ მეცოდინებოდა, სად იყო ჩემი ადგილი, არსადაც არ ჩავაბარებდი. ამ გადაწყვეტილებამ რაღაცნაირად გამაბედნიერა და ყველანაირი დაძაბულობა მომიხსნა. ასე გავიდა თითქმის ორი წელი, ვუკრავდი ჩემს ბიჭებთან ერთად, ვთხზავდი მუსიკას, ვხატავდი, ფოტოებს ვიღებდი და თანდათან ჩემი სარდაფი იმ დროის ყველაზე ნიჭიერი, შემოქმედი ახალგაზრდების შეკრების ადგილად გადაიქცა. ასე დაერქვა ამ ადგილს „აკას კლუბი“. კიწის მერე ერთი-ორჯერ შემთხვევითი სექსიც მქონდა ვიღაც გოგოებთან, მაგრამ არც ერთთან მეორედ შეხვედრის სურვილი არ გამჩენია“.

***ნენე:* „**პირველივე წელს ჩავირიცხე სამხატვრო აკადემიაში და ზუსტად ისე დავდექი სიგარეტით ხელში, კედელზე ცალფეხმიყრდნობილი, როგორც ოდესღაც ოცნებაში. წარმომედგინა ჩემი თავი. ბევრს ვეწეოდი და ცოტა ალკოჰოლსაც გავუსინჯე გემო. ორ წელიწადში სამი შეყვარებული გამოვიცვალე. თავიდან მეგონა, რომ მიყვარდნენ, მაგრამ მალევე ვკარგავდი მათი ნახვის სურვილს და ისევ აკადემიაში ყოფნა და ხატვა მერჩია მათთან ერთად ქუჩებში უაზრო ხეტიალს“.

***აკა :*** „ზაფხულში ჩემს ბიჭებთან ერთად რამდენიმე კონცერტიც მქონდა ზღვისპირა ქალაქებში. ცოტა ფულიც ვიშოვეთ, გოგონებში კიდევ უფრო მეტი პოპულარობით ვსარგებლობდით და პარტნიორს პარტნიორზე ვიცვლიდი, მეორე დღეს კი არც ერთი აღარ მახსოვდა. თუკი ვინმე თავს შემახსენებდა, მისგან თავს შორს ვიჭერდი.

ამასობაში მამაჩემის კურსელი ქალაქის მთავარ არქიტექტორად დანიშნეს და ერთ-ერთი ძველი უბნის ყველაზე მნიშვნელოვანი ნაგებობების აღდგენა-რესტავრაცია პირადად მას დაავალა. დიდი ხანი იყო, ასეთი გახარებული აღარ მენახა. ამ სიხარულს ისიც დაემატა, რომ ეს ყველაფერი ჩვენს ფინანსურ მდგომარეობას საგრძნობლად გააუმჯობესებდა. მთხოვა, ამ პროექტის დროს ჩემ გვერდით იყავიო და მეც სიამოვნებით გადავერთე მუსიკიდან არქიტექტურაზე. ვინ იცის, გულის სიღრმეში იმასაც ფიქრობდა, იქნებ არქიტექტურის ნიჭი გენეტიკურად აკაშიც არის კოდირებული და აქ სარბიელი მიეცემაო, რადაგან ჩემი მომავალი პროფესიის თემა ჯერ ისევ ჰაერში ეკიდა. დიდი ენთუზიაზმით შევუდექი ახალ საქმეს და ვერ ვიტყვი, რომ იმაზე ნაკლებ სიამოვნებას მანიჭებდა, ვიდრე მუსიკა. ეს პროექტი ორწელიწად-ნახევარს გაგრძელდა და საკმაოდ სოლიდური ჰონორარიც შემხვდა. ამას მამაჩემის ჰონორარის ნახევარიც საჩუქრად დაემატა და ახლა უკვე იმაზე უნდა მეფიქრა, რაში დავაბანდებდი ამდენ ფულს.

* აკა, შენ როგორც გინდა, ისე მოიხმარე ეს თანხა, - მითხრა მამაჩემმა - მე რაც დავიტოვე, ერთი წელი ყველაფერში გვეყოფა, არაფერზე გვექნება საფიქრალი, შენ კი შეგიძლია, შენს თავს ექსპერიმენტების უფლებაც მისცე.

მამაჩემის ნათქვამმა უცებ სულ სხვა მხრეს წამიყვანა.

* მაშინ კინოს გადავიღებ! - ვუთხარი.

-კინოს?!...ვაა! ძალიან კარგი! თუ რამეში დაგჭირდები, შენ გვერდით მიგულე! - მითხრა და მეც საბოლოოდ გადავწყვიტე, დიდი ხნის ოცნება ამესრულებინა და პატარა ფილმი გადამეღო. მოკლედ, ამ იდეის განხორციელებაში ხელს უკვე აღარაფერი მიშლიდა. მეორე დღესვე „აკას კლუბი“ მომავალი ფილმის გადამღები ჯგუფის პოტენციური წევრებით გაივსო და დიდი სჯა-ბაასი გაიმართა, საიდან დაგვეწყო ეს ყველაფერი. თანდათან ახალი წევრებიც გვემატებოდნენ და სცენარის პირველი კონტურებიც გამოიკვეთა.

 ოპერატორობა ჩემმა მეზობელმა ვანომ აიღო თავის თავზე, რომელსაც ბიძამ ამერიკიდან საჩუქრად ვიდეოკამერა გამოუგზავნა და მას მერე ხელიდან არ გაუგდია. მზად იყო, ყველასთვის ყველაფერი თვითონ გადაეღო, ოღონდაც კი კამერა არავისთვის ეთხოვებინა.

რეჟისორი და სცენარის ავტორი, რა თქმა უნდა, მე ვიყავი და ერთი პატარა როლიც მქონდა ჩემთვის, მაგრამ ამას ჯერ არავის ვუმხელდი.

კასტინგის დროც მოახლოვდა და თითქმის ყველა უმაღლეს სასწავლებელში გავაკარით განცხადებები, რომ მალე მხატვრული ფილმისთვის მსახიობების შერჩევას ვიწყებდით და ყველა მსურველს, 16 დან - 25 წლის ასაკამდე, შეეძლო, მონაწილეობა მიეღო სინჯებში.

სწორედ იმ საღამოს მესტუმრა ვახო, ჩემი სოხუმელი ნათესავი, რომელიც უკვე სამედიცინო ინსტიტუტის მეორე კურსის სტუდენტი იყო და ხშირად ვერა, მაგრამ, რაც თბილისში გადმოვიდა, თვეში ორ-სამჯერ მაინც შემოგვივლიდა ხოლმე. ვახო ძალიან კარგი გარეგნობის იყო - მაღალი, სპორტული აღნაგობის, სამედიცინო ინსტიტუტის ნაკრების მოცურავე. მის მონახულებას ისედაც ვაპირებდი, რადგან ერთ-ერთ როლში მინდოდა გადამეღო. გაერკვა თუ არა საქმის ვითარებაში, იმწამსვე სამხატვრო აკადემიის სტუდენტი, ვიღაც ნენე, შემომთავაზა, - მხატვარი ხო გჭირდებაო?!... პრინციპში, მხატვარზე არ მქონდა ნაფიქრი, მაგრამ რადგან ისედაც ბევრ ფუნქციას ვითავსებდი, ვუთხარი, მოიყვანე-მეთქი. ისიც შეგვპირდა, ხვალ თუ არა ზეგ მასთან ერთად მოვალო. - ბიჭო, შენი შეყვარებული ხო არ არის ?- რატომღაც ვკითხე. -არა, არაფერი მსგავსი, უბრალოდ, ვმეგობრობთო, მიპასუხა.

 საწინააღმდეგო არაფერი გვქონდა, თანაც ნახვას და გაცნობას რა ედგა წინ?! ყველანი შეთანხმებული ვიყავით, რომ არავის არაფერს ვპირდებოდით, სანამ საბოლოო გადაწყვეტილებას არ მივიღებდით“.

***ნენე:*** „როცა ვახო აკას ჩემს მიყვანას შეჰპირდა და მე ჯერ ამის შესახებ არაფერი ვიცოდი, იმ დღეებში ჩემს ცხოვრებაში ისეთი რაღაც მოხდა, რისი გახსენებაც კი არ მინდა, მაგრამ მომიწევს... მოკლედ, ჩემს პარალელურ კლასში ერთი სიმპათიური ბიჭი სწავლობდა, ნიკო, რომელიც ბავშვობაში ძალიან მომწონდა. დედამისი და დედაჩემი ერთმანეთს სტუდენტობის პერიოდიდან იცნობდნენ და პატარაობიდან სულ ამ ქალის ქება-დიდება მესმოდა. მგონი, გარკვეულწილად ამანაც განაპირობა ამ ბიჭის მიმართ ჩემი ინტერესი. მეექვსე კლასიდან კი ახალ ბინაში და უფრო პრესტიჟულ უბანში გადავიდნენ საცხოვრებლად და მას მერე აღარც მინახავს, თუმცა მათი ოჯახის ამბებს დედაჩემისგან დროდადრო ისევ ვიგებდი.

ახალი წლის დღეებში მე და ჩემი კურსელები ცოტა ხნით ბაკურიანში წავედით თხილამურებზე სასრიალოდ. საღამოს დიდი სუფრა გაიშალა სასტუმროს ფოიეში, სადაც სხვადასხვა ინსტიტუტის სტუდენტებიც ისხდნენ ჩვენთან ერთად. აი, იქ აღმოვაჩინეთ მე და ნიკომ თავიდან ერთმანეთი. როგორც გაირკვა, თვითონაც ბევრი რამ იცოდა ჩემზე დედამისისგან. ამაზე ბევრი ვიცინეთ. მეორე დღეს კი ბაკურიანიდან თბილისში უკვე მისი მანქანით დავბრუნდი. ეს ამბავი ჩვენზე მეტად ჩვენს დედებს გაუხარდათ და მას შემდეგ ნიკოს დედა კვირაში ერთხელ მაინც მეპატიჟებოდა თავის გამომცხვარ ნამცხვარზე. ნიკოც მაკითხავდა ლექციების მერე და ჩემს დაქალებთან ერთად ხან სად მივდიოდით და ხან - სად. მოკლედ, რაღაც უცნაური ურთიერთობა აეწყო ჩვენ შორის, რომელიც მთლად მეგობრული არ იყო და რასაც ორივე ვგრძნობდით. ამას ისიც მოჰყვა, რომ ნიკოს მშობლებმა ჩემი მშობლები მიიპატიჟეს სახლში და რაღაცნაირად ჩვენი მამებიც დაახლოვდნენ.

 ვერ ვიტყვი, რომ ვინმე მაღიზიანებდა, ან ეს ურთიერთობა მძაბავდა. უკვე ნახევარი წელი გადიოდა ჩვენი ბაკურიანში დამეგობრებიდან და მე და ნიკო, თითქმის ჩვენდაუნებურად, საქმროდ და საცოლედ გადავიქეცით, თუმცა ამაზე კრინტიც კი არ დაძრულა. სასიამოვნო ბიჭი იყო, მომავალი ექიმი, საკმაოდ შეძლებული ოჯახის შვილი და მეც თითქოს რაღაც ინერციით მივყვებოდი, საითაც დინება წამიყვანდა.

ერთ-ერთი მორიგი ნამცხვარზე დაპატიჟება კი სულ სხვანაირად გაგრძელდა. ნიკოსთვისაც მოულოდნელად მისმა მშობლებმა აგარაკზე დარჩენა გადაწყვიტეს და ჩვენ სახლში მარტონი აღმოვჩნდით.

რაღაც ძალიან უხერხულად ვიგრძენით თავი, მეც და იმანაც. თითქოს ვიღაცის დაგებულ მახეში გავებით, მაგრამ არ ვიმჩნევდით. ნიკომ კარდაში რაღაცის ძებნა დაიწყო, მერე კონიაკის ბოთლი დამანახა, - ხომ არ დავლიოთო?!. ჩემთვისაც მისწრება იყო ახლა ამ უხერხულობიდან გამოსვლა, - ოღონდ იცოდე, მე ვეღარ გაგაცილებო, - მანქანით წაყვანას გულისხმობდა. არ მჭირდება-მეთქი, ისედაც უკვე შეთანხმებული ვიყავი ჩემს ჯგუფელ ლიკასთან, რომ ღამე მასთან დავრჩებოდი.

 ლიკა იქვე, ნიკოსთან ახლოს ცხოვრობდა და ჩემებიც გაფრთხილებული მყავდნენ, რომ ღამე სახლში არ მივიდოდი. მოკლედ, ყველაფერი იმით დასრულდა, რომ გამთენიისას ნიკოს ლოგინში გამეღვიძა. ბუნდოვნად მახსოვდა წინა ღამის ამბები, მაგრამ ლოგინს და ჩემს სხეულს კარგად აჩნდა წინა ღამის კვალი. ერთი სიტყვით, ნიკო, რომლისთვისაც მანამდე ერთხელაც კი არ მიკოცნია, ჩემი პირველი მამაკაცი აღმოჩნდა.

უცებ უხერხულობის, სირცხვილისა და ზიზღის გრძნობამ ერთად ამიტანა. ნიკოს ღრმა ძილით ეძინა. ახლა რომ გაღვიძებოდა და მისი თვალები დამენახა, ამას ნამდვილად ვეღარ გავუძლებდი. ამიტომ ფრთხილად ავკრიფე ლოგინსა და ოთახში მიყრილ -მოყრილი ჩემი საცვლები, ტანსაცმელი და სახლიდან ფეხაკრეფით გამოვიპარე. კიბეები ჩუმად ჩავიარე და ქუჩაში ისე გავიქეცი, უკან აღარ მომიხედავს. რატომღაც ისეთი შეგრძნება მქონდა, თითქოს ნიკო საცაა დამეწეოდა, ხელს ჩამავლებდა და მეტყოდა: „ეეი?! სად მიდიხარ?!.“

ჯერ ისევ ბნელოდა, ტრანსპორტი არ მოძრაობდა. გაჩერებულ ავტობუსში ავედი, ნომრისთვის არც შემიხედავს, მთავარი იყო, აქაურობას დროზე გავცლოდი. სალონში სულ სამი-ოთხი მგზავრი იჯდა. როგორც იქნა, მძღოლიც ამოვიდა და ავტობუსი დაიძრა. ფანჯასთან ვიჯექი და გარეთ ვიყურებოდი, სინამდვილეში კი ვერაფერს ვხედავდი. თანადათან თენდებოდა და ჩემს ცნობიერებაში იმ ღამის კადრებიც ცოცხლდებოდნენ. ფიქრებიდან მძღოლის ხმამ გამომარკვია: „ბოლო გაჩერება!“ - დაიძახა მიკროფონში და მივხვდი, რომ ავტობუსს ერთხელ უკვე დაერტყა წრე ნახევარი ქალაქისთვის და ისევ იქ დაბრუნებულიყო, საიდანაც ერთი საათის წინ გამოვიქეცი. ჩამოვედი და ჩქარი ნაბიჯით გავუყევი გზას ქუჩის მეორე მხრეს. ლიკასთან მივდიოდი.

ეს ბინა ლიკას მშობლებმა ერთი წლის წინ უქირავეს და მას მერე აქ ხშირად ვრჩებოდი, ხან მართლა სამეცადინოდ, ისე კი უფრო ჭორაობაში გვათენდებოდა. ახლა მთავარი იყო, ლიკას მშობლები არ დამხვედროდნენ სახლში, რადგან შაბათ-კვირას ხშირად სტუმრობდნენ კახეთიდან თავიანთ ერთადერთ ქალიშვილს. კარზე ფრთხილად მივაკაკუნე და მესამე მცდელობაზე ჩუსტების ფრატუნიც გავიგონე:

 - ვინ არის? - იკითა ლიკამ ნამძინარევი ხმით.

 - მე ვარ, - ვთქვი და კარიც გაიღო.

* რა გჭირს? საიდან მოდიხარ?- გაკვირვებული მიყურებდა და თან თვალებს იფშვნეტდა.
* არაფერი მკითხო რაა, ჯერ აბაზანაში შევალ და მერე უნდა დავიძინო, კიდევ კარგი, შენები არ დამხვდნენ.
* ღამე სად იყავი? ნიკოსთან დარჩი?- მხოლოდ თავი დავუქნიე, ლაპარაკის თავი მართლა არ მქონდა.

პირდაპირ აბაზანაში შევქანდი, ტანსაცმელი იქვე დავყარე და შხაპის ქვეშ დიდხანს ვიდექი. ყველაფერი მტკიოდა, თითქოს ნაცემი და დაბეჟილი მქონდა მთელი სხეული. მინდოდა, წინა ღამის ყველა კვალი ჩამომერეცხა და ყველაფერი გამექრო.

* გოგო, ცუდად ხომ არ ხარ? რა გჭირს? - ლიკა პირსახოცით ხელში იდგა და გაკვირვებული მომჩერებოდა შიშველს.
* გაგაუპატიურა?
* არა, რა სისულელეა...
* აბა, რატო გაქვს ეს?... ჩალურჯებული...

პირსახოცი გამოვართვი და შემოვიხვიე.

* მეძინება, ძალიან მეძინება - ვუთხარი და საწოლზე პირქვე გადავეშვი.
* ერთი სიტყვა მაინც მითხარი?! - ვერ ერეოდა ცნობისმოყვარეობას ლიკა.
* მეზიზღება - ძლივს ამოვილუღლუღე ერთი სიტყვა.
* ვინ? ნიკო?

ლაპარაკის თავი ისევ არ მქონდა, ეგრევე ძილმა წამიღო.

 ლიკამ როცა გამაღვიძა, უკვე ღამდებოდა.

- დედაშენი რეკავს. კი ვუთხრი, რომ მთელი ღამე ვმეცადინეობდით და მაგიტომ გძინავს, მაგრამ... მოკლედ, წადი ახლა სახლში, სანამ ეჭვი აუღია რამეზე.

ძლივს წამოვიზლაზნე, პირსახოცი ისევ ისე მქონდა შემოხვეული. როგორც ჩანს, ძილში არც კი გავნძრეულვარ. უკვე კარგად ვიყავი, გონებაც დაწმენდილი მქონდა და ზუსტად ვიცოდი, რომ ნიკოს ჩემს ცხოვრებაში არასოდეს აღარ ექნებოდა არანაირი ადგილი.

* მათხოვე რაა?!.- ავხედე ლიკას.
* რა გათხოვო?
* ყველაფერი, ტრუსიკიდან დაწყებული
* შენებს რა ვუყო, შევყარო სარეცხის მანქანაში?
* არა, გთხოვ, ისინი აღარ დამანახო, ყველაფერი ნაგავში გადაყარე.

ორივეს სიცილი აგვიტყდა. შევპირდი, რომ ხვალ დილას, ლექციების მერე, ჩვენს კაფეში ყველაფერს დაწვრილებით მოვუყვებოდი, ახლა კი სახლში უნდა წავსულიყავი.

 ბინდდებოდა, გარეთ რომ გამოვედი. თავიდან ფეხებამდე ყველაფერი ლიკასი მეცვა. ეს ჭრელი ბოლოკაბა ისედაც ძალიან მომწონდა და მითხრა, შენი იყოსო.

სახლში მივედი და ახლა ჩემს ლოგინში გავაგრძელე ძილი. ერთი რამ იყო კარგი მთელ ამ ამბავში - ხომ შეიძლებოდა, ნიკოს ცოლად გავყოლოდი და დილას ამ განწყობით გამღვიძებოდა? მერე რა უნდა მექნა?!. იქ უკვე ასე მარტივად ვერ დავიხსნიდი თავს. მისი გახსენებაც კი ცუდად მხდიდა, ფიზიკურად ვგრძნობდი გულისრევას, ფიქრიც კი აღარ მინდოდა ამ ბიჭზე.

მეორე დღეს ლიკას ყველაფერი მოვუყევი იქამდე, სანამ მე და ნიკომ მეორე ბოთლი კონიაკიც ჩავცალეთ. იმის მერე თითქმის არაფერი მახსოვდა. ერთი რამ ჩემთვისაც აუხსნელი იყო რატომ მქონდა ამდენი სილურჯე? მაგრამ რაშიც ვერ დავადანაშაულებდი, ძალა ნამდვილად არ უხმარია, ყველაფერი ჩემი ნებით მოხდა. ეჭვი მაქვს, რომ ნიკოსაც იგივე დაემართა, რადგან იმ დღის მერე აღარც ის გამოჩენილა.

მე და ლიკა ისევ კაფეში ვისხედით. მოყოლა დავასრულე, ახლა ორივენი სიგარეტს ვაბოლებდით და ყავას მივირთმევდით. ამ დროს კარი გაიღო და ვახო შემოვიდა. დამინახა თუ არა, ორივე ხელი გაშალა და ისე წამოვიდა ჩემკენ. მეც ძალიან გამიხარდა მისი დანახვა. ლიკა გავაცანი და ისიც ჩვენთან მოვიპატიჟე.

* რას დალევთ, გოგოებო? - გვკითხა.
* აპა-პა-პა! მე წვეთის დამლევი აღარ ვარ ცხოვრებაში! - ვთქვი და მე და ლიკას ისეთი სიცილი აგვიტყდა, ვეღარ ვჩერდებოდით. აბა, რას მიხვდებოდა ვახო ჩვენი სიცილის მიზეზს?!. ერთი ბოთლი შამპანური მაინც მოატანინა. ვიგრძენი, რომ ლიკას მაშინვე მოეწონა ეს მხრებში გაშლილი, მზესავით ბიჭი, რომელიც მეც ძალიან მომწონდა და მიყვარდა, მაგრამ მხოლოდ როგორც მეგობარი, და გადაჭრით ვიცოდი, რომ მასთან სხვა არც არაფერი მექნებოდა. მისგან კი რაღაცას სულ ვგრძნობდი, მაგრამ ძალიან ამაყი იყო და თავს არ გაიბითურებდა. მაშინ მითხრა, რომ მისი ნათესავი ფილმის გადაღებას აპირებდა და ასე აღმოვჩნდი კაფედან -„აკას კლუბში“.

***აკა:*** *„*შემოვიდა თუ არა ვახო, შორიდანვე დავინახე, ერთი თავით მაღალი იყო ყველაზე და მისი დანახვა არ გამჭირვებია. ცოტა დაძაბულივით მომეჩვენა. გვერდით ის გოგო მოყვებოდა - ნენე! მაშინვე გამახსენდა სახელი, მაგრამ რატომღაც თავი ჩავქინდრე და გიტარაზე ჩემთვის ჩუმად დაკვრა გავაგრძელე. სანამ ჭრელი ბოლოკაბა მთლიანად არ ამეფარა სახეზე, თავი არ ამიწევია, ჯიუტად ვაგრძელებდი ვითომდა აკორდების მოსმენას“.

***ნენე:***  „არც გამოუხედავს. მერე გიტარა გვერდზე გადადო და ცოტა უკმაყოფილო სახით ამომხედა ქვემოდან. რაღაც დამემართა... მთელ ტანში რაღაცამ დამიარა და ძალა გამომეცალა. ვახომ ერთმანეთი გაგვაცნო. მერე იქვე სავარძელი გამომიწია და მეც დავჯექი. მისი ოდნავ დახრილი წარბები და ღია მწვანე თვალები კიდევ უფრო ხაზს უსვამდა ჩემ მიმართ გულგრილობას. ჯიბიდან მწვანე კაკლები ამივიღე და დავყნოსე .

* ეს რა არის? საიდან? - მკითხა ვახომ
* აკადემიიდან. ნატიურმორტიდან ავიღე, - დავაზუსტე და იქვე დავამატე, -აუუ, ვგიჟდები, ისე მიყვარს ეს სურნელი.
* რაა?! - ისევ უკმაყოფილო სახით ამომხედა ამ ბიჭმა, რომელსაც, უკვე ვიცოდი, რომ აკა ერქვა.
* წენგოს - ვთქვი და ერთი მწვანე კაკალი უხერხულობისგან მასაც გავუწოდე.

უხალისოდ გამომართვა და დაყნოსა, - რა წენგო? პირველად მესმის ეს სიტყვა,- თქვა და მწვანე კაკალი იქვე, პატარა მაგიდაზე დადო.

***აკა:*** „პირველად არ მესმოდა ეს სიტყვა. ბავშვობაში ხშირად დავყავდი მამაჩემს რთველში, ერთი თავისი მეგობრის აგარაკზე, სადაც დიდი კაკლის ხე იდგა, და მე და მის შვილებს ყურძნის კრეფაზე მეტად ნედლი კაკლის მტვრევა და ჭამა მოგვწონდა. ერთხელ სწორედ წენგოთი ისეთი ხელებგაშავებული ჩამომიყვანა, მეორე დღეს სკოლაში ვეღარ წავედი. მთელი საღამო ხან რით მიხეხა და ხან - რით, მაგრამ ვერაფრით მომაცილა. ის სუნიც მაშინვე გამახსენდა - ქვაზე დადებულ კაკალს მეორე ქვას რომ დავათხლეშდი, მწვანე კანი რომ მოსცილდებოდა და იოდისფერ შხეფებს გაყრიდა, იმ დროს უშვებდა იმ მართალაც საოცარ სურნელს. ნედლ, თეთრ ლებნებსაც ასეთი სუნი ჰქონდა, წენგოს სუნი და მე მხოლოდ ასეთი კაკალი მიყვარდა. რატომ მოვიტყუე, არ ვიცი. ვგრძნობდი, რომ საქციელს ვკარგავდი და როგორღაც ამის გადაფარვას ვცდილობდი“.

***ნენე:*** „ისევ ამომხედა მომწვანო, გამჭვირვალე თვალებით და ისევ დამკრა დენმა. ღმერთოო, რა მჭირს?!- გავიფიქრე და მუჭში მოქცეული კაკალი ისევ დავყნოსე“.

***აკა:*** „ისეთი შავი თვალები ჰქონდა, ისეთი?!. გუგები საერთოდ არ უჩანდა, ამიტომ ზუსტად ვერც ვხვდებოდი, მე მიყურებდა თუ არა. და ეს კიდევ უფრო მაბნევდა. ახლა მთავარი იყო, არ გავყიდულიყავი…არ ვიცი, როგორ გაგრძელდებოდა ეს ყველაფერი, უცებ დიდი აჟიოტაჟი რომ არ ამტყდარიყო: - „თაზოს ბიჭი შეეძინა!“ - სარდაფს ტალღასავით გადაუარა ამ ფრაზამ და მეც მათ გვერდით აღმოვჩნდი, ვინც თაზოს სიხარულის გაზიარებას მისი ჰაერში აგდებით გამოხატავდა.

 ის საღამო მთლიანად თაზოს ახალდაბადებულ ბიჭს მიეძღვნა, კინოგადამღებმა ჯგუფმაც კვლავ ძველი იმიჯი დაიბრუნა და რადგან თაზო ჩვენი ჯგუფის დრამერი გახლდათ, საღამო ჩვეულებრივ კონცერტად გადაიქცა“.

**ნენე:** „აკა მღეროდა და ზოგჯერ თავისი გამჭვირვალე თვალებით ინტერესით შემომხედავდა ხოლმე. ყველა ის სიმღერა ვიცოდი და მუსიკის გაგონებაზე ხო ყველგან და ყოველთვის ეგრევე, მექნიკურად ვიწყებდი ცეკვას, მაგრამ რაღაც დამემართა, იმ სავარძლიდან არც კი ავმდგარვარ, სადაც ვახომ დამსვა.

* აბა, ხვალამდეო, - უცებ დაიძახა ახალგამომცხვარმა მამიკომ და თითქოს ყველა მის სიტყვას ელოდა, წასასვლელად წამოიშალნენ, აკას გარდა - ის ისევ იქ იჯდა და ისევ თავისთვის ჩუმად რაღაცას უკრავდა, თითქოს ქვეყანაზე სხვა არც არაფერი აინტერესებდა.

***აკა :*** „წამოდგა და ის თავისი ჭრელი ბოლოკაბა ისევ სახეზე ამაფარა. ავხედე, ვერც ახლა გავარჩიე მისი გუგები.

* ნახვამდის! - თქვა და ხელი ოდნავ ამიწია დამშვიდობების ნიშნად. მეც ხელი დავუქნიე ისე, რომ არც წამოვმდგარვარ, არ შემეძლო...“

***ნენე:*** „ვახომ ტაქსით სახლამდე მიმაცილა. ვერ იყო ხასიათზე, მთელი გზა ხმა არ ამოუღია. კარი დედაჩემმა გამიღო. რაღაც ეჭვის თვალით შემომხედა და მკითხა: შენ და ნიკომ ხომ არ იჩხუბეთ?

* არა, საიდან მოიტანე ?! - შევუბრუნე კითხვა და პირდაპირ ჩემს ოთახში შევედი.

 საწოლზე ტანსაცმლიანად გადავეშვი... რა დროს ნიკო იყო?!. ეს ბიჭი, რომელსაც ვერც კი დაველაპარაკე, უკვე სიგიჟემდე მიყვარდა! სიგიჟემდე!..“

***აკა:* „**სანამ ბოლო სტუმარი არ გავიდა, სკამიდან არ ავმდგარვარ. მერე კარი ჩავკეტე, ის მწვანე კაკალი ავიღე და ტახტზე მივწექი. რაღაცნაირად ვიყავი, რაღაცნაირად კარგად, პლედში გავეხვიე, კაკალი ცხვირთან ახლოს მივიტანე და მაგრად დავყნოსე. წენგოს სუნი ახლა უფრო მძაფრად შევიგრძენი. თვალები დავხუჭე და რატომღაც წარმოვიდგინე, რომ იმ უცნაურ გოგოს, რომელსაც გუგები საერთოდ არ უჩანდა, ასეთი სურნელი ჰქონდა“.

**ნენე:** „უკვე თენდებოდა, როცა ჩამეძინა და ცოტა ხანში დედაჩემის ხმამ ისევ გამაღვიძა.

 - ნენე, ადექი! დროზე, თორემ ლექციებზე დაგაგვიანდება!

 მალე კარის გაჯახუნების ხმაც გავიგონე და მივხვდი, რომ სამსახურში წავიდა. ვერ ვდგებოდი, არ შემეძლო. ისეთი შეყვარებული ვიყავი, ძალა არ მქონდა, რომ ავმდგარიყავი და გარეთ გავსულიყავი. სად უნდა მომეძებნა ეს ბიჭი? არ ვიცოდი... როგორ უნდა მეცხოვრა მის გარეშე?!... ფილმზე საერთოდ არც დამლაპარაკებია. ალბათ, რამეს მოვიფიქრებდი ხვალ ან ზეგ, რაიმე მიზეზს აუცილებლად მივიგონებდი, რომ მენახა. ბოლოს და ბოლოს იქ მივიდოდი მასთან, იმ სარდაფში, თავზე დავადგებოდი, მაგრამ ახლა არ შემეძლო, მართლა არაფრის თავი არ მქონდა.

მთელი დღე ლოგინში ვეგდე, სიყვარულისგან დაუძლურებული და ბედნიერი. იმის სურვილიც კი არ მქონდა, ვინმესთვის რამე მომეყოლა, გამენდო, რა სენიც შემეყარა, რომლისგანაც უკვე ვეღარ განვიკურნებოდი, ეს დანამდვილებით ვიცოდი.

 მხოლოდ მეორე დილას, როგორც იქნა, წამოვიზლაზნე საწოლიდან. დედაჩემი დავაჯერე, რომ წინა დღეს თავი მტკიოდა და ლექციებზეც მაგიტომ ვერ წავედი. ეჭვიც არ გასჩენია, რადგან იცოდა, ისე მიყვარდა აკადემიაში ყოფნა, სხვა რა მიზეზით უნდა დავრჩენილიყავი სახლში.

ჯერ ადრე იყო ლექციების დაწყებამდე, აკადემიასთან ვიდექი და სხვა სტუდენტებთან ერთად სიგარეტს ვაბოლებდი. ლიკაც მოვიდა, არც მისთვის ვაპირებდი რამის მოყოლას.

* გუშინ რატომ არ იყავი?- მკითხა და მასაც იგივე ვუთხარი, რაც დედაჩემს. რა თქმა უნდა, მანაც დაიჯერა.
* უი, ხოო - ვიღაც ბიჭმა გიკითხა, - მითხრა სხვათა შორის.
* ვიინ ?! - შევუბრუნე კითხვა, მაგრამ არავინ და არაფერი დედამიწის ზურგზე აღარ მაინტერესებდა, იმ ერთის გარდა.
* არ ვიცი, ვინ იყო, ორჯერ გიკითხა გუშინ, საქმე მაქვსო. - და უცებ დაამატა,- აი, მოდის, ეგ იყო...

მივტრიალდი. ის იყო!.. შორიდანვე ვიცანი. ნელი ნაბიჯით მოდიოდა, ჯიბეებში ხელებჩაწყობილი, და ჯერ ვერ მხედავდა... მისკენ წავედი. დამინახა. წამით გაჩერდა, გამიღიმა და ნაბიჯს აუჩქარა, მე გავიქეცი და ისიც გამოიქცა, მთელი ძალით შემომხვია ხელები, გულში ჩამიკრა და მაღლა ამწია. მეც კისერზე ისე ჩამოვეკიდე, თითქოს დიდი ხნის განშორების შემდეგ ისევ შევხვდი.

უკან აღარ მიმიხედავს. იმ დღეს აღარც აკადემიაში მივბრუნებულვარ. იმ წუთიდან ისეთი შეყვარებულები ვიყავით, რომ ერთმანეთს ვერაფერი დაგვაცილებდა“.

***აკა:***  „მთელი დღე ქუჩაში დავხეტიალობდით. უფრო მე ვლაპარაკობდი. ყველაფერი მოვუყევი, ყველაფერი, რაც მანამდე ჩემს ცხოვრებაში ხდებოდა. არ ვიცი, რატომ გამიჩნდა ამის სურვილი. მხოლოდ მაშინ გავჩერდი, როცა მივხვდი, რო მოსაყოლი აღარაფერი მქონდა“.

***ნენე:*** „ვერასდროს წარმოვიდგენდი, რომ ასე ერთ დღეში შეიძლებოდა ასეთი ახლობლები გავმხდარიყავით. ვერც იმას, რომ ასეთი გულწრფელი და უშუალო იყო. შუაღამე იყო, სახლთან რომ მიმაცილა და არც ერთი წუთით აღარ მინდოდა მის გარეშე ცხოვრება“.

 ***აკა:*** ,,სახლში რომ დავბრუნდი, მამაჩემმა მკითხა: „რა გჭირს აკა, ავად ხომ არ ხდებიო?“ კითხვაზე არ ვუპასუხე, მხოლოდ მწვანე კაკალი ამოვიღე ჯიბიდან და გავუწოდე:

* აბა თუ იცი, რა ჰქვია ამ სურნელს?
* რაა ?!- დაყნოსა და გაკვირვებულმა შემომხედა.
* წენგო გაგიგია?- ვკითხე.
* ამის მეტი რა მიმტვრევია სოფელში, გახსოვს, ერთხელ სკოლაში რომ ვერ გაგიშვი, ხელები ისეთ დღეში გქონდა?!.
* კიი, კიიი, მახსოვს.
* რაა მერე?- ისევ დაყნოსა მამაჩემმა მწვანე კაკალი და თვალი თვალში გამიყარა.
* ერთ გოგოს აქვს ასეთი სურნელი და ისეთი შავი თვალები, რომ გუგები საერთოდ არ უჩანს.
* შენ შეყვარებული ხომ არ ხარ, აკა? - მკითხა და თვალები გაუბრწყინდა.
* კი, მამა , ძალიან, ძალიან მიყვარს.
* ძლივს!.. როგორც იქნა! - თქვა, მიტრიალდა და თავისი ოთახისკენ წავიდა, ხმაში შეპარული ტირილი რომ დაეფარა.

როცა ნენე ჩემკენ გამოიქცა, ხელში ავიყვანე და მის ხვეულ თმაში ცხვირი ჩავყავი, მართალა წენგოს სურნელი ჰქონდა“.

***ნენე:*** „არ ვიცი, რა დამემართა, სიმორცხვეს დიდად არასდროს ვუჩიოდი, მაგრამ ამ სიყვარულმა ისე გამათამამა, ისე გამათამამა, რომ არსად და ვერსად ვეღარ ვმალავდი, ანდა როგორ უნდა დამემალა, როცა არასდროს ასეთი ბედნიერების განცდა არ მქონია“.

***აკა:*** „ჩემი ორწლიანი რომანი კიწისთან სიყვარულის გარდა ყველაფერი ყოფილა, რადაგან ჩვენი ურთიერთობა მხოლოდ ლტოლვაზე და სექსზე იყო აგებული. ახლა კი მართლა რაღაც დამემართა. ნენეს დანახვა მაბედნიერებდა, სიცოცხლე მიხაროდა და ყოველი დილა იმაზე ფიქრით იწყებოდა, როდის შევხვდებოდი და როდის ჩავიხუტებდი მთელი ძალით ჩემს წენგოსსურნელიან გოგოს“.

***ნენე:* „**სულ, სულ მკოცნიდა და სულ, სულ ვკოცნიდი, სადაც არ უნდა ვყოფილიყავით - სახლში, ქუჩაში, მის მეგობრებთან, ჩემს მეგობრებთან, მამამისის თანდასწრებითაც კი. და საკმარისი იყო, თუნდაც ერთი საათი არ გვენახა ერთმანეთი, ისე ვხვდებოდით, როგორც დიდი ხნის განშორების შემდეგ“.

***აკა:*** „ვიცოდი, რომ ჩვენ შორის მალე ყველაფერი მოხდებოდა, ყველაფერი იქითკენ მიდიოდა, მაგრამ არ ვჩქარობდი, არასდროს ვსარგებლობდი, როცა მარტონი ვრჩებოდით, პირიქით - რაღაცნაირად ვწელავდი კიდეც დროს. დარწმუნებული ვიყავი, რომ მისთვის პირველი მამაკაცი უნდა ვყოფილიყავი და ეს თითქოს კიდევ უფრო მეტ პასუხისმგებლობას, თუ რაღაც ამის მსგავსს, მაკისრებდა“.

***ნენე:*** „ერთხელ კიდეც დავაპირე, მისთვის ყველაფერი მომეყოლა, მაგრამ მერე გადავიფიქრე. რაც არ უნდა ყოფილიყო მანამდე ჩემს ცხოვრებაში, ყველა შემთხვევაში მაინც აკა იქნებოდა ჩემი პირველი მამაკაცი“.

***აკა:*** „თითქმის ორი წელი გაგრძელდა ეს ჩვენი გიჟური სიყვარული. ერთ დღეს კი უცებ, ერთ წამში გაწყდა ყველაფერი, კინოფირივით გაწყდა და მეც თითქოს ჩაბნელებულ დარბაზში აღმოვჩნდი, მარტო... სრულიად მარტო...“

***ნენე:*** „როცა ერთმანეთს დავცილდით, არც ვიცი, რას შევადარო ეს მდგომარეობა, ცოცხალი კი ვიყავი, მაგრამ სრულიად გამოშიგნული, ცარიელი და ჩემ გარშემო ყველაფერმა აზრი დაკარგა, ყველაფერმა... “

***აკა:*** „დიდხანს ველოდი, რომ ეს მართლა ლამაზი ფილმივით ამბავი გაგრძელდებოდა, მაგრამ არა... ის გათხოვდა... და მეც ცოლი მოვიყვანე“.

***ნენე:*** „გავთხოვდი. არც ვიცი, რამ გადამადგმევინა ეს ნაბიჯი, მაგრამ მაშინ მთავარი იყო, მასზე აღარ მეფიქრა. სხვანაირად ვერ გადავრჩებოდი“.

**აკა:** „ვერც ერთი ღამე ვერ მოვიშორე იმაზე ფიქრი, რომ ის ახლა სხვა კაცთან იყო. მაშინაც კი, როცა ჩემს ცოლთან ვიწექი, ნენეს გარდა სხვაზე ვერაფერზე ვფიქრობდი“.

***ნენე:*** „მე მე აღარ ვიყავი. რაღაც სხვანაირ ქალად ვიქეცი, გარეგნულად მშვიდ და გაწონასწორებულ, მორჩილ, მორცხვ ქალად, რომელსაც ემოციების გამოხატვის ერიდება. სინამდვილეში კი ის ცეცხლი, რომელიც ასე გიზგიზებდა ჩემში, აკასთან ერთად ჩაიწვა და ჩაიფერფლა...“

***აკა:***„მეტის გაძლება აღარ შემეძლო, ცოლს მალევე გავცილდი - თავსაც ვიტყუებდი და იმასაც. აღარც მამაჩემი იყო ცოცხალი და აქ აღარაფერი მესაქმებოდა. უნდა წავსულიყავი და თან - რაც შეიძლება შორს, ძალიან შორს... აქ სუნთქვა აღარ შემეძლო, შვილის წინაშეც კი ვეღარ ვგრძნობდი პასუხისმგებლობას. რაღაც უნდა შემეცვალა, სხვა გზა არ იყო...“

***ნენე:***„რაღაცნაირად შევეგუე ჩემს ცხოვრებას. მე თვითონაც კი აღარ მჯეროდა, რომ ადრე სხვანაირი ვიყავი“.

 ***აკა:*** „მალევე წავედი ამერიკაში. ოც წელზე მეტია, იქ ვარ. ნენეს ამბებს სულ ვიგებდი. პირველად ქალიშვილი შეეძინა, მერე - ვაჟი, მერე კი, მოგვიანებით, ისიც გასცილდა ქმარს. მერე ისიც გავიგე, რომ ერთ ძალიან ცნობილ ტიპთან ჰქონდა რომანი. ხშირად ვფიქრობდი მასზე, ძალიან ხშირად, თითქმის ყოველდღე... დღეს კი, 24 წლის შემდეგ, ნენეს პირველად შევხვდი“.

***ნენე :*** „რაც დავცილდით, მასთან ურთიერთობის არანაირი სურვილი აღარ გამჩენია. საბოლოოდ ამოვშალე ჩემი ცხოვრებიდან და დავივიწყე. მასზე ფიქრსაც კი ვიცილებდი, რომ იმ ტკივილს აღარ შევეწუხებინე.

 ახლა უკვე გზაში ვარ, 10 -15 წუთში რესტორანში ვიქნები. 24 წელი გავიდა მას შემდეგ, მთელი ოცდაოთხი წელი...“

\* \* \*

*აკა:*  ეს რესტორანიც იქიდანვე დავჯავშნე, ჩემი სასტუმროს პირდაპირაა. ახლა კი იმ ქალს ველოდები, რომელიც... როგორ ვთქვა?!. მოკლედ, რაღაც ბედისწერასავით მექცა. იმედია, მოვა, თუმცა მისგან არაფერია მოულოდნელი. სასტუმროში ვეღარ გავჩერდი. იმდენი ვიხეტილე ახლო-მახლო ქუჩებში, სანამ გზა არ ამებნა და კინაღამ დამაგვიანდა. კიდევ კარგი, მასზე ადრე მოსვლა მაინც მოვასწარი. რესტორანში ფეხი შემოვდგი თუ არა, ტელეფონმაც ეგრევე დარეკა. ქევინი იყო. მან თითქმის ყველაფერი იცოდა ჩვენ შესახებ და ახლა ცნობისმოყვარეობა არ ასვენებდა.

* ხოო, აქ ვარ... კიი, წესით, უნდა მოვიდეს... არა, ტელეფონი რატომღაც არ გამომირთმევია.... ჰაჰაჰაჰა!! რავი, მგონი ნორმალურად გამოვიყურები. ხაკისფერი ტილოს შარვალი და კრემისფერი პერანგი მაცვია, ის პიჯაკიც, რა თქმა უნდა. დაგირეკავ, როგორც კი მარტო დავრჩები. კი, კი, ყველაფერს მოგიყვები, კარგი, კარგი“.

***ნენე:***„სხვათა შორის, გამიზნულად არ დამიგვიანია, არ არის ეს ჩემი სტილი. მთელ გზაზე საცობები იყო, კიდევ კარგად მოვედი. გუშინ ისე მოულოდნელად გამომეცხადა ამდენი წლის მერე... ვერ ვიტყვი, რომ ან მის დანახვაზე ავნერვიულდი, ან ახლა მიცემს გული. როგორც უკვე ვთქვი, მასთან ერთად ჩემში ისე ჩაიფერფლა ყველაფერი, რომ აღდგენას და რესტავრაციას აღარ ექვემდებარება“.

***აკა:*** „ისე, ტყუილად არ მკითხა ქევინმა, როგორ გამოიყურებიო. ორი ჩემოდანი ტანსაცმელი მომქონდა და ბოლოს ერთში ძლივს ჩავატიე, რასაც ვერ შეველიე. ყველაფერი სათითაოდ ჩავიცვი აქ წამოსვლამდე და მაინც არ ვარ კმაყოფილი საბოლოო გადაწყვეტილებით, მაგრამ რაც არის, არის, ახლა ვეღარაფერს შევცვლი. უკვე ხუთი წუთით დააგვიანა, პიჯაკს გავიხდი, თორემ დამცხა. ნეტა, თვითონ რა ეცმევა, ისე, სტილი საერთოდ არ შეუცვლია“.

***ნენე:*** „მეგონა, ეს ქალაქი კარგად ვიცოდი, არადა, პირველად ვარ ამ უბანში. ყოჩაღ, მშვენიერი რეტორანი შეურჩევია, ხედიც კარგია. აი, უკვე ვხედავ, მენიუს ჩაშტერებია, სათვალით არასდროს მინახავს“.

***აკა:***„სანამ ფეხის ხმას გავიგონებდი, ზურგიდან ვიგრძენი, რომ მიახლოვდებოდა, წამოვხტი, რომ მისთვის სკამი გამომეწია და ლაბადის გახდაში მივხმარებოდი, მაგრამ არ ვიცი, როგორ... ორივე ისე მოახერხა თვითონ, რომ ცოტა დამაბნია კიდეც. სხვა შემთხვევაში ასეთი მანერები ჩემთვის ქალის სოციალური სტატუსის მაჩვენებელია, მაგრამ ამ კონკრეტულ შემთხვევაში ვერც დაბალ სტატუსს დავაბრალებ და ვერც... მოკლედ რაა, არასოდეს არანაირ წესებს არ ექვემდებარებოდა და ასეთად დარჩა, როგორც ჩანს“.

***ნენე:*** „გამიხარდა, რომ მოხვედიო... არ ვიცი, ზრდილობის გამო თქვა, თუ მართლა ეჭვი ეპარებოდა, რომ მოვიდოდი... ან იქნებ ფიქრობდა, რომ ემოციების გამო ვერ შევძლებდი მასთან პირისპირ დარჩენას?!. ეეეჰჰჰ! სადღაა ეგ ემოციები?! დიდი ხანია, ნერვიც არაფერზე მიტოკდება. თვითონ კი რაღაც აფორიაქებულია, თუ მეჩვენება?!. მოკლედ, აქ ვარ. სათვალეს იხსნის და მენიუს მაწვდის, თან ისეთ კომპლიმენტს მეუბნება, ყველა ქალს რომ ეუბნებიან ასეთ დროს. მენიუს თვალს ვავლებ და ვხურავ“.

***ნენე:*** არ მშია!

***აკა:*** აუ, კაი რაა... მე სერიოზული ვახშმობისთვის მოვემზადე.

***ნენე:*** მიირთვი მერე, რა პრობლემაა?! მართლა არაფრის ჭამა არ შემიძლია.

***აკა:*** დალევითაც არაფერს დალევ?

***ნენე:*** კიი, ერთ ჭიქა ღვინოს დავლევ, სიამოვნებით.

***აკა:*** მაშინ აირჩიე, რაც გინდა.

*(ნენე მენიუში იყურება, ოფიციანტი მოდის, რაღაცას ეკითხება და თანხმდებიან, მერე აკასაც ეკითხება და ისიც იმავე ღვინოს უკვეთავს, რომელსაც ნენე.)*

***ნენე:*** ვახშმობა გადაიფიქრე?

***აკა:*** ეგრეც არ მშია, თუ ერთად არ?! ... რაღაც მეც აღარ მომინდა...

***ნენე :*** შვედეთში პირველად ხარ, ხო?

***აკა:*** საერთოდაც ჩემი პირველი გასვლაა შტატებიდან, სანამ მოქალაქეობას არ მომცემდნენ, კანონმორჩილი ვარ...

***ნენე:*** აბა, აგიწყვეტია აწი?! ჰაჰაჰა...

***აკა:***  მართალი გითხრა, ამერიკაც სავსებით მაკმაყოფილებს, იმხელა ქვეყანაა, იქ ყველაფერს იპოვი, რასაც მოისურვებ.

***ნენე:***ხო, მაგრამ ევროპას ამერიკაში როგორ იპოვი?

***აკა :*** რავი, გააჩნია, ვისთვის რა არის ევროპა. რაც იქ ვარ, მსოფლიოს თითქმის ყველა ცნობილი მუზეუმი ჩამოიტანეს ვაშინგტონში, არც ერთი არ გამომიტოვებია: ლუვრი, ბერლინი, ამსტერდამი, ლონდონის ყველა ცნობილი მუზეუმი, თან რამდენჯერ, არც მახსოვს...

*(ოფიციანტს ორი ბოკალი თეთრი ღვინო მოაქვს, მაგიდაზე აწყობს)*

**ნენე:** ევროპა მარტო მხატვრები ხომ არ არის?

**აკა :** რა თქმა უნდა. რას ვიზამთ, ჩემი ცხოვრება ასე აეწყო. შენ ის მითხარი, საკუთარ გამოფენაზე რატომ არ ჩამოხვედი?

***ნენე:*** ჯერ ერთი, ის ჩემი პერსონალური გამოფენა არც ყოფილა, ათი ფერმწერის ნამუშევრები აირჩიეს და მე ერთ-ერთი ვიყავი. რა ვიცი?! მეორეც, ჩემი ნახატები ნანახი მქონდა.

***აკა:*** იცი, რა დამემართა შენი „მწვანე კაკლები“ რომ დავინახე კედელზე? ყველაფერმა თვალწინ ჩამიარა. უნდა ჩამოსულიყავი, არ იყო ეგ სწორი.

***ნენე****:* ამდენი ფრენა არ შემიძლია.

***აკა:***  კარგი რაა, უამრავი საშუალება არსებობს, წამალი, ალკოჰოლი, ეგ რა მიზეზია?!

***ნენე:*** არ მშველის, თუკი რამე სიამოვნებას ვიღებ მოგზაურობით, ფრენის სტრესი ყველაფერს აბათილებს.

***აკა:*** კაი რაა, ჩემთვის წარმოუდგენელია ასეთ სიამოვნებაზე უარის თქმა.

*ნენე:* გგონია, მარტო ამერიკაში არ ჩამოვფრინდი?! ...კანადა, იაპონია, ჩილე, სიდნეი...

***აკა:***აბა, აქ როგორ ჩამოხვედი?

***ნენე:*** სამ- ­ოთხ საათს როგორღაც ვუძლებ, მერე ისეთი განგაში მეწყება...

***აკა****:* რა უცნაურია, არადა, თითქოს ისეთი ხარ, მსგავსი ფობიები არ უნდა გქონდეს.

***ნენე:*** ისეთი როგორი?

***აკა:*** ძლიერი, ჭკვიანი.

***ნენე:*** მადლობა, მაგრამ ვერ დაგეთანხმები.

***აკა:*** კიი, ხარ! როგორ არა. ჯერ რო გავიგე, თანამედროვე ქართველი მხატვრების გამოფენა ჩამოაქვთ ვაშინგტონშიო, უკვე როგორ გამიხარდა და მერე შენი გვარიც რომ წავიკითხე, ხო საერთოდ.

***ნენე:*** ეგ მართლა ბევრს უკვირს, რომ ამდენი მნიშვნელოვანი მოვლენა გამოვტოვე. მოკლედ რაა, ხო აგიხსენი?

**აკა:**  მაინც გაუგებარია. ამერიკა ის ქვეყანაა, რომელიც ყველამ უნდა ნახოს. მით უმეტეს, შენნაირმა ადამიანმა.

***ნენე:*** ჩემნაირმა როგორმა?

***აკა****:* შემოქმედმა, ძალიან ბევრია სანახავი.

***ნენე****:* მაგაზე არც გეკამათები, მაგრამ დიაგნოზი: ,,კლაუსტროფობია!“

**აკა:** ოჰ, კაი რაა, ნენე, რა კლაუსტროფობია?!

***ნენე:*** არც ლიფტში ვჯდები, თუ ამის არჩევანი მაქვს, და მეტროში საერთოდ არ ჩავდივარ.

***აკა:*** არადა, ჩვენ ხო ძალიან ხშირად დავდიოდით მეტროთი.

***ნენე:*** სულ მეტროთი არ მოვდიოდი შენთან?!.

***აკა:*** ლამის ჩემს სადარბაზოში ამოდიოდა და უფრო სწრაფი და კომფორტული არც იყო მაშინ არაფერი.

***ნენე:*** ვინ ცხოვორობს ახლა იმ ბინაში?

***აკა:*** უჰ, რა ვიცი, კაი ხნის წინ გაყიდა ჩემმა ყოფილმა ცოლმა. ისე ძალიან კი მიყვარდა იქურობა, ის სახლი, ეზო, ჩემი ,,აკას კლუბი’’...

***ნენე:*** ყველაზე ახლო მეგობრები მეზობლები გყავდა და აბა რა იქნებოდა?!

***აკა:***  ნუკრი გარდაიცვალა, იცი? ხო გახსოვს, ბასგიტარაზე რო უკრავდა.

***ნენე:*** კი, როგორ არ მახსოვს, ეგ ამბავიც ვიცი, ჩვენ მერე საერთო მეგობარი აღმოგვაჩნდა და მისგან გავიგე.

***აკა:*** სიტყვამ მოტანა და მოდი ჩვენს მოგონებებს გაუმარჯოს!

*(აკა სასმისს ასწევს, ნენეს ჭიქას სიმბოლურად მიუჭახუნებს, ნენე ოდნავ გაუსინჯავს ღვინოს გემოს, აკა ბოლომდე გამოცლის)*

***აკა:***  კარგი ღვინოა, არა?! თუ ?!.

***ნენე:*** კი, კი მშვენიერი, ფრანგებს ღვინო არ ეშლებათ *(ამბობს და ცოტას კიდევ მოსვამს)*. - გამოფენა მართლა მოგეწონა?!

***აკა:*** კი, იქაც ხომ გითხარი?

***ნენე:*** იქ სხვას რას იტყოდი? მე გკითხე, მართლა-მეთქი?

 ***აკა:*** არა, მართლა საინტერესო იყო... მაგრამ ამხელა გზაზე მარტო მაგ გამოფენის სანახავად რომ არ ჩამოვფრინდებოდი, ალბათ, ხვდები?

***ნენე:*** რა გითხრა, აბა?!. შენი აქ ჩამოსვლის ნამდვილ მიზეზზე მართლა არ მიფიქრია.

**აკა:** პრინციპში, არც მიკვირს, საიდან უნდა გცოდნოდა?!... აქედან კიდე სხვაგან მიაქვთ ხო, გამოფენა ?

***ნენე:*** კიი, ჯერ რომში, ერთი კვირა იქ იქნება და მერე - ბერლინში.

***აკა:*** აბა, მომივლია ევროპა და ეგ არის?! ჰა,ჰა, ჰა...

***ნენე:*** რა გინდა, მიზეზი გაქვს!

***აკა:***  რატომაც არა, სიამოვნებით, მით უმეტეს, შენთან ერთად.

***ნენე:*** მე არ ვაპირებ, აქ ვჩერები ჯერჯერობით.

***აკა:*** ვაა?! რატომ?

***ნენე:*** რავი, აქ ძალიან კომფორტულად ვგრძნობ თავს, უახლოესი მეგობარი მყავს და ისედაც ხშირად ჩამოვდივარ.

***აკა:*** მეგობარი ქალია, თუ კაცი?!. როდემდე რჩები?

***ნენე:*** ჯერ არ ვიცი, ერთი-ორი კვირა ნამდვილად არსად წასვლას არ ვაპირებ. ქალია, შვედი მეუღლე ჰყავდა, წლების წინ გარდაეცვალა, ხშირად ვსტუმრობ.

***აკა:***  მაგარია, როცა თავს იმის უფლებას აძლევ, რომ შენი დრო თავად განკარგო.

***ნენე:*** ხოო, ეგ წლებთან ერთად მოვიპოვე, ადვილი არ იყო. ფერწერის გარდა, უამრავ სხვა პროექტზე ვმუშაობდი: კინოს მხატვრად, თეატრის, კლიპებზეც მიმუშავია, მასობრივ ღონისძიებებზე, მაგრამ მთავარი მაინც ის არის, რასაც არავის დაკვეთით არ ვაკეთებ.

***აკა:***  ეგ რას ნიშნავს?

***ნენე:***რა ვიცი, უამრავი ღონისძიება ტარდება ყოველწლიურად, უარს არაფერზე ვამბობდი, რომ ჩემს შვილებს რამე არ მოკლებოდათ. ახლა, როცა ორივენი მუშაობენ, იქით მთავაზობენ დახმარებას, მაგრამ ჯერჯერობით არ მჭირდება. სამაგიეროდ, ჩემს თავს უფლება მივეცი, ზოგიერთ შემოთავაზებაზე უარი ვთქვა. აი, თუნდაც, ახლა აქ რომ ვარ, შემეძლო ერთ მნიშვნელოვან იუბილეზე მემუშავა და საკმაოდ სოლიდური ჰონორარიც ამეღო, მაგრამ... ნაკლები ფული და მეტი თავისუფლება... ახლა ასე ვცხოვრობ.

 *(ნენე ბოკალში დარჩენილ ღვინოსაც მოსვამს. აკა იქვე მიანიშნებს ოფიციანტს ჟესტით, რომ იგივე გაიმეოროს, ოფიციანტიც მალევე ბრუნდება და ისევ ორი სავსე ბოკალი მოაქვს).*

***აკა****:* მაინც ყველა შემთხვევაში დიდი ბედნიერებაა, როცა შენი მთავარი საქმიდან შორს არ ხარ.

***ნენე:*** ხო, ეგ, ალბათ, კი, მაგრამ სხვა არც არაფრის კეთება ვიცი. ჩემს პროფესიაში რო არ გამმართლებოდა, ისე მაინც არ დავჯდებოდი, აუცილებლად ვიშრომებდი. არ მაქვს ეგ ამბიცია, რომ „მე ეს არ მეკადრება“, და რა ვიცი, კიდევ რამდენ სისულელეს ამბობს ზოგი.

***აკა:***ჩემს შემთხვევაში ეს ერთი კვირაც კი ჩემი იქ არყოფნის, ძალიან დიდ ფინანსურ ზარალს უკავშირდება, მოკლედ, ეს არ არის საინტერესო თემა.

***ნენე:*** ისე, მართლა, რას აკეთებ ? რას საქმიანობ? მგონი, გუშინაც გკითხე?

***აკა:*** ჰოდა გიპასუხე, სახლებს ვაშენებ-მეთქი.

***ნენე:*** რას ნიშნავს, სახლებს ვაშენებ? აპროექტებ? არემონტებ? დიზაინზე მუშაობ თუ?

***აკა:*** სახლებს ვაშენებ! სახლებს! რა არის გაუგებარი?! აი, ცარიელ ადგილზე, სადაც არაფერი არ არის, ვაშენებ სახლს, მერე სხვა ცარიელ ადგილზე მივდივარ და სხვა ახალ სახლს ვაშენებ. მერე კიდე სხვაგან...

***ნენე:***არ მჯერა! უფრო სწორად, ვერ წარმომიდგენია...

***აკა:*** არც მე მჯერა, მაგრამ ბოლო თერთმეტი წლის მანძილზე, რაც ამ საქმით დავკავდი, ოცზე მეტი სახლი მაქვს აშენებული. ჩემი ფირმა მაქვს, მყავს მშენებლები, ვიღებ შეკვეთებს, ვდებ კონტრაქტებს და მერე ვიწყებ შენებას. უფრო მეტიც მექნებოდა აშენებული, მაგრამ იქ ყველა ეტაპზე ამოწმებენ, რამე დარღვევა ხომ არ არის, და მხოლოდ ამ დასკვნის შემდეგ, რომ ყველაფერი ნორმის ფარგლებშია გეძლევა სამუშაოს გაგრძელების უფლება. ამაში იხარჯება ყველაზე დიდი დრო.

***ნენე****:* და სანამ სახლების შენებას დაიწყებდი, მანამდე რას აკეთებდი?

***აკა*:** ოო, მანამდე იყო, რაც იყო... შენ გახსოვს ლიზი და გელა?!

***ნენე:*** ლიზი?.. ააა?! მოიცაა, მგონი, მახსოვს. კი, კი, ეგენი ხო შენზე ადრე წავიდნენ ამერიკაში, მახსოვს, როგორ არ მახსოვს?!

***აკა:***ჰოდა, მაგათ იმედზე ჩავედი და მერე მომიტყდნენ, ამეთესნენ. უფრო გასაგებად რომ ვთქვა, დავრჩი ასე, სამი ასოსავით, არც სამსახური, არც ფული, არც ენა.

***ნენე:***რა ენა?! ინგლისური ხომ მაშინაც კარგად იცოდი?!

***აკა****:* „ბიტლების“ და „როლინგების“ რეპერტუარის სიმღერა არ ნიშნავს ენის ცოდნას. მეც მეგონა, ვიცოდი, მაგრამ აღმოჩნდა, რომ არაფერი არ მესმოდა, საერთოდ ვერ ვიგებდი, რას მელაპარაკებოდნენ, თითქმის ნახევარი წელი.

***ნენე:***მერე?

***აკა:*** მერე რა და... იქ თუ გინდა, გადარჩე, არანაირ სამუშაოზე უარი არ უნდა თქვა. ჰოდა, მეც დავატარებდი ხან პიცას, ხან ნაყინს... დიდი სატვიროთო მანქანით, ice cream truck ჰქვია, 30-ზე მეტი დასახლების ნაყინი დამქონდა. ვჩერდებოდი ეზოებში კლინ -კლინ - ზარს ვრეკავდი, მორბოდნენ ბავშვები და ვურჩევდი მათთვის სასურველ ნაყინს. ისე, ერთი და იგივე არასდროს უნდოდათ, აუცილებლად ყველას სხვადასხვა. და მე უნდა მომეძებნა, სად? რომელ მწკრივში? რომელ ყუთში რა მედო? რა ღირდა თითოეული? მოკლედ რაა, ცოტა ხანში კი ვიცოდი ზეპირად ყველას სახელები, მაგრამ თავიდან ძალიან გამიჭირდა.

***ნენე:*** კაი რააა, ჰაჰაჰაჰა, ეგ მართლა ვერ წამომიდგენია.

***აკა:*** ვერც მე წარმოვიდგენდი, მაგრამ ჩვენი წარმოდგენები არც ისე ხშირად ემთხვევა რეალობას. მერე ცოტა ეშმაკობასაც მივმართე - ჩემი ფულით ვყიდულობდი რაღაც რაოდენობის ნაყინს, ჯერ ჩემსას ვყიდდი და მერე - იმათსას. ასე უფრო მეტი მრჩებოდა. მერე აუზებს ვრეცხავდი მდიდრების სახლებში და მას მერე აღარ მიყვარს აუზში ცურვა, მიუხედვად იმისა, რომ ჩემს სახლსაც აქვს, საერთოდ არ ჩავდივარ.

***ნენე:*** აბა, რისთვის გაიკეთე?

***აკა:*** გაყიდვის დროს აუზიანს მეტი ფასი აქვს.

***ნენე:*** ხო, რა თქმა უნდა, მე კიდე მთელი ცხოვრება აუზიან ეზოზე ვოცნებობ.

***აკა:*** ჰოდა, ჩამოდი და იცურავე, რამდენიც გინდა.

***ნენე:*** მერე? მერე? შენ რა საინტერესო ცხოვრება გქონია თურმე ამერიკაში?!

***აკა:*** მერე ერთმა ჩემმა ნაცნობმა, მექსიკელი მეზობელი მყავდა, მშენებლობაზე მუშაობდა და მთხოვა, თუ შეგიძლია, სამი დღით შემცვალეო - აუცილებელ საქმეზე იყო წასასვლელი სხვა ქალაქში. შევცვალე, რა თქმა უნდა. მერე კიდევ რაღაც ამის მსგავსი იყო, მერე ამათმა უფროსმა კარგი თვალით შემომხედა და თავისთან მუდმივი სამსახური შემომთავაზა. დავთანხმდი, რადგან აქ გაცილებით მეტს მიხდიდნენ, ვიდრე დანარჩენებში. მერე, როცა ყველაფერში გავერკვიე, გადავწყვიტე, რომ იმავე საქმეს მეც მშვენივრად გავუძღვებოდი და საკუთარი ფირმა უნდა დამეარსებინა.

***ნენე:*** აა? ახლა ყველაფერი გასგებია.

***აკა:*** არა მგონია. ასე მარტივი არ არის იქ საკუთარი ფირმის დარეგისტრირება, მით უმეტეს, ემიგრანტისთვის. სამი უზრმაზარი წიგნი დავიზეპირე. ხვდები, ეს რას ნიშნავს?! დავიზეპირე! მართლა ზეპირად ვიცოდი. გამოცდები ჩავაბარე და ასე მივიღე უფლება, სერთიფიკატი. იქიდან მოყოლებული, ვაშენებ სახლებს.

***ნენე:*** ალბათ, რაღაც გენეტიკურმაც გაიღვიძა, მამაშენიც ხომ არქიტექტორი იყო.

***აკა:*** ხო, ალბათ, მაგაზე მეც მიფიქრია. მართალია, ერთმა ფაქტმა ლამის საციხოდ გამიხადა საქმე, მაგრამ გადავრჩი და დაზღვევამაც ყველაფერი აანაზღაურა. იქ თუ კარგი ადვოკატი გყავს და კანონები იცი, ჩათვალე, რომ ყველაფერი შენს სასარგებლოდ შეგიძლია შემოატრიალო. ისე, სხვათა შორის, სი-ენ-ენ- შიც გავიჩითეთ ამ ფაქტის გამო.

***ნენე:*** რატო? რა მოხდა?

***აკა:*** ცოტა სული რომ მოვითქვი, მერე ერთი ორი მეგობარიც ჩამოვიყვანე და, რა თქმა უნდა, გელასავით არ დავტყდომივარ, ჩემთან ვაცხოვრებდი, სანამ ადაპტირდებოდნენ და აზრზე მოვიდოდნენ. თან ვიფიქრე, ცოტა ფულსაც ვაშოვნინებ-მეთქი. მაგრამ საბოლოოდ დავრწმუნდი, რომ ჯობია, ისე აჩუქო ფული და შენიანი საქმეში ახლოს არ უნდა გაიკარო, მით უმეტეს, ქართველი. მოკლედ, ხანძარი გააჩინეს და ეს ჩემი ნახევრი წლის ნაშენები სახლი თხუთმეტ წუთში დაიწვა... იმ საღამოს სი-ენ-ენში კი აჩვენეს, მაგრამ გამიმართლა - კარგი ადვოკატი მყავდა, და, როგორც გითხარი, ყველაფერი ამინაზღაურეს. თუმცა ამ ამბავმა ჭკუა მასწავლა და ამის მერე აღარავინ მიმიპატიჟია ჩემთან.

***ნენე:***მეც ხომ დამირეკე, ჩამოდი შენს შვილებთან ერთად, დიდი სახლი მაქვს და ერთი წლით ჩემს ხარჯზე გეპატიჟებითო. ისე, მაგ დროს სულ ახალი გაცილებული ვიყავი ქმარს, საიდან გაიგე, არც ვიცი?!.

***აკა:*** ჩემი აგენტები მყავდა და, ალბათ, ეგ ინფორმაციაც დროულად გადმომეცა.

***ნენე:*** როგორც ჩანს, იმიტომ რომ ხაზი გაუსვი, შენი ამბები ვიცი და ყველანაირი სტატუსის გარეშე გეპატიჟები, როგორც მეგობარსო, ერთი წლით ჩემს ხარჯზე, და მერე შენ თავად გადაწყვიტეო.

***აკა:*** იმიტომაც ჩამოხვედი, ხო?!

***ნენე:*** სად ჩამოვიდოდი?! ისეთი ნაწყენი ვიყავი შენზე, შენი დანახვაც არ მინდოდა.

***აკა:*** კიდე შენ იყავი ნაწყენი?!!

***ნენე:***კარგი, რა მნიშვნელობა აქვს ახლა უკვე მაგას?

***აკა:*** შენთვის შეიძლება არა აქვს, მე კი ბევრი წელი ვფიქრობდი ამ ყველაფერზე.

***ნენე:*** კარგი, აღარ გვინდა, რაც იყო, იყო, ვეღარაფერს შევცვლით და ვერც წარსულს დავაბრუნებთ. მე არაფერი აღარ მახსოვს, არც მაღელვებს. აღარც წყენა მაქვს და მოკლედ რაა, ეგ ყველაფერი საერთოდ ამოვშალე ჩემი მეხსიერებიდან. იმის მერე იმდენი რაღაც მოხდა...

***აკა:*** ჩემთვის კი წარსულის მოგონებები იყო ყველაზე ძვირფასი, რაც იქ გამაჩნდა. ამიტომ ყველაფერი მახსოვს, თანაც ძალიან კარგად...

***ნენე:*** მე არა. იმდროინდელი ფოტოებიც კი არ მაქვს, არადა რამდენ სურათს ვიღებდით მაშინ, ხომ არ გაქვს ძველი ფოტოები ტელეფონში?

***აკა:*** არა, საიდან?.. ამერიკაში თან ხო არ წავიღებდი ალბომს, მაშინ ჯერ მობილურებიც არ იყო, ყოველ შემთხვევაში, ასეთი. მოკლედ, არა მაქვს.

***ნენე:*** არც ფეისბუკში ხარ?

***აკა:*** არა, არ შემიძლია. ვიყავი და გავაუქმე. იმდენი ვიღაც შემომესია ერთ დღეში და ისე დამღალა ამდენმა კითხვა-პასუხებმა, მეორე დღესვე გავაუქმე და არც ვაპირებ.

***ნენე:*** სხვა? ვინ რას საქმიანობს შენი მაშინდელი მეგობრებიდან, მე ვისაც ვიცნობდი?

***აკა:*** ვანო ხომ გახსოვს?

***ნენე:***კი, როგორ არა, მაგას არ უნდა გადაეღო ფილმი, როგორც ოპერატორს?!

***აკა****:* კიი, მარტო მაგას ჰქონდა მაშინ ვიდეოკამერა და ხელსაც კი არ აკარებინებდა არავის.

***ნენე:*** მერე ?

***აკა:*** ბერად აღიკვეცა და სადღაც... ჯავახეთშია, თუ არ ვცდები, რომელიღაც მონასტერში.

***ნენე:***მოიცა, მოიცა?! აუუ... ფოკაში ხომ არა?

***აკა:*** მგონი, კი.

***ნენე:***მამა ლავრენტიზე ამბობ?

***აკა:***დიახ, ჩემო ბატონო.

***ნენე:*** იერუსალიმში ვიყავით ერთ ჯგუფში და მაშინ კი გავიფიქრე, საიდანღაც მეცნობა-მეთქი, მაგრამ ვერ გავიხსენე. ვაა!! იქაც სულ ვიდეოებს და ფოტოებს იღებდა. მეგობრებშიც უნდა მყავდეს, მოიცა *(ნენე მობილურში რაღაცას ეძებს, მერე დგება, აკასთან მიდის და ტელეფონის ეკრანზე თითით აჩვენებს)*.

***აკა:***ამაზე ამბობ, ხოო?

***აკა:***დიახ, დიახ. სწორედ ეს გახლავთ - „ვანო წარსულში“. იყო ჩამოსული, ლოს-ანჯელესში როცა ვცხოვრობდი. მეც ვაჩუქე ახალი, კარგი კამერა.

***ნენე:*** ჰმ?! უბრალო ბერი არ გეგონოს, ეპისკოპოსია! მაგრამ კამერა არც მერე გაუგდია ხელიდან.

***აკა:*** ვიცი, მერე მაგან ხო სარეჟისოროზეც ჩააბარა, საბოლოოდ კი სხვა გზას დაადგა. მოკლედ, აღარ მაინტერესებს ეგ თემა, შენი ამბები მომიყევი.

***ნენე:*** რა ამბები? რავი, აგენტები მყავსო და ისედაც გეცოდინება ყველაფერი.

***აკა:*** ყველაფერი, ალბათ, არა, მაგრამ ?!.

***ნენე:*** ხოო, ჰმ?! ისე, ახლა მაინც მითხარი, რა მიზანი გქონდა, ჩემთან რომ ამოხვედი სახლში, მთვრალი?

***აკა:*** ეგ როდის იყო?

***ნენე:*** კარგად იცი, როდესაც. მე გათხოვილი ვიყავი და შენც უკვე ცოლი გყავდა.

***აკა:*** აუ, ეგ რაღაც ბუნდოვად გამახსენდა, მგონი, რაღაც ავურიეთ? მე და დეგენერატი გიგი ვიყავით, ხო?

***ნენე:*** გხსომებია?

***აკა:***  ჰო,რაღაც ცუდად მოვიქეცით, მგონი, ჩხუბივითაც აიწია.

***ნენე:***ჩხუბივით კი არა, პირდაპირ უთხარი ჩემს ქმარს, - მე რო ბედი მქონოდა, ეს გოგო ახლა ჩემი ცოლი იქნებოდაო.

***აკა:*** კაი, ნუ გაახურე, მართლა ეგრე ვუთხარი?

***ნენე:*** ჰკითხე გიგის, მაგასთან ხო ახლაც მეგობრობ?

***აკა:***  რა გინდა, მერე?! სწორად მითქვამს. რა, ეგრე არ იყო?!

***ნენე:*** ახლა კი ხუმრობ, მაგრამ მაშინ დროზე რო არ გაეყვანე გიგის გარეთ, შეიძლება რამე უბედურება დატრიალებულიყო.

***აკა:*** უბედურება არა ისა, მაიცა რაა?!...

***ნენე:*** დავიჯერო, მართლა არ გახსოვს? მაგ დროს შამპანურის ბოთლი ეჭირა ხელში ჩემს ქმარს. უცებ გაჩერდა და ეს სავსე ბოთლი პირდაპირ მაგიდაზე ჩამოამტვრია.

***აკა:*** რაღაც თითქოს გამახსენდა.

***ნენე:*** ვერც დაიჯერა ბოლომდე, რაც გაიგონა. ჩათვალა, რომ გადათვერი და რაღაცას ბოდავდი.

***აკა:*** თორე ისე რაა, არ იცოდა, ვინ ვიყავი?

***ნენე:*** საიდან უნდა სცოდნოდა? მე შენზე არასოდეს არაფერი მომიყოლია. ეგონა, გიგის მეგობარი იყავი და, უბრალოდ, იმას ამოყევი. გიგის თვითონაც კარგად იცნობდა.

***აკა:*** ანუ შენ ამბობ, რომ შენმა ქმარმა ჩემზე საერთოდ არაფერი იცოდა?

***ნენე:*** არა და არც არაფერი უკითხვს. თავიდანვე მითხრა, არ მაინტერესებს, ჩემამდე რა ხდებოდა შენს ცხოვრებაშიო.

***აკა:***არც შენ გაინტერესებდა მასზე?

***ნენე:***არა.

***აკა:*** ყოჩაღ, მაგას მე ვერ შევძლებდი, მაგარი კაცი ყოფილა.

***ნენე:*** რაღაც პატივსაცემი თვისებები ნამდვილად ჰქონდა, ამას ვერ დავუკარგავ.

***აკა:*** მაინც?

***ნენე:*** ჩემს ქმარზე სალაპარაკოდ შევხვდით ამდენი წლის მერე? ჰაჰაჰა...

***აკა:*** არა, მაგრამ მაინტერესებს, რა თვისებებია ისეთი, რასაც მამაკაცში ასე აფასებ.

***ნენე:***  ...ძალიან ვუყვარდი... მერე კიდე, ჰო, რა ვიცი, გარეგნულადაც სიმპათიური იყო.

***აკა:*** რაღაცები ახლა უფრო გამახსნდა. ისე, მაგარად მოუთმენია, საკუთარ ცოლზე რო ვინმე გეტყვის, ეს ჩემი უნდა ყოფილიყოო... მერე გიგიმ ძაან გამიხურა, ახლა გამახსენდა, რა ვქნა, რასაც ვფიქრობდი, ის მითქვამს.

***ნენე:***ამ ფაქტმა საერთოდ შემაძულა შენი თავი. ვფიქრობდი, ცოლადაც არ მომიყვანა და ახლა ოჯახსაც მინგრევს-მეთქი.

***აკა:*** აუ, აუ, აუ, კაი რაა, ეგეთი ცუდი ადამიანი ნაღდად არასდროს ვყოფილვარ, რომ სხვისი ოჯახის დანგრევზე მეჩალიჩა.

***ნენე:*** ფაქტია, რომ...

***აკა:*** კაი, ბოდიშს გიხდი, ახლა გიხდი ბოდიშს ყველაფრისთვის, მართლა ძალიან ცუდად მოვქცეულვარ. მაპატიე...

*(აკა ნენეს ხელზე ხელს დაადებს, მაგრამ იქვე რაღაც უხერხულობას იგრძნობს, ხელს გაუშვებს და ოფიციანტს ჟესტით ანიშნებს, რომ ამჯერად ბოთლით მოიტანოს ღვინო. ოფიციანტს მაშინვე მოაქვს, გახსნის, ბოკალებს შეავსება და მიდის).*

***აკა:*** მე კიდე იცი, რა მახსოვს?!... და იქაც სულ მახსენდებოდა ხშირად.

***ნენე:*** რაა?!

***აკა:*** ჩვენი პირველი ერთად ყოფნა?

***ნენე:*** რას გულისხმობ?!...

***აკა:*** დილა იყო, შენ მოხვედი ჩემთან, სახლში. წინა დღეს ბევრი დავლიე და ცოტა ცუდადაც ვიყავი.. ბოდიში მოგიხადე და გითხრი, ცოტა ხანს ვიწვები, ჯერ ადგომის თავი არა მაქვს, და თუ გინდა, შენც გვერდით მომიწექი-მეთქი. ისე ვთქვი, უბრალოდ, არაფერი სხვა არ მიფიქრია. უცებ შენ მეუბნები, აბა თვალები დახუჭეო, მეც დავხუჭე და რო გავახილე, შიშველი იდექი.

***ნენე:*** შიშველი?!

***აკა:***აჰა?! რა, მართლა არ გახსოვს?

***ნენე:*** როგორ, ასე ვიდექი სულ შიშველი?!

***აკა:*** სულ არა, მაგრამ?!... დანარჩენი მე გაგხადე, მერე...

***ნენე:*** ჰმ, ასეთი თავხედი როდესმე თუ ვიყავი, მართლა აღარ მახსოვდა.

***აკა:*** გაგახსენდა?

***ნენე: ...***

***აკა:*** ისგახსოვს, მთელი ზაფხული დასასვენებლად რო არ წახვედი?

***ნენე:*** კიი, ეს ერთადერთი ზაფხული იყო ჩემს ცხოვრებაში, როცა ზღვზე არ წავსულვარ, არც ჩემს მშობლებს წავყევი, არც ჩემს ჯგუფელებს, მოკლედ, შენთან დავრჩი.

***აკა:*** არადა გეხვეწებოდი, წადი-მეთქი, ხო ვიცოდი, ზღვა როგორ გიყვარდა.

***ნენე:*** ახლაც ასე ვარ, წელიწადში რამდენჯერმე რო არ წავიდე, ცუდად ვხდები.

***აკა:*** მე კიდე მამაჩემს ვერ ვტოვებდი, ვერ ასწრებდა, რაღაც შეკვეთა ჰქონდა და ვეხმარებოდი.

***ნენე:*** მახსოვს, მეც ხო დაგყვებოდი ზოგჯერ მშენებლობაზე.

***აკა:*** აუუ, ბოდიში რაა, მაშინ ისე კარგად არც მქონდა გააზრებული, რამხელა მსხვერპლი გაიღე ჩემი გულისთვის.

***ნენე:*** მსხვერპლი?! რას ამბობ? ის ყველაზე ბედნიერი ზაფხული იყო ჩემს ცხვრებაში.

***აკა:*** კაი, რაა?!...

***ნენე:*** კი, ნამდვილად ასე იყო.

***აკა:*** მოიცა, მოვწევ, ცოტა ავნერვიულდი, შენ აღარ ეწევი?

***ნენე:*** არა, დიდი ხანია.

***აკა:*** ერთ ღერს მოვწევ უცებ და შემოვალ, ოკ? ყოჩაღ, რო აღარ ეწევი, მაგარო!

*(აკა დგება და გასვლისას ნენეს თავზე კოცნის, ნენე ამოხედავს და გაუღიმებს.)*

***აკა:*** „ტერასზე გავედი და სიგარეტს რომ ვუკიდებდი, მაშინღა შევამჩნიე, რომ ორივე ხელი მიკანკალებდა. ჯიბიდან მობილური ამოვიღე და ქევინს დავურეკე. - არ მოვიდა, ხოო?! ასეც ვიცოდი?!- გაისმა ქევინის სასოწარკვეთილი ხმა. მე კი მშვიდად ვუპასუხე, რომ ყველფერი რიგზე იყო, რომ ახლა გარეთ სიგარეტის მოსაწევად გამოვედი, და მხოლოდ იმიტომ ვურეკავდი, ყველაფერი იმდენად კარგადაა, ჩვენს პირველ სექსზეც კი ავლაპარაკდით-მეთქი. ქევინი აღტაცებას ვერ მალავდა, მე კი ისევ მიცახცახებდა ხელები და არ ვიცი, ეს ძლიერი ემოციების გამო მომდიოდა, თუ რა ხდებოდა ჩემს თავს?! .

***ნენე :*** „ეგ დღე მეც გამახსენდა. დედაჩემი ხვდებოდა, რომ ყურებამდე შეყვარებული ვიყავი, მაგრამ აბა რას წარმოიდგენდა, რომ ეს ნიკო არ იყო. სამაგიეროდ, ნიკოს დედამ იცოდა ყველაფერი. ერთ დილასაც დედაჩემმა ყურმილი გადმომცა, შენ გეძახიანო. რას ვიფიქრებდი, რომ მას ელაპარაკებოდა. ამჯერად მის ხმაში არც სიყვარული იგრძნობოდა და არც - სიხარული. შეხვედრას მთხოვდა, მაგრამ არც თავის სახლში მეპატიჟებოდა და არც - თავის გამომცხვარ ნამცხვარზე. მითხრა, აკადემიასთან მოგაკითხავ ლექციების მერე, საქმე მაქვსო.

ხასიათი გამიფუჭდა, მაგრამ ვერაფერს ვიზამდი, უნდა შევხვედროდი. სხვანაირად ეს ქალი თავს არ დამანებებდა. ვიცოდი, წინ მძიმე დღე მელოდა და აკას დავურეკე, დღეს ვერ გნახავ-მეთქი. ეს პირველად ხდებოდა ჩვენი ერთად ყოფნის განმავლობაში. არც ერთი დღე მანამდე უერთმანეთოდ არ გაგვიტარებია. ეს ამბავი ძალიან არ მოეწონა. ვეცადე, ორი სიტყვით ამეხსნა, რაღაცები მივბოდ-მოვბოდე, მაგრამ ვერაფერი გაიგო. საბოლოოდ შევუთანხმდი, რომ მეორე დღეს დილიდან მივიდოდი მასთან და ყველაფერს მოვუყვებოდი. დამთანხმდა, სხვა რა გზა ჰქონდა“.

***აკა:*** „რაღაც უსიამოვნოდ გამკრა გულში, რატომ არ უნდა მენახა? არ ვიცი, ამას ვერ ვხსნიდი, მთელი დღე როგორ უნდა გაეძლო უჩემოდ? ან მე რა უნდა მექნა მის გარეშე მთელი დღე? ცუდ გუნებაზე დავდექი. ის დღე როგორმე უნდა გადამეგორებინა, ავდექი და ჩემს ბიჭებს დავურეკე, იმათაც მონატრებული ვყავდი და საღამოს მათთან შეხვედრა დავგეგმე. თან თავიდანვე გადავწყვიტე, დამელია, დამელია კი არა, მაგრად დავმთვრალიყავი“.

***ნენე:* „**შენობიდან რომ გამოვედი, შორიდანვე მოვკარი თვალი ნიკოს დედის მანქანას და იქით გავემართე. ფეხები უკან მრჩებოდა. კარი გამოვაღე და ჩავჯექი. მივესალმე, თვითონ ხმა არ გაუცია, ჩუმად დაძრა მანქანა და დიდი სიჩქარით გაუყვა ქუჩას. უცებ სადღაც ჩემთვის უცნობ ადგილას, ჩიხში შეაყენა და გააჩერა.

* იცი რაა ?!. არა ვარ ახლა სადმე კაფეში ჯდომის ხსიათზე - დაიწყო და სიგარეტი გააბოლა. - ეს რა გიქნიათ იმ დღეს შენ და ნიკოს ? - თქვა და ზიზღით შემომხედა.

 ახლა უკვე მეც მეზიზღებოდა, თანაც ისე, რომ მისგან არაფერი აღარ მეწყინებოდა, ერთი სული მქონდა, თავი დროზე დამეღწია. არაფერი ვუპასუხე.

- მაგას წარმოვიდგენდი შენგან? ჯერ რას გავდა იქაურობა, რაღაც ხომ არსებობს?! ან ჩემი მოგრიდებდათ... ან...რა ვიცი, რა ვთქვა?!. - მე ისევ ჩუმად ვიჯექი.

- შენს შემდგომ საქციელს თუ გავითვალისწინებთ, შეიძლება ქალიშვილიც არ იყავი და მენსტრუაციის დროს სპეციალურად დაამთხვიე, რო მერე...

- რო მერე რაა? - კითხვა შევუბრუნე - უკვე ძალიან გამაღიზიანა ამ საშინელმა ქალმა.

- ჰმ?!.. რა ვიცი? რას გაუგებ ახლანდელ გოგოებს, თავში რა უდევთ...

- მე არ დამირეკავს თქვენთან და არც არაფერი მითხოვია...

- დედაშენმა თუ იცის ეს ამბავი? - არ მაცალა დამთავრება.

- რა თქმა უნდა, არა და არც უნდა გაიგოს.

- რატომ? აბა, მარტო მე უნდა ვინერვიულო?!. რას აპირებ?

- არაფერს.- გადაჭრით ვუპასუხე.

- ისე, არც ნიკოს უნდა შენი დანახვა, რა მოხდა მაინც ასეთი?

არაფრის პასუხს არ ვაპირებდი.

- მომისმინე ახლა კარგად. ქალი ხარ და შევდივარ შენს მდგომარეობაში, ყველაფერი ხდება, ყველაფერს აქვს თავისი მიზეზი. რაღაც ისე არ გამოვიდა, ჯერ მარტო სამი ბოთლი კონიაკი რამ დაგალევნათ?!

- „სამი?!. მე ორი მახსოვდა“ - გავიფიქრე.

- ხო , მაგრამ ამ ყველაფრის გამოსწორება შეიძლება. მე და ჩემი ქმარი ისედაც ვაპირებდით რამდენიმე დღით სადმე წასვლას... მოკლედ, ორშაბათიდან ერთი კვირით ზღვაზე მივდივართ და ბურთი და მოედანიც თქვენ გრჩებათ. როგორც გინდათ, ისე გამოასწორეთ ეს თქვენი ჩასვრილი საქმე, თორემ ცოცხალი ვერ გადამირჩებით ვერც ერთი - უცებ შეცვალა ტონი და სიგარეტიც ჩააქრო. - წამო ახლა, აქვე ერთი კარგი კაფე ვიცი და ვჭამოთ წესიერად, მშიერი იქნები, ლექციებიდან მოდიხარ?!..

- არა, მე უნდა წავიდე. თუ თქვენ მეტი არაფერი გაქვთ სათქმელი, მე წავალ.

- გითხარი, რისი თქმაც მინდოდა, ახლა ჯერი თქვენზეა. დაფიქრდი, ყველაზე მეტად შენ დარჩები აქედან წაგებული- ნიშნის მოგებით მითხრა და მივხვდი, რომ ახალი შეტევისთვის მოემზადა, რადგან სიგარეტის კოლოფი ისევ ამოიღო და ახალ ღერს მოუკიდა. - გისმენ! - თან ამოაყოლა ნაფაზს.

* არაფრის თქმას არ ვაპირებ. რაც მოხდა, იმის არც გახსენება მინდა და არც გამოსწორებას ვაპირებ. ჩვენ შორის ყველაფერი დამთავრდა იმ დღეს და ამაზე ლაპარაკს აზრი აღარა აქვს.
* ერთი კარგად ამიხსენი რაა, რაებს ბოდავ? პირდაპირ მითხარი, ამით რისი თქმა გინდა?
* სხვა მიყვარს! - ვთქვი და თვალი თვალში გავუყარე. გაჩუმდა. ამას არ ელოდა, მერე კი დამცინავი მზერით ამათვალიერ-ჩამათვალიერა და დაამატა:
* აჰაა!? ახლა ყველაფერი გასაგებია, ანუ ტყუილი არ უთქვამთ?!. ბევრმა გნახა ქუჩაში ვიღაც მაღალ ბიჭთან ერთად ხელიხელგადახვეული, ხოო?! ეგ არის?
* დიახ - მოკლედ მოვუჭერი ისე, რომ არც მე მიცდია თავის დახრა.

 მთელი ტანით ჩემკენ გადმოიწია, მანქანის კარი გამოაღო და დამცინავ მზერას დამცინავი ხმაც მოაყოლა:

- ახლავე გადაეთრიე აქედან, შე პატარა ძუკნა, და ჩემს შვილთან ახლოს გაკარებული არ დაგინახო!

 გადავედი და კარი მივხურე. ჩემ უკან ისევ გაიღო კარი და მთელი ძალით მიჯახუნდა. მერე ფანჯარა ჩამოსწია და მომაძახა, - ამ ყველაფერს იმ საცოდავ დედაშენს მოვახსენებ! - და მანქანა ისეთი სისწრაფით მოწყვიტა ადგილიდან, რომ კინაღამ ზედ გადამიარა. მაინც მოახერხა, რომ ხასიათი გამიფუჭდა და ცრემლებიც წამომივიდა. ახლა დედაჩემისთვის უნდა მომეყოლა ყველაფერი, სანამ ეს დამასწრებდა და კაცმა არ იცის, რას როგორ ეტყოდა.

სახლამდე ცრემლებს ვიწმენდდი, კარი დედაჩემმა გამიღო, არაფერი მითხრა, მაგრამ რაღაც ეჭვის თვალით კი შემომხედა.

* დედა - დავიწყე მხოლოდ იმიტომ, რომ იმ საშინელი ქალისთვის დამესწრო.
* მე შეყვარებული ვარ! პირველად ჩემს ცხოვრებაში, დეე! ძალიან მიყვარს და იმასაც ძალიან ვუყვარვარ...
* რა ვიცი, თქვენი ვეღარ გავიგე ვერაფერი, ხან მგონია, რომ რაღაც ხდება თქვენ შორის, ხან მგონია, დაცილდით...
* ერთად ვართ და სიცოცხლის ბოლომდე მასთან ერთად ვაპირებ ყოფნას. ოღონდ ეს ნიკო არ არის, - ვთქვი და ჩემს ოთახში შევედი.დედაჩემს ხმა არ ამოუღია, არც შეკითხვა დაუსვამს, მასაც სჭირდებოდა დრო, რომ ეს ყველაფერი გაეაზრებინა.

ის, რაც აკამ გამახსენა, სწორედ მეორე დილას მოხდა. გათენდა თუ არა, მასთან წავედი“.

***აკა:*** „ვერც ბიჭებთან შეხვედრამ და ვერც ქეიფმა ვერ მომიყვანა ხასიათზე. ბოლოს ისე დავთვერი, სახლამდე როგორ მივედი, არ მახსოვს. დილას კარზე ზარმა და ბრახუნმა გამაღვიძა. ადგომის თავი არ მქონდა. ცოტა ხანს მოვიცადე, ვიფიქრე, მამაჩემი გააღებდა, მაგრამ მერე, როცა არც კარი გაიღო და არც ბრახუნი შეწყდა, მივხვდი, რომ უკვე სამსახურში წასულიყო და როგორც იქნა, წამოვდექი. თავი მისკდებოდა, საბანმოხურულმა კარამდე ძლივს მივაღწიე, კარი გავაღე და... ალბათ, პირველად ვერ გავუღიმეთ ერთმანეთს ისე, როგორც იქამდე“.

***ნენე:***  „პირველად არ ჩამეხუტა, თან მთელი დღის უნახავი, მეც ვეღარ გავბედე, რომ კისერზე ჩამოვკიდებოდი. ისედაც ყურებჩამოყრილი ვიყავი და მის დანახვაზე კიდევ უფრო ნირწამხდარმა შევაბიჯე სახლში. ის გაქანდა და ეგრევე ლოგინში შეწვა.

* აუუ, აუუუ, ბოდიში რაა, ძალიან ცუდად ვარ, გუშინ ძალიან დავთვერით. რა ვქნა, ყველაფერი შენი ბრალია, ამდენი ხნით არ უნდა დაგეტოვებინე,- მითხრა და ლოგინში პატარა ბაშვივით მოიკუნტა.
* მართალი ხარ, ჩემი ბრალია, - ვთქვი, ჩანთიდან სიგარეტი ამოვიღე, მოვუკიდე და გავაბოლე. ასე უხერხულად არასდროს ვყოფილვარ მის გვერდით.
* აუუ, არ გეწყინოს, რაა?! მართლა არა მაქვს ადგომის თავი, თუ გინდა, ისე მომიწექი შენც გვერდით, აუუუ, თუ არ გამოვიძინე, ვიბრიდები, - თქვა და უფრო მაგრად ჩაიფუთნა საბანში“.

***აკა:*** „მართლა ძალიან ცუდად ვიყავი, ახლა მხოლოდ გამოძინება მინდოდა და მეტი არაფერი. ნენე ხმას არ იღებდა, ჩუმად ეწეოდა სიგარეტს და ეს რაღაც უცნაურ უხერხულობას მიქმნიდა, მანამდე რომ არ ყოფილა ჩვენს შორის.

* მაშინ ერთი წუთით თვალები დახუჭე და სანამ არ გეტყვი, აქეთ არ გამოიხედო! - მითხრა“.

***ნენე:*** „კი ბატონოო, - თვალები დახუჭა და გადაბრუნდა კიდეც“.

***აკა :*** „კიდევ კარგი, რაღაც მოიფიქრა, თორემ უკვე ძალიან ცუდად ვგრძნობდი თავს. თვალები დავხუჭე და გადავტრიალდი. ეს თუ დიდხანს გაგრძელდებოდა, შეიძლება ჩამძინებოდა კიდეც.

- გამოიხედე!- დამიძახა. მეც გადმოვტრიალდი და თვალები გავახილე. ჩემ წინ იდგა. ცალ ხელში კაბა ეჭირა, მაღლა აწეული, მეორეში - სიგარეტი და რაღაცნაირად იცინოდა. თავი ჩაეღუნა, თმა თითქმის მთელ სახეს უფარავდა და მხოლოდ თეთრი კბილები მოუჩანდა კულულებს შორის. იდგა და იცინოდა, გარუჯული, შავი, თეთრ ლიფსა და თეთრ ტრუსებში. ჩემი შავ-თეთრი გოგო... უცებ ყველაფერმა გადამიარა - თავის ტკივილმაც, წინა დღის წყენამაც... ის იდგა და ... იცინოდა და იცინოდა...“

***ნენე:***„მისი სახე არ დამავიწყდება, რო გადმოტრიალდა და დამინახა, თვალები გაუფართოვდა, უფრო გაუღიავდა და უფრო გაუმწვანდა. უცბად წამოხტა საწოლიდან, ჯერ რაღაცნაირად მათვალიერებდა, გაუმართლებლად დიდხნს...“

***აკა :*** „იგდა ასე, ულამაზესი, იცინოდა და იცინოდა, ჩემი შავ-თეთრი გოგო, ნახევრად შიშველი, დანარჩენი მე გავხადე...’’

 ***ნენე:*** „მერე ხელში რაღაცნაირად სათუთად ამიყვანა და თავის თბილ საწოლში ფრთხილად ჩამაწვინა, იმ საწოლში, მთელი ღამის წყენით რომ იყო სავსე...“

***აკა:* „**თმა გადავუწიე და თვალებში ჩავხედე. ფარდაც კი გადავწიე, რომ მზის შუქზე უფრო კარგად დამენახა. პირველად ვხედავდი მის შავ თვალებში ჩაკარგულ გუგებს. მართლა შავ-თეთრი იყო, ისევ იცინოდა და მისი თეთრი კბილები კიდევ უფრო ბჭყვრიალებდნენ მზის სინათლეზე. დარწმუნებული ვარ, რომ ასეთი ლამაზი არც მანამდე და არც მერე არ ყოფილა... საიდან ეს სითამამე?! რომელიც მერე არც ერთ ქალში აღარ მინახავს, სადღაც გარყვნილებისა და სისუფთავის ზღვარზე დანის პირივით რომ გადიოდა?... საიდან?!.“

***ნენე:***„ისეთი აღტაცებული შემომცქეროდა, გავიფიქრე, ალბათ, ეს გაურკვევლობაც აუცილებლად უნდა მომხდარიყო, რომ ერთმანეთი უფრო შეგვყვარებოდა“.

***აკა:*** „არ აღმოვჩნდი მისთვის პირველი მამაკაცი, არადა რატომღაც დარწმუნებულიც კი ვიყავი, მაგრამ არა...“

***ნენე:***„მეგონა, ქალიშვილი იყავიო, მითხრა... მინდოდა მეთქვა, რომ ნამდვილად ის იყო ჩემი პირველი მამაკაცი, მაგრამ იმ საზიზღარი ამბის მოყოლით ვერ გავიფუჭებდი განწყობას და ვერც მოვყვებოდი, ან რა უნდა მომეყოლა?!.“

***აკა :*** „არაფერი უთქვამს, არც მოუწყენია ამის გამო და არც თავის მართლება დაუწყია, როგორც ქალების უმეტესობა მოიქცეოდა ასეთ დროს. ვითომც არაფერი. არც ჩემთვის იყო ეს მნიშვნელოვანი, მაგრამ ერთი გაფიქრება კი გავიფიქრე, ნუთუ სხვასთანაც იცინოდა ასე?!..’’

***ნენე:*** ,,ისე მიყურებდა, თითოს თავიდან აღმომაჩინა... ‘’

 ***აკა:*** „ ამ დღის მერე ჩვენი ურთიერთობა უფრო სრულფასოვანი გახდა, მართლა ერთ მთლიანად ვიქეცით, რამაც ისეთი სიმშვიდე და სიხარული მომიტანა, რომ ვერც ვიოცნებებდი. ერთ დღესაც, როცა ცხვირი მის შავ კულულებში მქონდა ჩარგული, ვკითხე, ფილმის გადაღება ხომ არ განვაახლოთ-მეთქი?“

***ნენე:*** „მაშინ გამახსენდა, ,,აკას კლუბში’’ როგორც აღმოვჩნდი და, რა თქმა უნდა, მეც ძალიან მომინდა, ერთი წლის წინ დაწყებეული ამბავი ახლა მაინც განხორციელებულიყო. თანაც იმ წელს აკადემიის მეოთხე კურსზე ვიყავი და შემოგვთავაზეს, როგორც მხატვრებს, თეატრალური ინსტიტუტის დრამის რეჟისურის სტუდენტების სადიპლომო ნამუშევრები გაგვეფორმებინა, ჩვენ კი საკურსო ნამუშევრებად ჩაგვეთვლებოდა. ასე რომ, იმ ამბავმა, რომ აკაც დაკავდებოდა და სახლში მოწყენილი აღარ დამელოდებოდა, ძალიან გამახარა.

თეატრალურში შეხვედრა იმ დარბაზში შედგა, სადაც ეს სპექტაკლები უნდა დადგმულიყო. მანამდე იქ არასდროს ვყოფილვარ. მომეწონა გარემოც და ისინიც, ვისთან ერთადაც უნდა მემუშავა. თანაც ჩემთვისაც საინტერესო სიახლე იყო, რადგან რეპეტიციებზე მეც უნდა მევლო“.

***აკა:***„ძველი ჩანაწერები ამოვალაგე და ბიჭებს სათითაოდ ჩამოვურეკე. იმათაც ძალიან გაუხარდათ ეს ამბავი. საღამოს ჩემს სარდაფში დავნიშნეთ შეხვედრა. მოკლედ, მე და ნენემ გადავწყვიტეთ, ჩვენ- ჩვენ საქმეებს მივბრუნებოდით, თან, რა თქმა უნდა, ერთმანეთსაც ყოველდღე ვნახავდით“.

***ნენე:*** „რეჟისორი, ვისი სპექტაკლიც მე უნდა გამეფორმებინა, საკმაოდ სასიმოვნო ბიჭი აღმოჩნდა, კარგი მანერებით, სიმპათიური, განათლებული, მხატვრობაშიც კი ჩემზე ნაკლებად არ ერკვეოდა. პირველივე რეპეტიციის შემდეგ ერთ-ერთმა მსახიობმა მკითხა, საღამოს რუსთაველში პრემიერაზე ხომ არ წამოხვალო? სიამოვნებით, მაგრამ საღამოს ჩემს მეგობარს ვხვდები-მეთქი. მაშინ იმ რეჟისორმა მოსაწვევი გამომიწოდა და მითხრა, ისიც წამოიყვანე, ორ პერსონაზეაო. გამიხარდა, მე და აკა თითქმის არსად დავდიოდით, თან თეატრშიც დიდი ხანი იყო, ფეხი აღარ შემედგა. გამოვედი თუ არა, პირველივე ავტომატიდან დავურეკე.

* ბატონოო?! - გაისმა მაშინ ჩემთვის ამქვეყნად ყველაზე საყვარელი ხმა.

ვუთხრი, რომ მოსაწვევი მქონდა მისთვის და ჩემთვის სპქეტაკლზე, მაგრამ აღმოჩნდა, რომ საღამოს ფილმთან დაკავშირებით შეკრებაზე უკვე ყველას შეთანხმებოდა. - შენ წადი და იქიდან ჩემთან ამოდიო, - მითხრა. კარგი-მეთქი და ლიკას გადავურეკე.

სპექტაკლამდე სახლში გავიქეცი და ჩემი გარდერობიდან ერთადერთი გამოსასვლელი შავი კაბა და ქუსლიანი ფეხსაცმელი ჩავიცვი. ის ახალგაზრდა რეჟისორი სპექტაკლის დროს ჩემ გვერდით სკამზე აღმოჩნდა, დამინახა თუ არა, მაშინვე კომპლიმენტებით ამავსო, სპექტაკლის მერე კი ჩაის დალევა შემოგვთავაზა კაფეში. ლიკა ისე აღფრთოვანდა ჯერ მისით, მერე სპექტაკლით და მერე ამ შემოთავაზებით, რომ უარი ვეღარ ვთქვი. კაფედან რომ გამოვედით, უკვე ძალიან გვიან იყო, თან ასე სათეატროდ გამოწყობილი მეორე დღეს რეპეტიციაზე ვერ წავიდოდი, ამიტომაც სახლში წასვლა ვარჩიე.

დილას კი, როცა რუსთაველის პროსპექტზე, აკადემიის ნაცვლად, თეატრალურისკენ ავიღე გეზი და მარჯვენა მხარის ნაცვლად, მარცხნივ გადავუხვიე, თითქოს ამაში უკვე რაღაც იყო სიმბოლური“.

***აკა:*** „დამირეკა, ძალიან დავიღალე, გვიანია და სახლში მივდივარო. კარგი- მეთქი, თან მეც მინდოდა, ჩვენი განახლებული შეხვედრები კარგად გამეანალიზებინა. ბლოკნოტში რაღაცებს ვინიშნავდი, რომ არაფერი გამომპარვოდა და შემდეგი შეხვედრისთვის მომზადებული ვყოფილიყავი. პასუხისმგებლობაც და საბოლოო შედეგიც ყველაზე მეტად მე მომეკითხებოდა“.

 ***ნენე:* „**აკასთან შეკრებებს ვერ ვესწრებოდი, რადგან საღამოობით მეც რეპეტიციებზე მიწევდა ყოფნა. სამაგიეროდ, ახლა უფრო ხშირად ვრჩებოდი მასთან სახლში. დილას კი ორ პერსონაზე გამზადებული გვხვდებოდა: ორი ჭიქა ჩაი, უკვე ჩაყრილი შაქრით, ჩაის ფერით, დაჭრილი სულგუნი, რომელსაც ადუღებული წყალი ქონდა დასხმული და ორ-ორი ნაჭერი კარაქიანი პური. მხოლოდ ჩაი უნდა აგვედუღებინა და დაგვესხა, ჩაიდანიც კი წყლით სავსე იყო შემოდგმული გაზქურაზე. ამას მამამისი გვიმზადებდა, სანამ სამსახურში წავიდოდა. ეს კაცი მთელი ცხოვრება ჩემი ყველა მეგობრის მშობელზე თბილად დამამახსოვრდა. ვგრძნობდი, რომ ძალიან ვუყვარდი, თუმცა მერე იმასაც მივხვდი, რომ ყველა ძალიან უყვარდა, ვისაც კი მისი შვილი უყვარდა. ჩაის სმის დროსაც კი ერთმანეთს ვერ ვცილდებოდით, მაშინაც კი მენატრებოდა, როცა მის გვერდით ვიყავი... “

***აკა:* „**ნენეს რომ არ შევხვედროდი, რაღაც ურთიერთობებს, რომლებიც მანამდე და მერე მქონია, ალბათ,სიყვარულს დავარქმევდი - ზოგს დიდს, ზოგს პატარას. არა, ეს ერთხელ ხდება, მხოლოდ ერთადერთხელ, ისიც თუ გაგიმართლა და მისთვისაც იგივე ხარ, რაც ის არის შენთვის“.

***ნენე:*** „როცა ვხატავდი, დროსაც თავად ვირჩევდი, რა თქმა უნდა, განწყობიდან გამომდინარე. რამდენჯერ დამთენებია კიდეც სახლშიც და აკადემიაშიც და დაღლა არ მიგრძვნია. ზოგჯერ ჭამაც კი მავიწყდებოდა, მაგრამ სიგარეტი სულ უნდა მქონოდა. ერთადერთი, რამაც ცოტა ხნით ხატვას მომწყვიტა, აკასთან ურთიერთობა იყო, მაგრამ ეს ურთიერთობა ხატვაზე ნაკლებად არ მაბედნიერებდა, ნაკლებად კი არა, ვერც შევადარებ ვერაფერს. როცა თეატრის საიდუმლო კატაკომბებში შევაბიჯე, იქ ყველაფერი სრულიად განსხვავებული აღმოჩნდა და მსხვერპლსაც განსხვავებულს მოითხოვდა. შენი განწყობა მათ დროზე უნდა მოგერგო, მათთვის ეს პროფესიის ნაწილი იყო, ჩემთვის კი - ცოტა უჩვეულო და არც ისე იოლი. ზოგჯერ ისე გვიან მთავრდებოდა რეპეტიციები, რომ აკასთან წასვლას აზრი აღარ ჰქონდა, ხან კი ისეთი დაღლილი ვიყავი, ერთი სული მქონდა, ჩემს ლოგინამდე მიმეღწია. ერთი-ორჯერ მაინც მოვახერხე აკასთან შევლა, მაგრამ ასეთ საქმეში თუ პირველი წუთებიდანვე არ ჩაერთე, მერე ვეღარ ხდები მისი ორგანული ნაწილი, თანაც ჩემი პრემიერის დღეები ახლოვდებოდა და მალე ისედაც სულ აკას გვერდით ვიქნებოდი“.

 ***აკა:***  „დილიდან - ღამემდე თეატრში იყო ნენე. უკვე მეც მერჩივნა, რომ ჩვენს შეკრებებს არ დასწრებოდა, რომ მერე ერთბაშად ბევრი სიახლე დამეხვედრებინა. ღამეებს ვათენებდი, ცნობილი რეჟისორების წიგნები და სტატიები საიდანღაც გამოვჩხრიკე, ზოგის მოძიებაში მამაჩემიც დამეხმარა, ასეთ საქმეებში ხომ ბადალი არ ჰყავდა. ყველაფერს ვკითხულობდი, რაც კი კინოს გადაღებასთან იყო დაკავშირებული: ფილმის გადასაღებად როგორ ემზადებოდნენ... მთავარი რა იყო? რის გარეშე არ უნდა დაეწყოთ? მსახიობების შერჩევისას რა არ უნდა გამოჰპარვოდათ? მოკლედ, საკმაოდ დიდი ცოდნა დამიგროვდა და უკვე ერთი სული მქონდა, როდის დავიძახებდი, ,,მატოოორ!!“

***ნენე:*** „საბოლოოდ სპექტაკლის კოსტიუმების ესკიზებიც მე გავაკეთე და მერე მკერავებსაც სულ თავზე ვადექი, რომ ჩემი ჩანაფიქრი ბოლომდე სისრულეში მომეყვანა“.

***აკა:*** „რაღაც ძალიან კარგი იყო ამ ყველაფრში. ისიც კი ვიფიქრე, სარეჟისოროზე ხომ არ ჩამებარებინა?!...

ერთ დილასაც, როცა ჩემს ბლოკნოტში კალენდარს დავხედე, წინასწარ დაფიქსირებული ჩანაწერი დამხვდა: ნენეს პრემიერაა. დღეეს?!. კი მაგრამ, გუშინ რომ არაფერი უთქვამს? იქნებ ფიქრობს, რახან ფილმზე გადავერთე, დამავიწყდებოდა და მაგიტომ არ შემახსენა?.. ისე, შეიძლება მართლაც დამვიწყდებოდა, აქ რომ არ ჩამენიშნა. ვნახოთ ერთი, თვითონ თუ დამირეკავს?!. თუ არადა, მაინც მივალ. რა პრობლემაა?!.“

***ნენე:***„უკვე საათებს ვითვლიდი, პრემიერის დღეები როდის ჩაივლიდა და როდიდან ვიქნებოდი თავისუფალი. ძალიან მიჭირდა აკას გარეშე, განსაკუთრებით ის მენატრებოდა, ძილში ზურგზე თავისი ცხელი ტუჩებით რო მკოცნიდა და მაშინაც კი არ ვიცოდი, ეს ცხადში იყო თუ სიზმარში...“

***აკა:*** „არ დამირეკა და არც შემახსენა. რა უცნაურია... ალბათ, დარწმუნებულია, რომ მახსოვს“.

***ნენე*:** „ორი პრემიერა დაინიშნა. პირველ დღეს სპექტაკლის მერე ბანკეტსაც აპირებენ და გამორიცხულია, რომ ცოტა ხნით მაინც არ დავრჩე. აკას ხვალ მოვიყვან და სპექტაკლის მერე კი იქიდანვე მასთან წავალ. სულ წავალ, სულ სულ და ხვალიდან ისევ სულ მასთან ერთად ვიქნები!“

 ***აკა:*** „შეკრება მეორე დღისთვის გადავდე, მოვწესრიგდი, წვერი გავიპარსე, ახალი თეთრი პერანგი ჩავიცვი და ნენეს პრემიერაზე წავედი. ერთი საათის დაწყებული იყო, რატომღაც მეგონა, რომ ყველგან ერთსა და იმავე დროს იწყებოდა წარმოდგენა. ვერ გავთვალე, რომ სტუდენტური სპექტაკლები შეიძლება სხვა დროს დაენიშათ. მხოლოდ „პაკლონს“ მივუსწარი. როგორც ჩანს, მაყურებელს ძალიან მოეწონა. ჯერ დიდხანს უკრავდნენ ტაშს, მერე ფეხზე წამოდგნენ და ისე გააგრძელეს ტაში და ოვაციები. მე დეკორაციას და კოსტიუმებს ვათვალიერებდი. როცა მსახიობები მეორეჯერაც გამოვიდნენ სცენაზე და თვითონაც ტაშის დაკვრა დაიწყეს კულისების მიმართულებით, კულისებიდან ვიღაც ახლგაზრდა, სიმპათიური ბიჭი სირბილით გამოქანდა, ცენტრში დადგა და დიდხანს იქნევდა თავს. მივხვდი, რომ ეს იყო რეჟისორი. მერე კი მაყურებელს ჟესტით ანიშნა, - ერთი წუთითო, ისევ სირბილით შებრუნდა კულისებში და სცენაზე ნენესთან ხელჩაკიდებული დაბრუნდა. ახლა უკვე მთელი დარბაზი ამ ორს უკრავდა ტაშს. ნენეს სახე აწითლებოდა, თავჩაღუნული იდგა და იღიმოდა, შავი კულულები თითქმის მთელ სახეს უფარავდა. დიდხანს იდგა სცენაზე გაბრწყინებული ჩემი გოგო, ახლა უკვე მეც მთელი ძალით ვუკრავდი ტაშს და მეც დანარჩენი მაყურებელივით გავიძახოდი,- ბრავო! ბრავო! დარწმუნებული ვიყავი, რომ ჩემს ხმას გაიგონებდა და ჩემკენ გამოიხედავდა. უამრავ ყავავილებს იღებდა დარბაზიდან. მერე იმ ახლგაზრდა რეჟისორმა თავისი თაიგულიც ნენეს გადასცა. მე არც მიფიქრია ყვავილების მოტანა. ისიც არ ვიცოდი, მხატვრებიც თუ გამოდიოდნენ სცენაზე. ვერც ის გავიხსენე, რა პიესა ითამაშეს? დეკორაციისა და კოსტიუმების მიხედვით, ალბათ, შექსპირი ან უფრო მოლიერი, უფრო კომედიის პერსონაჟებს მივამსგავსე“.

***ნენე:*** „მართლა ვერ წარმოვიდგენდი, თუ პრემიერას ამდენი ემოცია ექნებოდა. როცა სცენაზე ვიდექი და მაყურებელი ტაშს უკრავდა, მაშინ მივხვდი, ასე სიგიჟემდე რატომ უყვართ მსახიობებს სცენა და რატომ არის ყველა სპექტაკლის პრემიერა მათთვის დიდი დღესასწაული. საოცარი გრძნობა დამეუფლა, აი, დაახლოებით ისეთი, როგორიც ახალ წელს, დაბადების დღეზე ან არ ვიცი, რას შევადარო, მოკლედ, მართლა ძალიან მაგარი რაღაც ყოფილა, ძალიან მაგარი“.

***აკა:*** „ნენესგასასვლელთან დაველოდე. თითქმის ყველანი ერთად გამოვიდნენ დიდი ჟივილ-ხივილით, მეგონა, აქ მაინც დამინახავდა, მაგრამ ჩემკენ არც ამჯერად გამოუხედავს და მეც რატომღაც ვეღარ დავუძახე. ისე ზედმეტად ვიგრძენი თავი, სასწრაფოდ იქაურობას გავეცალე, ტაქსი გავაჩერე და სახლში წამოვედი იმ იმედით, რომ თვითონაც მალე მოვიდოდა... მაგრამ არა, არც მოსულა და არც დაურეკავს...“

**ნენე:** „ბანკეტი დიდხანს გაგრძელდა, ძალიან გვიან დავიშალეთ. საათს რომ დავხედე, აკასთან მისვლას აზრი აღარ ჰქონდა, თანაც მეორე დღისთვის ვემზადებოდი მასთან შესახვედრად. მეორე პრემიერაზე უკვე მეც მის გვერდით, დარბაზში დავჯდებოდი. იმ ჩემი შავი კაბითა და მაღალქუსლიანი ფეხსცმელებით ვაპირებდი მისვლას - ასეთი არ ვყავდი ნანახი და სიურპრიზს ვუმზადებდი. სპექტაკლის მერე კი მასთან წავიდოდი და მხოლოდ მისი ვიქნებოდი ისევ, მხოლოდ მისი...“

***აკა:*** „დილას ნენეს ზარმა გამაღვიძა, დღეს პრემიერაა, ხო მოხვალო?- მკითხა. წინა დღის ამბავზე არაფერი მითქვამს, მაგრამ იქ წასვლა აღარ მინდოდა და მოვუბოდიშე, ვუთხარი, არ მახსოვდა და ვერ მოვალ, რადგან კასტინგზე ბევრი ხალხი მყავს დაბარებული და ვერაფრით გადავდებ-მეთქი. კარგი, არა უშავსო, - მგონი არც სწყენია. მერე კი, ტყუილი რომ არ გამომსვლოდა, ყველასთან გადავრეკე და მართლა დავნიშნე კასტინგი“.

***ნენე:***  „არ უთქვამს, სპექტაკლის მერე ჩემთან ხო მოხვალო?!“

***აკა:*** „არ მითხრა, სპექტალის მერე ამოვალო“.

*ნენე:* „მეორე პრემიერამ კიდევ უფრო კარგად ჩაიარა. კიდევ ორი სპექტაკლის გაფორმება შემომთავაზეს. ერთი - იმან, ვისთანაც პრემიერა მქონდა.

***აკა :*** „...შუაღამისას მოვრჩით კასტინგს, განგებ ვწელავდი, მეგონა, მაინც მოვიდოდა ნენე, მინდოდა, სამუშაო პროცესს შესწრებოდა, რომელიც, ჩემი აზრით, ძალიან ჰგავდა წიგნებში აღწერილს. თანაც, ჩემდა გასაკვირად, ფილმში გადაღების უამრავი მსურველი გამოჩნდა, რასაც მართლა ვერ წარმოვიდგენდი. მოკლედ, ჩვენი საქმე ცუდად ნამდვილად არ მიდიოდა. ბევრი ახალი ნაცნობ-მეგობარი შემოემატა ჩემს წრეს. ისინი ისე მექცეოდენენ, როგორც ნამდვილ რეჟისორს. განსაკუთრებით, გოგონები ვერ მალავდნენ ჩემით აღტაცებას, დიდად არ ვიმჩნევდი, მაგრამ მაინც მსიამოვნებდა ეს ყველაფერი.

 პირველი კასტინგი ჩემთან, ჩემს სარდაფში მოვაწყვეთ, თავისი განათებებითა და ფოტო- ვიდეოსინჯებით, მეორე დღეს კი ყველა ახალ მისამართზე დავიბარე. ამჯერად ბუნებაში, ანუ როგორც „კინოშნიკები“ ამბობენ, ნატურაზე, უნდა გვესინჯა ,,ექსტერიერი“.

***ნენე:*** „გათენდა თუ არა, ჩავიცვი და აკას სახლისკენ გავწიე. დარწმუნებული ვიყავი, რომ ჯერ კიდევ ლოგინში მივუსწრებდი. კიბეზე რომ ავრბოდი, მამამისი შემხვდა, -დილაუთენია გადაღებაზე წავიდაო - მითხრა, სად - არც მან იცოდა“.

***აკა:***„მამაჩემს განგებ არ ვუთხარი - ვიცოდი, რომ იმ დღეს ნენე უეჭველად მოვიდოდა, მაგრამ რატომღაც ასე გადავწყვიტე, ასე მომინდა...“

***ნენე:*** „სად უნდა მეძებნა? ხომ იცოდა, რომ დღეს აუცილებლად მივიდოდი... გზა ფეხით გავაგრძელე, ბევრი ვიბოდიალე მარტომ ქუჩაში, მერე კი აკადემიისკენ მიმავალ აღმართს ავუყევი. იქ დიდი ოვაციით შემხვდნენ ჩემი კურსელები, ბევრი მოსულიყო პრემიერაზე, თუმცა მე არავინ დამინახვს - სცენიდან დარბაზში ვერავის ვხედავდი.

ფერწერის აუდიტორიაში შევედი. რამდენიმე სტუდენტი მაგიდაზე ლამაზად დაწყობილ შემოდგომის ნატიურმორტს ხატავდა. ისე იყვნენ ჩართულები, ჩემი შესვლა არც შეუმჩნევიათ. დიდი დრო გასულიყო, რაც აქ არ ვყოფილვარ. მოლბერტზე ისევ ჩემი „მწვანე კაკლები“ ეწყო, უკვე ვიცოდი, როგორც დავასრულებდი. რამდენიმე საათი გაუჩერებლად ვხატავდი, სიგარეტის მოსაწევადაც კი არ გავსულვარ. თანდათან ყველანი წავიდნენ, მარტო დავრჩი... უცნაური შეგრძნება დამეუფლა, თითქოს მთელი ჩემი ემოცია, რასაც აკას მიმართ განვიცდიდი - წყენაც და სიყვარლიც - აქ, ამ ტილოზე გადამქონდა და დიდი სიმძიმისგან ვთავისუფლდებოდი. ხატვას დილისკენ მოვრჩი. ფუნჯები გავწმინდე და თავის ადგილას შევინახე. არაფრის დამატებას აღარ ვაპირებდი, სიგარეტიც დამიმთავრდა და თან ძალიან მშიოდა. ნატიურმორტიდან ყველაზე მადისაღმძვრელად რომელი ვაშლიც გამოიყურებოდა, ის ავიღე და ჩავკბიჩე. აქედან დროზე უნდა წავსულიყავი, სანამ სტუდენტები მოვიდოდნენ და შეამჩნევდნენ, რომ დიდი, წითელზოლებიანი ვაშლი ნატიურმორტზე აღარ იდო...

ახლაც ისე ზუტად გამახსენდა იმდღევანდელი განწყობა, არადა თითქმის ოცდაათი წელი გავიდა ამ ამბიდან. აკა რომ შემოვა, ვეტყვი, რომ საქმე გამომიჩნდა და მალე უნდა წავიდე. აღარ ვარ მასთან საუბრის გაგრძელების ხასიათზე.

***აკა:*** „რა უცნაურია, სიგარეტის მოსაწევად გამოვედი და... ფიქრში რამდენი წელი შეიძლება ჩაატიოს კაცმა, არადა ეს ერთი ღერი სიგარეტიც კი არ მომიწევია ჯერ ბოლომდე. ჩავაქრობ და შევალ... ნეტა ახლა საითკენ წაგვიყვანს ჩვენი საუბარი?!.

***ნენე:***  „მოსაწევად რომ გავიდა, მინის მიღმა, შორიდან ვხედავდი, ჩემკენ ზურგით იდგა და ვიღაცას ტელეფონზე ელაპარაკებოდა. არ ვიცი, თვითონ დაურეკა თუ იმ დროს დაურეკეს. რაღაცნაირად აჟიტირებული იყო. მართლა აღარ მინდა ამ საუბრის გაგრძელება, ჯობია, ყველაფრი აქ დასრულდეს, ისედაც ბევრი მივიწყებული ემოცია ამომიტივტივდა. უნდა წავიდე, შემოვა თუ არა, ვეტყვი, - გავიფიქრე და აკაც შემოვიდა. თითქოს ჩემი ფიქრები წაიკითხაო“.

**აკა:** რა იყო, მოხდა რამე? !

**ნენე:** არაფერი, ცოტა დავიღალე, დილიდან ვერც დასვენება მოვასწარი, თან რაღაც საქმეც გამომიჩნდა. ისე, დიდი მადლობა, ძალიან სასიამოვნო საღამო იყო.

***აკა:***შენც დიდი მადლობა, რომ მოხვედი. ხოო... რა ვიცი?!. როგორც იტყვი, კი ბატონო.

***ნენე:*** „ცოტა დაიბნა, არ ელოდა, ასე წასასვლელად გამზადებული თუ დავხვდებოდი“.

***აკა:*** კარგი...

*(აკა დარჩენილ ღვინოსაც ჭიქებში ჩამოასხამს, ბოკალს ხელში აიღებს და დიდხანს არის ჩუმად, თითქოს რაღაც ძალიან მნიშვნელოვანის სათქმელად ემზადება.)*

***აკა:*** ნენე, რამდენი წელიც არ უნდა გავიდეს, იცოდე, რომ... ყოველთვის მიყვარდი და სიცოცხლის ბოლომდე მეყვარები!

*(აკა ოდნავ მიუჭახუნებს ნენეს ჭიქას და სასმელს ბოლომდე გამოცლის, მერე დგება, ნენეს ლაბადას აიღებს. ნენეც წამოდგება. აკა ნენეს ლაბადას ჩააცმევს და რესტორნიდან გადიან.* )

***ნენე:*** რაა?! ყოველთვის მიყვარდი და სიცოცხლის ბოლომდე მეყვარებიო?!...

***აკა:*** „მისი იდეა კი იყო, რომ დღევანდელი საღამო დაგვესრულებინა, მაგრამ არც მე ვიყავი შინაგანად ამის წინააღმდეგი. ახლა, სასტუმროში დავბრუნდები თუ არა, მაშინვე ქევინს დავურეკავ და ყველაფერს დაწვრილებით მოვუყვები, ყველაფერს, ალბათ, ვერა...

***ნენე:*** „ყოველთვის მიყვარდი და სიცოცხლის ბოლომდე მეყვარები?!“ „ყოველთვის მიყვარდი და სიცოცხლის ბოლომდე მეყვარები“ - შიგნიდან თითქოს ვიღაც განუწყვეტლივ მიმეორებდა ამ ფრაზას და მე ამის დაჯერება ახლა ძალიან მიჭირდა, არადა რა გულწრფელი იყო, როცა ამას ამბობდა.

რესტორნიდან რომ გამოვედით, ცოტა ფეხით გავიარეთ, თავისი სასტუმრო დამანახა, მერე კი ვუთხარი, რომ მეტი გაცილება აღარ მინდოდა და ხელიც გავუწოდე დასამშვიდობებლად“.

***აკა:*** „გამოწვდილ ხელზე, უბრალოდ, ხელი მოვკიდე, იმის ნიშნად, რომ ჯერ დამშვიდობებას არ ვაპირებდი. მეტრომდე მაინც მიგაცილებ-მეთქი, - ვუთხარი. -დაგავიწყდა, რაც გითხრიო?! მეტროში საერთოდ არ ჩავდიარო!..მეტრო დაივიწყეო! - იქვე გამახსენდა და მოვუბოდიშე. ტაქსი გავაჩერე და როცა ისევ დააპირა ხელის ჩამორთმევა და დამშვიდობება, ახლა მე გავაპროტესტე და ტაქსიში მის გვერდით ჩავჯექი“.

***ნენე:*** „რა უნდა მეთქვა?! არგუმენტად ის მოიყვანა, რომ ჯერ არ ეძინებოდა და მე რომ დამტოვებდა, ქალაქის ცენტრში აპირებდა გასეირნებას“.

***აკა:*** „სადარბაზოს კარამდე მივაცილე და გასეირნების ნაცვლად, იმავე ტაქსით სასტუმროში დავბრუნდი. არ მომიტყუებია, უბრალოდ, განწყობა შემეცვალა და გადავიფიქრე. მერე ქევინს დავურეკე და თითქმის ყველაფერი მოვუყევი. გამამხნევა, - ყოჩაღ! ყველაფერი კარგად მიდის, აბა, შენ იციო...“

***ნენე:***„სხვათა შორის, შემდეგ შეხვედრაზე აღარ შემთანხმებია და არც არაფერი უთქვამს. არ გამკვირვებია და არც მწყენია, ისე, უბრალოდ აღვნიშნე. „ყოველთვის მიყვარდი და სიცოცხლის ბოლომდე მეყვარები“, „ყოველთვის მიყვარდი და სიცოცხლის ბოლომდე მეყვარები“ - ეს კი ამეკვიატა, რაღაცნაირად ამეკვიატა...

ახლა ნამდვილად მარტო ყოფნა მინდოდა, შემოვედი თუ არა, ლეპტოპს ვეცი, რაღაც ეჭვები გამიჩნდა და მინდოდა, გადამემოწმებინა. გული მგრძნობდა რომ აუცილებლად აღმოვაჩენდი რაღაცას, ფესიბუქში შევედი, ბევრი ძებნა არ დამჭირვებია, მართალი აღმოვჩნდი... მოგონებებმა სადღაც წამიღო...და ზარიც გაისმა.

 ***აკა:*** „ტელეფონხე რომ მიპასუხა, მომეჩვენა, თითქოს ნამძინარევი ხმა ჰქონდა და მოვუბოდიშე, ხომ არ გაგაღვიძე-მეთქი? - არა, რა დროს ძილია, ასე ადრე არ ვიძინებო. - მაშინ, თუ დაღლილი არა ხარ, იქნებ ცოტა ფეხით გავისეირნოთ, აქვე ვარ, შენს სახლთან-მეთქი. თუ აქვე ხარ, შენ ამოდიო. - ასე გვიან ამოსვლა მერიდება-მეთქი“.

***ნენე:*** „ მერჩია, ამოსულიყო, მით უმეტეს, რომ ჩემი მასპინძელი ორი დღით ქალაქგარეთ იყო წასული და მარტო ვიყავი. მაშინ გადმოიხედეო, მითხრა და მეც აივანზე გავედი. სხვა სადარბაზოსთან იდგა და სხვა მხარეს იყურებოდა“.

***აკა*:** „- აკა! აქეთ! ზემოთ ამოიხედე! ამ სადარბაზოს კართან დადექი და გაგიღებ. მეოთხე სართულია, - დამიძახა და მეც იქითკენ წავედი“.

***ნენე:***„სარკეში ჩავიხედე და რატომღაც თმები შევიკარი“.

***აკა:*** „კარი რომ გამიღო, სხვანაირი იყო, თმები შეკრული ჰქონდა, სპორტული ტანსაცმელი ეცვა და ფეხზე ბოტასები. ასე იყო ჩაცმული მაშინაც ყოველთვის მომწონდა“.

*(აკას ოთახში შემოდის, ხელში პარკი უჭირავს, ნენეს გაუწვდის)*

***ნენე:*** ეს რა არის?

***აკა:*** ვისკია და შავი შოკლადი შენთვის, რა ვიცი, მაინც... მეც ცოტას დავლევდი...ხო შავი შოკოლადი გიყვარდა?!.

***ნენე:*** კი, კი დიდი მადლობა, ახლაც ძალიან მიყვარს.

*(ნენე სამზარეულოში გადის და ორი ჭიქით ხელში ბრუნდება, მაგიდზე აწყობს. აკა ბოთლს გახსნის.)*

***აკა:*** დაგისხა შენც?

***ნენე:*** ცოტა.

***აკა:*** იქაც ასე ვარ, ღამე თითქმის არ მძინავს, მერე მანქანაში ვჯდები და დიდხანს დავბორიალობ ქალაქში, ეს თითქოს რაღაცნაირად მამშვიდებს, გამთენიისას ვბრუნდები, ცოტა კონიაკს ჩავარტყავ და მერე ვიძინებ, ასე ვარ, წლებია. ისე, კარგ ადგილას კი უცხოვრია შენს მეგობარს!..

***ნენე:*** ხოო.

***აკა:*** აი, რა ღირს აქ ასეთი ბინის ქირაობა?

***ნენე:*** ალბათ, 1000 ევრო, ან ცოტა მეტი, მაქსიმუმ - 1500.

***აკა:*** ხოო, ამერიკაში ორჯერ მეტი იქნება, იქ სხვა ფასებია.

***ნენე:***  რაც მთავარია, ძალიან კარგ ადგილას არის მოსასვლელადაც და ისეც.

***აკა:*** კი, ნამდვილად. შენ რომ დაგტოვე, მერე სეირნობის ხასითზე აღარ ვიყავი და სასტუმროში დავბრუნდი. ახლა მეტროთი მოვედი, 15 წუთიც არ დამჭირვებია, ერთ ხაზზე ყოფილა, დასვენებაც მოვასწარი, შხაპის მიღებაც და აგერ ახლა აქ ვარ.

***ნენე:*** ისე, მართლა მაგარი ქალაქია. პირველ ჩამოსვლაზე დიდად არ აღვფრთოვანებულვარ, პარიზში ან ლონდონში რომ გემართება, აქ ისე არ არის, მაგრამ ყოველ ჯერზე სულ ახალ-ახალ რაღაცებს აღმოვაჩენ ხოლმე.

***აკა:***  მე ჯერ პირველი შთაბეჭდილებაც ვერ შევივსე - ვერც ამ ქალაქის და ვერც ქვეყნიდან პირველი გასვლის. იმედია, წასვლამდე მოვახერხებ. ისე, არ ვიცი, მეჩვენება თუ მართლა რაღაც ძალიან ლამაზი ხალხი დადის. ყოველ შემთხვევაში, ამერიკელებს ვერც შევადარებ.

***ნენე:*** არ გეჩვენება, მეც იმავეს ვფიქრობ და აღიარებულიც არის.

***აკა:*** ხო არა?! შენთან რომ მოვდიოდი გამოფენაზე, შუქნიშანი აინთო და უცებ იმდენი ლამაზი გოგო გაჩერდა ველოსიპედებით, თან თითქმის ყველას ყვავილებით სავსე კალათები ჰქონდათ დამაგრებული - ზოგს მინდვრის ყვავილები, ზოგს ვარდები. ძალიან შთამბეჭდავი იყო.

***ნენე:*** აქ ხომ ეს რამდენიმე დღეა თბილი და მაქსიმალურად ცდილობენ, ზაფხულის განწყობა გაიხანგრძლივონ. მერე დაიწყება დაუსრულებელი თოვლი და ყინვები. მაგრამ არც ზამთარში იწყენენ. თითქმის ყველა ოჯახს აქვს ცალკე ოთახი ზამთრის გასართობი აღჭურვილობისთვის, დაწყებული ციგებიდან და თხილამურებებიდან, თუკი რამე არსებობს. იცი, ჩემი მეგობარი რას ამბობს? ამათი ყველაზე მეტად სასაფლაოები მშურსო.

***აკა:*** ეგ რას ნიშნავს?

***ნენე:*** ოთხმოც წელზე ნაკლებისას ვერ იპოვიო.

***აკა:***  ჰაჰაჰა, მაგარია?! ისე მეც თვალში მომხვდა, ძალიან ბევრი მოხუცებული წყვილი დადის.

***ნენე:*** კი ეგრეა, დათბება თუ არა, ზამთრის ხოჭოებივით გამოეფინებიან გარეთ. ხელიხელჩაკიდებულები, თვალებში რო შესციცინებენ ერთმანეთს, ვგიჟდები, ისე მიყვარს მაგათი ყურება.

***აკა:*** ბედნიერებაა, ვისაც ასე გაუმრთლებს.

***ნენე:*** კიი, ნამდვილად...

***აკა:*** ჩემს მოსვლამდე რას საქმიანობდი? ხელი ხომ არ შეგიშალე?

***ნენე:*** არა, ისეთს არაფერს. ჯერ კაი ხანს ფეისბუქში ვიყავი შემძვრალი, მერე ჩემს ქალიშვილს ველაპარაკე.

***აკა:*** მაგ ფეისბუქს ძალიან ბევრი დრო არ მიაქვს?!

***ნენე:*** კი, მაგრამ ბევრ ინფორმაციასაც ვიღებ. იცი, რა საოცარი რაღაც მოხდა?!. შენ რომ მითხარი ვანოზე, მოკლედ, მამა ლავრენტის ვგულისხმობ, მაგის კედელზე შევედი, იმდენი ფოტო და ვიდეო უდევს, იმ ყველაფერს რას ვნახავდი, მაგრამ მერე ჩამოვყევი, ჩამოვყევი და ერთს „ძველი ალბომი“ ეწერა. გავხსენი, შავ-თეთრი ფოტოებია, ძირითადად, და უცებ რას ვხედავ - იმ პერიოდში შენს სარდაფში გადაღებული ათამდე ფოტო არ უდევს?! ფილმის გადასაღებად რომ ემზადებოდი, შეკრებებზე გადაღებული და რაღაც დამემართა... აი, ვერც კი აგიხსნი...

***აკა:*** მაინც? რაც გულისხმობ?

*(აკა სავარძელში ისე მოკალათდა, თითქოს ახალი ამბის მოსასმენად ემზადებაო.)*

***ნენე:*** ყველაფერი აღმიდგა, ყველა ნიუანსი, ყოველი დეტალი, ისეთი რაღაცეებიც კი, მაშინ რომ ყურადღება არ მიმიქცევია.

***აკა:*** ვაა?! საინტერესოა..

***ნენე:*** გინდა, გაჩვენო?

***აკა:*** არა, არ მინდა, ვიცი, რომელ ფოტოებზეც ამბობ, მახსოვს, უბრალოდ, მე არ მაქვს ტელეფონში და მაგიტომ ვერ გაჩვენე. კარგია, რო ნახე.

***ნენე:*** რა ვიცი, კარგია?

***აკა:*** რატომ? ხო გინდოდა?

***ნენე:*** ზოგი ისეთი რაღაცაც ამომიტივტივდა... თან არ მთავრდება, მახსენდება და მახსენდება, მახსენდება და მახსენდება...

***აკა:*** მოყევი, აბა, რა გაგახსენდა?! იქნებ ჩემთვისაც ახალი იყოს.

**ნენე:** იცი, რაზე დავიწყე ფიქრი?!. და საბოლოოდ დავრწმუნდი, რომ არც ეგრეა საქმე, ჩვენ რომ გადავწყვიტეთ.

***აკა:*** რას გულისხმობ?

***ნენე:*** ის, რომ უსიტყვოდ ვართ შეთანხმებულები, თითქოს სხვების ბრალი იყოს ყველაფერი.

***აკა:*** რა ყველაფერი?

***ნენე:*** თითქოს ერთმანეთს იმიტომ დავცილდით, რომ სხვები ჩაერივნენ ცუდად, თორემ ჩვენს სიყვარულს ვერაფერი მოერეოდა... მოკლედ რაა... არ იყო ეგრე მარტივად საქმე.

***აკა:*** მე დარწმუნებული ვარ მაგაში და ეგ ფოტოები აზრს ვერ შემაცვლევინებს. ეს შენ ნახე 25 წლის შემდეგ, თორე მე იქ რაც ხდებოდა, ისედაც ყველაფერი კარგად მახსოვს.

***(*** *ნენე აკას პირისპირ სავრძელში ჯდება. ჭიქას აიღებს და ვისკის მოსვამს. დიდხანს არის ჩუმად, აკას არ უყრებს, სადღაც სიღრმეში, ერთ წერტილში უშტერდება მზერა, თითქოს მართლა წარსულის კადრებს ხედავს.)*

***ნენე* :** ... წვიმდა, თითქმის სველი მოვედი შენთან, ერთიანად გალუმპული ვიყავი... შენ თმა პირსახოცით გამიმშრალე, სველი ჟაკეტი გამხადე და შენი ბაიკის სვიტრი ჩამაცვი, ცისფერი. მერე ჩაი დამისხი, სამზარეულოში ვისხედით... გითხარი, რომ მგონი, ფეხმძიმედ ვარ... - საიდან მოიტანეო? - მკითხე. - ყოველთვის საათივით მქონდა აწყობილი ციკლი და ორ კვირაზე მეტია, რაც გადამიცდა-მეთქი. - მერეო? - გამომცდელი მზრით შემომხედე. მე, რა თქმა უნდა, შენ გვერდით ყოფნას არაფერი მერჩივნა, ნებისმიერ სიტუაციაში, ცოლი ვიქნებოდი თუ შეყვარებული, ბავშვით თუ უბავშვოდ, მთავარი შენ იყავი.

***აკა:***  მთვარი მე ვიყავი?! ჰმ?!...

***ნენე:***  ხო, რაა, ეჭვი გეპარება?! ახლა მაინც რაში მჭირდება რამის დამალვა ან გამოგონება?

***აკა:*** რატომ არ მითხარი?!. რატომ არ მითხარი მაშინვე ის, რასაც ახლა მეუბნები?

***ნენე:*** ჯერ შენს რეაქციას ველოდი.

***აკა:*** რო რაა?!

***ნენე:***  რა თქმა უნდა, მეც ყველაზე მეტად იმის მოსმენა გამაბედნიერებდა, რომ შენთვის მთავარი ჩემთან ერთად ყოფნა იყო და რასაც მე გადავწყვეტდი.

***აკა:*** და მე რა გიპასუხე?

***ნენე:***  შენ, თუკი რამე არ მოგწონდა ან დისკოფორტს გიქმნიდა, მაშინვე იწყებდი : აუ, აუ , აუ, კაი რაა?! და მერე მოაყოლებდი სათქმელს.

***აკა:*** და რა ვთქვი? რო აუუ, აუუ, არ მინდა შენგან შვილი-მეთქი?!

***ნენე:*** არა, არაფერი გითქვამს, მაგრამ ვიგრძენი, ყოველ შემთხვევაში, ამ ამბავს აღტაცებით არ შეხვდი.

***აკა:*** ნენე, ახლა მაინც დაფიქრდი, აღტაცებით როგორ შევხვდებოდი, როცა მე თვითონაც მამაჩემის კმაყოფაზე ვიყავი და ელემენტალური სტაბილური შემოსავალიც კი არ გამაჩნდა.

***ნენე:*** მერე კი... მკითხე, შენ თუ ხარ მზად დედობისთვისო?

***აკა:***  ეგ ნამდვილად არ მახსოვს, რა მიპასუხე, მაგრამ დარწმუნებული ვარ, შენ გემახსოვრება ან ახლა გაგახსენდებოდა სხვა ფაქტებივით.

***ნენე:*** ...მე მხრები ავიჩეჩე, რაც იმას ნიშნავდა, რომ არ ვიცოდი.

***აკა:***  ხედავ?! შენ არანაირი საბაბი არ მომეცი იმისთვის, რომ მებრძოლა, რაღაც გზებზე მეფიქრა, გამოსავალზე... ანუ ისიც კი არ ვიცოდი დანამდვილებით, გინდოდა თუ არა ჩემგან ბავშვი.

***ნენე:*** გითხარი, ჩემთვის მთავარი შენთან ყოფნა იყო-მეთქი.

***აკა:*** და ესეც არ გითქვამს!! ამას ახლა მეუბნები, მაშინ კი მოხვედი და როგორც ერთი რიგითი ახალი ამბავი, ისე მომახსენე. ჩემგან ელოდი განაჩენს? რაა, მცდიდი?! და მე რა გითხარი?

***ნენე:*** არ გახსოვს? აკა, დავიჯერო, მართლა არ გახსოვს?

***აკა:***  არა, მაგრამ თუ გამახსენებ, არც ამას უარვყოფ, თქვი!..

***ნენე:*** რადგან ჯერ დარწმუნებულიც არა ხარ, ნამდვილად ხარ თუ არა ფეხმძიმედ და არც ის იცი, რას გადაწყვეტ, მაგის ბუნებრივად მოშლის გზებიც არსებობსო, გაგახსენდა ?!.

***აკა:*** და რა გითხარი?... აბორტის გაკეთება შემოგთავაზე? არ არსებობს! მაგას ვერ დავიჯერებ!

***ნენე:*** არა აბორტი არა, ყურში ჩუმად მითხარი: სექსი - გიჟური, ველური, ისეთი, როგორიც აქამდე არ გქონიაო.

***აკა:*** ააა?! აუუუ, ხო, კიი, ეგ გამახსენდა, ჰაჰაჰა, გამახსენდა, ეგ, რა თქმა უნდა, მახსოვს, თავიდან ვერ მივხვდი, რას ამბობდი. ის ბაიკის ცისფერი სვიტრიც მახსოვს და ყველაფერი, მერე, მერე?..

***ნენე:*** შენ გახვედი და შემოსასვლელი კარი შეამოწმე, ნამდვილად იყო თუ არა დაკეტილი.

***აკა:*** ხო, აბა, ვისაც არ ეზრებოდა, ზოგჯერ არც კი აკაკუნებდენენ, ისე შემოჯლიგინდებოდნენ ხოლმე.

***ნენე:*** მერე ისევ სამზარეულოში დაბრუნდი, ხელში ამიყვანე და პირდაპირ შენს საძინებელში გადავინაცვლეთ. მგონი საღამომდე არც გამოვსულვრთ იქიდან.

***აკა:*** ჰმ, გეგონა არ მახსოვდა?! ეგ ყველაფერი კარგად მახსოვს.

***ნენე:***  ეს, რა თქმა უნდა არ იყო ის სექსი, როგორიც მანამდე გვქონდა... სითბოთი, სიყვარულით და სინაზით სავსე...

***აკა:*** კაი, ნუ ახურებ რაა. ძაან ხოშიანად იყო ყველაფერი. ის სექსიც ძალიან მაგარი იყო, ისიც მახსოვს, მეორე დღესაც ძალაგამოცლილი რომ ვეგდე.

***ნენე:*** ყველაფერი მტკიოდა, შიგნით, გარეთ, სულში... ნაცემივით ვიყავი, სახეც კი მეწვოდა შენი წვერისგან, ისე ვიყავი დაჩხაპნილი... და საკუთარი თავი მძულდა... ახლა მაინც აღიარე, ეს ხომ ჩვეულებრივი აბორტი იყო, ოღონდ ...

***აკა:*** კარგი, ხოო, გასაგებია...იქნებ მეც მკითხო, რას ვგრძნობდი შენი წასვლის მერე... გგონია, მარტო შენ ამოგიტივტივდა მივიწყებული განცდები?!. არ უნდა ჩემგან შვილი... რა ქნას, თავისუფლება ყველაფერს ურჩევნია, ალბათ, ამიტომაც მიყვარს ასე ძალიან.

***ნენე:*** და შენ რატომ არ მითხარი?!. რატომ?!.

***აკა:*** მერე კი, როცა წახვედი და მიმატოვე...

***ნენე:*** მე მიგატოვე?!

***აკა:*** ხოო ნენე, შენ მიმატოვე. ფაქტია, რომ წახვედი ჩემგან და მალევე გათხოვდი.

***ნენე:*** სამწუხაროდ, მაგ ფაქტს ვერ შევცვლი, მაგრამ ფაქტის უკან უამრავი მიზეზი იდგა, იმიტომ არა, რომ ჩემი საქციელის გამართლება მინდა.

***აკა:***  დამამთავრებინე. მას მერე, რაც შენ დამტოვე, და ბუნებრივია, კაცი ვარ და უქალოდ დიდხანს ვერ გავჩერდებოდი, სულ მალე მითხრა დალიმაც, რომ ფეხმძიმედ იყო ჩემგან და...

***ნენე:*** და შენც დაიწყე ხო ისევ, აუ, აუ, აუუუ?!.... ჰაჰაჰაჰა!

***აკა:***  ეგ არ ვიცი, მაგრამ ზუსტად მახსოვს მისი სიტყვები, რადგან იმწამს ჩვენი საუბარი დამიდგა თვალწინ.

***ნენე:*** ვაა?! საინტერესოა?!...

***აკა:***  ფეხმძიმედ ვარ და იცოდე, რომ მე ამ ბავშვს ყველა შემთხვევაში გავაჩენ, შენ ცოლად მომიყვან თუ არა, მაინც გავაჩენო...

***ნენე:*** და შენც მოიყვანე!... ჰმ?! ...აი, თურმე სად მაჯობა დალიმ?!

***აკა:*** არ ვიცი, ვინ ვის რაში აჯობა, მაგრამ მისგან ეს ნამდვილი გმირობა იყო. მე თუ ცოლად არ მოვიყვანდი და ამ ამბავს მისი ოჯახი გაიგებდა, შეიძლება ცოცხალიც არ დაეტოვებინათ. შენ კიდე არ იცი, ვერც წარმოიდგენ, რა ხალხზეა ლაპარაკი!..

***ნენე:*** მერე? ასე დაუფასე გმირობა და თავგანწირვა?! დაკარი ფეხი და ცხრა მთას იქით გადაიკარგე ისე, რომ 20 წელია, არც კი გინახავს.

***აკა: ...***და არც სურვილი მაქვს. მაგრამ ეს უკვე ძალიან პირადულია და ამაზე არ მინდა ლაპარაკი და არც არაფრის ახსნას ვაპირებ.

***ნენე:*** არაფრის ახსნას არ ვითხოვ, უბრალოდ, გამახსენდა და ახლა უფრო სხვანაირად დაგინახე შენც და საკუთარი თავიც.

***აკა:*** იცი?!... როცა გავიგე, რომ გათხოვდი, თავიდან არც დავიჯერე...

***ნენე:*** რა იყო ამაში დაუჯერებელი, სულ მალე შენც ხომ მოიყვანე ცოლი?!

***აკა:*** ეს სხვა შემთხვევა იყო, მე ამას არასოდეს არ გავაკეთებდი, შენი გათხოვების ამბავი რომ არ გამეგო, თან იცი, რა ვერ წარმოვიდგინე? რომ ასე უცებ გადაერთე სხვაზე, დაუჯერებელი იყო, ასე უცებ ისე როგორ შეგიყვარდა, რომ ცოლად გაყევი?!

***ნენე:***  იცი რაა? როცა დავრწმუნდი, რომ დაკარგული მყავდი, გამანადგურა ამ ამბავმა, მაგრამ არაფერს ვიმჩნევდი. ერთი შეხედვით, ჩვეულებრივად ვაგრძელებდი ცხოვრებას, ისევ დავიწყე რეპეტიციებზე სიარული და იმ რეჟისორთანაც ჩვეულებრივ საქმიანი ურთიერთობა მქონდა.

***აკა:*** მეც კარგად მახსოვს ის ერთკვირიანი ჯოჯოხეთი... ხო, მაგრამ ეგ ყველაფერი უკვე წარსულია ...

***აკა:*** კარგი, გაგვიმარჯოს! რახან ამდენი წლის შემდეგ ახლა აქ ვსხედვართ და ამ ყველაფერზე ასე გახსნილად ვსაუბრობთ, არის ჩვენს შორის რაღაც აუხსნელი მიჯაჭვულობა და მე არც მიჭირს ამის აღიარება. მოკლედ რაა... გაგვიმარჯოს! მიყვარხარ! ჩემი ხარ და ამას ვერაფერი შეცვლის! მოვწევ აივანზე, შეიძლება?

***ნენე:*** „კი ბატონო-მეთქი. ვისკი ისევ ბოლომდე ჩაცალა და აივნზე გავიდა. საგარეტს ღრმა ნაფაზებით ეწეოდა, მაშინაც ასე იცოდა, როცა რაღაც მოაწვებოდა. მეც გავედი და ზურგიდან ხელები შემოვხვიე. მოტრიალდა და გამიღიმა“.

***აკა:*** ვის ჩაეხუტე ახლა? მე თუ იმ ბიჭს? გამოტყდი!!

***ნენე:*** შენ, რა თქმა უნდა! ის ბიჭი რომ გამახსენა...

„ხელები თმაში ჩამავლო, თავი ოდნავ უკან გადამიწია და თვალებში ჩამხედა, დიდხანს მიყურებდა“.

***აკა:*** მე შენ გეტყვი, რამეს მიხვდები ამ თვალებით! როცა ასპროცენტიანი მხედველობა მქონდა, მაშინაც ვერ ვარჩევდი, მე მიყურებდი თუ სხვაგან იყურებოდი.

***ნენე:*** ახლა სიელმეც დამაბრალე, რა იყო, მაგიტომ ხო არ დამიწუნე, ა ?! ჰაჰაჰა...

***აკა:*** მაინც იმას აწვები, რომ მე დაგიწუნე, არა?

***ნენე:*** არც უმაგისობა იყო!

***აკა:*** ახლა წესით ჩვენ უნდა „ვიზასაოთ“ ხოო?! ფილმებში ხომ ასეთ დროს ასე ხდება?

***ნენე:*** ჰაჰაჰაჰა.

*(უხერხულად იცინიან)*

***აკა:*** წამო რა, გავისეირნოთ, რაღაც აქ ვეღარ ვჩერდები, ვინ იცის, კიდევ როდის მოვხვდებით ერთად ღამის სტოკჰოლმში?

***ნენე:*** კარგი, წავიდეთ. მაშინ ასევე წამოვალ, უბრალოდ, გარედან რამეს მოვიცვამ.

*(ნენე გასასვლელისკენ მიდის, აკაც უკან გაჰყვება, უცებ ჩერდება, ჩაიკუზება და კედელზე მიყუდებულ პეიზაჟს დააცქერდება.)*

***აკა:*** ეს რა სილამაზეა, რეალობაშიც ასეა, თუ შენ გამოიგონე?

***ნენე:*** „ჩრდილოეთის ნათება“, თითქმის ფოტოგრაფიული სიზუსტით მაქვს დახატული, თუმცა რეალობა ბევრად უფრო შთამბეჭდავია.

***აკა:*** სტოკჰოლმია?

***ნენე:*** არა, მაგრამ ახლოსაა სტოკჰოლმთან, აგარაკზე, ჩემს მეგობართან, ახლა სადაც არის თვითონ წასული.

***აკა:*** აქ ზამთარია, ხო?! ანუ იმის კითხვა მინდა, რომ მარტო ზამთრში შეიძლება ამის დანახვა?

***ნენე:*** არა, სხვა დროსაც არის, მაგრამ ყოველ ჯერზე ეს ნათება სხვადასხვა ფერისაა. რამდენიმე მაქვს, ერთი ზაფხულშიც დავხატე.

***აკა:*** ახლა დახატე?

***ნენე:*** არა, უკვე კაი ხანია აღარაფერი დამიხატავს

***აკა:*** რატომ ?

***ნენე:*** რა ვიცი ასეთი პერიოდი მაქვს...ისე გამოფენაზეც იყო „ჩრდილოეთის ნათება“, თუ შეამჩნიე?

***აკა:*** არა, მართალი გითხრა, მე, „მწვანე კაკლების“ მეტი, სხვა არაფერი დამინახავს, არც აქ და არც ვაშინგტონში.

***ნენე:*** კაი, გაჩუქებ, თუ ასე მოგწონს.

***აკა:*** მართლაა?!

***ნენე:*** ხოო, აბა, ისე რატომ გეტყოდი, ოღონდ ეს ტურნე რო დასრულდება, მანამდე არ მაქვს უფლება.

***ნენე:*** მერე იყოს! გაისად ისედაც ჩამოვდივარ საქართველოში და შენი ნახვის მიზეზიც მექნება.

***ნენე:*** ჰო, კაი, არ გინდა ახლა!... წავედით?

***აკა:*** წავედით.

***ნენე:*** „აგვისტოს შუა რიცხვები იდგა, შვედური ორკვირიანი ზაფხული, მაგრამ ღამე მაინც სუსხიანი იყო და ხალხიც კანი-კუნტად დადიოდა ქუჩაში. აკას ხელი ედო ჩემს მხარზე და დაწყებულ საუბარს ვაგრძელებდით. უცხო თვალით, ალბათ, დიდი ხნის ცოლ-ქმარსაც ვგავდით...“

***აკა:*** მე ისედაც ყველაფერი მახსოვდა, ეს შენ ჩაკეტე და დაივიწყე წარსული, თორემ ჩემთვის ჩვენი ამბავი არც დასრულებულა.

გახსოვს?! იმ დღის მერე ისევ დაიკარგე, მეც განგებ არ გირეკავდი, მერე ცოტა ხნით შემოირბინე და მითხარი, სხვა სპექტაკლის გაფორმებაც შემომთავაზეს და ფილმზე ჯერ თუ არ გჭირდები, იქ წავალო... - კარგი-მეთქი, სხვა რა უნდა მეთქვა?! რა თქმა უნდა, არ მინდოდა შენი არსად და არავისთან გაშვება, თან რატომღაც დარწმუნებული ვიყავი, რომ იმ რეჟისორს მოსწონდი და სპექტაკლის გაფორმება მხოლოდ მიზეზი იყო.

***ნენე:***  საიდან მოიტანე? რატომ გგონია, რომ რახან შენ მოგწონდი, სხვებსაც აუცილებლად უნდა მოვწონებოდი? ის რატომ არ დაუშვი, რომ ნიჭიერი მხატვარი ვიყავი და მეორე სპეტაკლის გაფორმებაც მაგიტომ შემომთავზეს? თუ შენ ასე არ ფიქრობდი?

***აკა:*** პრემიერაზე სცენაზე რომ გამოგიყვანა, მაშინვე რაღაცნაირად შემეკუმშა გული.

***ნენე:*** რომელ პრემიერაზე, რო არ მოხვედი? დაგავიწყდა, როცა დაგპატიჟე, რა მითხარი? მთელი დღე კასტინგი მაქვსო.

***აკა:*** ეგ მეორე პრემიერა იყო, მე პირველზე გეუბნები.

***ნენე:*** პირველზე როდის იყავი?

***აკა:*** ვიყავი...

***ნენე:*** იყავი?! *(აკა მხოლოდ თავს დაუქნევს თანხმობის ნიშნად)*

***აკა:*** ...და ისედაც, რაზე ვლაპარაკობთ, ცოლადაც ხომ მაგას გაყევი?

***ნენე:*** კი, მაგას გავყევი, მაგრამ მაშინ საერთოდ არ ვფიქრობდი, შენს გარდა, არავისზე და არც მასთან მქონია სხვა რამ, საქმიანი ურთიერთობის გარდა.

***აკა:*** შეიძლება ასეც იყო , მაგრამ იმას აშკარად სხვა გეგმები ჰქონდა, რომელიც წარმატებით განახორციელა.

***ნენე:*** მე შენთან ნებართვის ასაღებად მოვედი. შენ რომ გეთქვა, რა მეორე სპექტაკლიო, ფეხსაც არსად გავადგამდი, მაგრამ ასე არ მოხდა... თან ისიც მკითხე, - იმ ამბავზე რა ხდებაო? და მეც გითხრი - ფეხმძიმედ აღარ ვარ-მეთქი. - ჰოდა, ძალიან კარგიო. არადა ვიყავი... და ჯერ ისევ არაფერი მქონდა გადაწყვეტილი. თითქმის ერთი კვირა აღარ შევხმიანებივართ ერთმანეთს. მე ახალ სპექტაკლზე დავიწყე მუშაობა, მართლა ბევრი საქმე მქონდა, ისევ ყოველდღე დავდიოდი რეპეტიციებზე. შენ არ მირეკვდი.

***აკა:***  ვანომ კასტინგის ყველა ფოტო დაბეჭდა და უკვე საბოლოოდ უნდა გადაგვეწყვიტა, ვის დავამტკიცებდით როლებზე, აი, ამას კი შენ გარეშე არც ერთ შემთხვევაში არ ვაპირებდი. და თუ ისევ არ გამოჩნდებოდი, მოგძებნიდი და მოგიყვანდი.

***ნენე:*** ჰოო, მაგრამ ისევ მე დაგასწარი და მე მოვედი. შენ ტახტზე იჯექი, ჩვენს ტახტზე, ხელში ფოტოები გეჭირა და წინაც, დაბალ მაგიდაზე, უამრავი ფოტო ეყარა. შენ გარშემო კი, არც ვიცი, ალბათ, ათი-თხუთმეტი გოგო მაინც იყო, ერთი ერთი მხრიდან გეხუტებოდა, მეორე - მეორიდან, ზურგს უკან ვინც გედგა, შენს კისერზე ჰქონდა ხელები შემოხვეული. ერთს საერთოდ შენს მხარზე ედო თავი, უფრო სწორად, ჩემს მხარზე... ვიღაცები წინაც იყვნენ ჩაცუცქულები, მოკლედ რაა... ეს სურათიც აქვს მამაოს „ძველ ალბომში“, ალბათ, მისი გადაღებულია, აბა, სხვა ვინ იღებდა მაშინ ფოტოებს?!... და ყველაფერი დღევანდელ დღესავით თვალწინ დამიდგა... ვერ დამინახე, ვერც იგრძენი, რო შემოვედი, თითქოს უკვე დაგკარგე, რაღაც გაწყდა... ეს გოგოები მე არ მგავდნენ - მოვლილები, მაკიაჟით, მოკლე, ვიწრო კაბებით, მაღალყელიანი ჩექმებით და ამბიციურები, გრძელი ფრჩხილებით, მაღალ ქუსლებზე… სიგარეტსაც კი სხვანაირად ეწეოდნენ - ნაფაზს როცა არტყამდნენ, ორი თითი თავს ზემოთ ჰქონდათ აწეული... მე კი ამ დროს - ბათინკებში, ისევ იმ ჭრელი ბოლოკაბით და თითები ზეთის საღებავებით დასვრილი, რომელსაც ბოლომდე ვერასდროს ვიშორებდი. შევწუხდი, ისე ცუდად ვიგრძენი თავი, რომ ჩუმად გაპარვაც კი დავაპირე, სანამ შენ დამინახავდი.

***აკა:*** სწორედ მაგ დროს დაგინახე, ეგ არც მე გამომპარვია, წამოვდექი და შენკენ წამოვედი.

***ნენე:*** კი არ წამოდექი, თავი გაინთავისუფლე, მოხვედი და რაღაცნაირად, უცხოსავით მაკოცე.

***აკა:***  მართალი ხარ, რადგან მეც იგივე გრძნობა დამეუფლა, რომ უკვე დაკარგული მყავდი და ჩემი აღარ იყავი, თანაც ისეთი რაღაც მითხარი...

***ნენე:***  გითხარი, ახალ სპექტაკლზე ძალიან ვარ დაკავებული და აქ მოსვლას რომ ვერ ვახერხებ, ხელი ხომ არ გეშლება-მეთქი?

***აკა:*** კიი, ეგრე იყო დამეც - პრობლემა არ არის-მეთქი,გიპასუხე.

***ნენე:*** და დაამატე, პრინციპში, ამ ეტაპზე მხატვრის საქმეს მეც ვაკეთებ და თუ ძალიან დამჭირდი, გაგაგებინებო. ალბათ, ჯობია, სპექტაკლს მიხედო, რომ იქ საქმე არ გაიფუჭოო. კი, ასე იყო და გგონია, მარტო შენი ცუდი ამბები ამომიტივტივდა?.. პირველ რიგში, საკუთარი შეცდომები დამანახა წარსულში დაბრუნებამ. იმწამსვე შური ვიძიე იქვე - კარგი, წავალ მაშინ, ისედაც, პროფესიონალებთან მუშაობა სულ სხვა კაიფია-მეთქი - ზუსტად ეს სიტყვები გითხრი. თუმცა მართალი გითხრა, პროფესიონალებში ნამდვილ მსახიობებს ვგულისხმობდი და ამ გოგოებს შევადარე.

***აკა:***  ...ჩემთვის კი ეს პირდაპირ დამიზნებული ტყვია აღმოჩნდა... უკვე მეორე სპექტაკლი პროფესიონალურ თეატრში, პროფესიონალ მსახიობებთან და, რაც მთავარია, პროფესიონალ რეჟისორთან ერთად... და მე ვინ ვიყავი?!. ერთი გზააბნეული ბიჭი, რომელიც იმ დროს უმაღლეს სასწავლებელშიც კი არ სწავლობდა და მამიკოს ნაჩუქარი კაპიკებით რაღაც ბოდვის გადაღებას აპირებდა სამოყვარულო კამერით და მოყვარულთა ჯგუფთან ერთად.

***ნენე:*** მე კი მითხარი, კარგი, ყველაფერზე შევთანხმდითო, - თავზე მაკოცე და ისევ იმ ტახტისკენ წახვედი, წესიერად არც კი დამემშვიდობე. და იმ გოგოებმაც, მეორე დუბლივით, თავ-თავიანთი ადგილები დაიბრუნეს.

***აკა:***  იმ გოგოებიდან საერთოდ არც ერთი არ მახსოვს და არც არასდროს გამხსენებია.

***ნენე:*** დაგიჯერებდი, მაგრამ ისევ იმ ფოტოებში, ცოტა ხნის წინ რომ აღმოვაჩინე მამა ლავრენტის ალბომში, შენს მხარზე თავი დალის აქვს ჩამოდებული. ეგრევე ვიცანი.

***აკა:***  აუუ, თუ რამეს ვიტყუებოდე რაა, საერთოდ არ მახსოვდა, ისიც კი არ მახსოვს, დალის მაგ დროს თუ ვიცნობდი, არ გჯერა?

***ნენე:*** მჯერა , რატომ არ უნდა მჯეროდეს?.. კიდევ ერთი კვირა გელოდე, არც მოსულხარ და არც დაგირეკავს. მერე მაინც ვერ მოვისვენე და ისევ მე მოვედი შენთან და კარი დაკეტილი დამხვდა... პირველად ჩვენი ურთიერთობის განმავლობაში კარს მივაწექი და არ გაიღო ...

ის ღამე თეთრად გავათენე ტირილში... მეორე დილას კი აბორტი გავიკეთე... და საბოლოოდ გადავწყვიტე, რომ შენთან ყველანაირი კავშირი გამეწყვიტა... სამუდამოდ.

*(აკა ჩერდება, ხელებს სახეზე აიფარებს და ჩაიმუხლებს, თითქოს უცებ ძალა გამოეცალა* ).

***აკა:*** ...სულ მქონდა ეჭვი, სულ... ნენე... რა უფლება გქონდა, რომ ასეთი რამ ჩემ გარეშე გადაგეწყვიტა, რა უფლება?! რატომ ?.. ეს რომ მცოდნოდა... ღმერთო.. . ეს რომ მცოდნოდა... რატომ?..

***ნენე:*** ... შეგიძულე, მერე ჯერ გულიდან ამოგირეცხე, მერე კი ყველფერი, რაც შენთან მაკავშირებდა, ჩემი ცხოვრებიდან ამოვშალე, სამუდამოდ, ისე, რომ არასოდეს შენკენ აღარ გამომეხედა. დიდი სიყვარულიდან დიდ სიძულვილამდე ერთი ნაბიჯიაო, ასეთი სიზუსტით არც კი მგონია, თუ ვინმეს ჩემსავით განუცდია. მერე, წლებთან ერთად, ეს სიძულვილიც გაუფერულდა და მის ადგილას სიცარიელე დარჩა, სრული სიცარიელე *(აკა წამოდგება,ჯიბიდან სიგარეტს ამოიღებს და გააბოლებს, დიდახნს არიან ჩუმად.)*

***აკა:*** მე კი იმ ერთმა სიტყვამ -„პროფესიონალი“ - ყველაფრის ხალისი დამაკარგვინა. ცოტა ხანს ისე ვიქცეოდი, თითქოს ჩვეულებრივად ვაგრძელებდი ფილმის გადაღებისთვის მუშაობას, თუმცა იმ წამიდან გადავწყვიტე, რომ არასოდეს არანაირ ფილმს აღარ გადავიღებდი, და არც გადამიღია...

***ნენე:*** არავინ თქვას, ადამიანები არ იცვლებიანო. ჩემს შემთხვევაში ბევრი რამ არის, რასაც ახლა სულ სხვა თვალით ვუყურებ...

***აკა:***  მაინც?

***აკა:*** ნენე, არის რაღაც, რაც ძალიან მინდა, ვიცოდე და ბევრი კითხვა დამიგროვდა.

***ნენე:*** ვერ ვხვდები, რას გულისხმობ, მაგრამ მკითხე, რაც გინდა.

 ***აკა:*** კარგად იცი, შენს ამბებს ყოველთვის ვიგებდი, სულ ვიცოდი შენი თავგადასავლები.

***ნენე:*** „თავგადასავლები?!.“

***აკა:*** ხო, შენ რაც გინდა, დაარქვი, მთელი ქალაქი კი აალაპარაკე შენს ახალ რომანზე. უკვე მეც ეჭვი შემეპარა, რომ არც ისე კარგად გიცნობდი. რა ნიშნით აირჩიე კაცი, რომელთან ურთიერთობაც თავიდანვე განწირული იყო?! შენამდეც ხომ ბევრი „ლავ-სთორით“ იყო ცნობილი? თან აღარც პატარა გოგო იყავი უკვე, ორი შვილის დედა, ცნობილი მხატვარი. მართალი გითხრა, შენი ქმართან დაცილების და ამ ახალი ურთიერთობის ამბავი ერთდროულად გავიგე. ეს ხასიათია, პაუზას რომ არ აკეთებ? იქნებ სხვანაირად ვერ წყვეტ ძველს, თუ ახალი არ დაიწყე?! მაპატიე, ჩემი მხრიდან, ალბათ, თავხედობაა, ასეთ პირადულ თემაზე რომ გელაპარაკები, მაგრამ...

***ნენე:*** ...ხოო... არც ვიცი, რა უნდა მოვყვე... ეს ისეთი ამბავია... ვინც არ იცნობდა, ამას ვერც გაიგებს.

***აკა:*** თუ ამ ყველფრის გახსენება ტკივილს გაყენებს, მაშინ შევეშვათ...

***ნენე:*** არა, რა ტკივილი?!. პირიქით, მაგრამ ეს იმდენად...შეიძლება ვერც კი გადმოვცე ბოლომდე, რასაც განვიცდი...

***აკა:*** ხოო, გავიგე, რომ ახლახან ავარიაში გარდაცვლილა, ძალიან დასანანია, ასეთი ნიჭიერი. ისიც კი არ ვიცი, უნდა მოგისამძიმრო თუ არა?!... თუმცა შენს მერეც ჰყავდა ხო, მგონი?..

***ნენე:*** მაგას ჩემთვის არანაირი მნიშვნელობა არა აქვს და, მით უმეტეს, ახლა.

***აკა:*** სამწუხაროდ, მე ბევრი არაფერი მაქვს ნანახი მისი მონაწილეობით, მაგრამ სადაც ვნახე, ყველგან კარგია. პრინციპში, სცენაზე არც მინახავს, მხოლოდ რამდენიმე ფილმში... ხო არ ჩამოვსხდეთ ცოტა ხნით, იქით რაღაც ღია კაფე მოჩანს? ჩაი დავლიოთ, ცოტა გავთბებით.

***ნენე:***ისე, ცხელ ჩაის დიდი სიამოვნებით დავლევდი.

 *(კაფეში სხდებიან, ოფიციანტს კერამიკის დიდი ჩაიდნით მოაქვს ჩაი. აკა ჭიქებში ასხმს. ნენე ცხელ ჭიქას ხელებს შემოხვევს და დიდხანს ზის გარინდული.)*

***აკა:*** ნენე,თუ გინდა, შევეშვათ მაგ თემას.

***ნენე:***  რაც გარდაიცვალა, ბევრი რამე უფრო... როგორ აგიხსნა?.. ყველა კითხვას საბოლოოდ გაეცა ჩემთვის პასუხი.

***აკა:*** ვაა, საინტერესოა...

***ნენე:*** ასე რატომ გაინტერესებს?

***აკა:*** მე ყველაფერი მაინტერესებს, რაც შენ გეხება, დრო მოვა დ ყველაფერს გიგებ.

***ნენე:*** „დრო მოვა“, „მერე გაიგებ“ - აი, ეგეთი რამეები გამორიცხული იყო მისგან. არაფერს იტოვებდა სამერმისოდ, ყველაფრი დღეს უნდოდა, ყველაფერს ბოლომდე გასცემდა, საერთოდ ყველაფერს, და შენგანაც იმავეს მოითხოვდა.

***აკა:*** სად გაიცანი? როდის?

***ნენე:***  ჩემი სტუდენტური პრაქტიკის მერე თეატრში აღარაფერი გამიკეთებია, მიუხედვად იმისა, რომ წლების განმავლობაში თეატრის რეჟისორის ცოლი ვიყავი.

***აკა :*** გიყვარდა?

***ნენე:*** ვეღარ გავიგე, ახლა ვისზე მეკითხები?

***აკა:*** ქმარი?

***ნენე:*** მინდოდა, მყვარებოდა. თავიდან რაღაც პერიოდი კინაღამ დავიჯერე, რომ მიყვარდა. მერე შვილები გაგვიჩნდა, მაგრამ იმდენად არაფერი გვქონდა საერთო, რომ ბავშვების გარეშე მარტო დავრჩებოდით თუ არა, ორი უცხო ადამიანი ვიყავით.

***აკა:*** ანუ აღმოჩნდა, რომ არც იმას უყვარდი?

***ნენე:*** არ ვიცი.

***აკა:*** ვინმე ხომ არ ჰყავდა?

***ნენე:*** არ გამიგია და, მართალი გითხრა, არც მაინტერესებდა.

ისედაც უკვე აღარ ვიყავით ერთად. უბრალოდ, ერთ ჭერქვეშ ვცხოვრობდით.

***აკა:*** ეს ხო მაგარი ტანჯვაა.

***ნენე:*** არა, სადაც გრძნობა არ არის, იქ ვერც ტანჯვა იქნება.

***აკა:*** მოკლედ, სხვა ქალაქში მიიწვიეს სამხატვრო ხელმძღვანელად და სიხარულით წავიდა, ალბათ, იმასაც უკვე ყელში ჰქონდა ამოსული.

**აკა:** ახლა სად არის?

***ნენე:*** ისევ იქ და ჩემს შვილებს პატარა ძმაც ჰყავთ უკვე.

***აკა:*** ცოლი მოიყვანა?

***ნენე:*** არა, მაგრამ ერთად ცხოვრობენ და შვილიც გაუჩინა იმ ქალმა.

***აკა:*** მსახიობია?

***ნენე:*** არა, იმ რაიონის კულტურის განყოფილების გამგეა თუ რაღაც ამის მსგავსი. კარგად არიან, მაგის დარდი ნუ გექნება შენ.

***აკა:*** დაა... ეს სად გაიცანი? არჩილი?

***ნენე*** : როგორც გითხარი, მას მერე თეატრში აღარავის დაუძახია ჩემთვის. რეჟისორი ქმრიდან გამოდინარე, თითქმის ყველა სპექტაკლს პრემიერებზე ვნახულობდი. გასტროლზეც, თუკი აქ რამეს ჩამოიტანდნენ, არც იმას ვტოვებდი, უცხოეთშიც რამდენჯერმე მოვხვდი თეატრალურ ფესტივალებზე და იქაც სიამოვნებით ვესწრებოდი ყველა წარმოდგენას. მოკლედ, თეატრი მიყვარს და ის ჩემი ცხოვრების რაღაც ნაწილი გახდა წლებთან ერთად. როცა აჩიკო საქართველოში დაბრუნდა, მე და ჩემი ქმარი უკვე დაცილებულები ვიყავით, მაგრამ ამის აფიშირებას რატომღაც ვერიდებოდით. ჩამოვიდა თუ არა, პრესა, ტელევიზია - ყველა მაგაზე ალაპარაკდა. გადაწყდა, საგანგებოდ მისთვის „ვენეციელი ვაჭარი“ დაედგათ.

***აკა:*** ვიცი, მახსოვს, მანამდე, ამერიკაში რომ იყო, იქაც თამაშობდა რომელიღაც თეატრში.

***ნენე:*** ნანახი გყავდა სცენაზე?

***აკა:*** არა, სამწუხაროდ. მე მაშინ ახალი ჩასული ვიყავი და ჯერ სათეატროდ არ მქონდა საქმე. მერე, მერე?

***ნენე:*** ერთ დღესაც მირეკავენ... მოკლედ, კოსტიუმების მხატვრობა შემომთავაზეს ამ სპექტაკლისთვის.

***აკა:*** აა?! და ვის გაახსენდი კი მაგრამ?!.

***ნენე:*** მეც ეგ გავიფიქრე. როგორც მერე აღმოჩნდა, ჩემამდე უკვე ოთხი მხატვარი ჰყავდათ დაწუნებული. ისე, ეგ რომ მცოდნოდა, შეიძლება არც მივსულიყავი.

***აკა:***  კი მაგრამ, რატომ?

***ნენე:*** საკმაოდ ცნობილი მხატვრები არიან, თან მათთან შედარებით ამ სფეროში ნაკლები გამოცდილება მქონდა. მოკლედ, დამირეკეს და შეხვედრაზეც შევთანხმდით. „ვენეციელი ვაჭარი“ ბევრგან მქონდა ნანახი, მათ შორის, ბრიტანეთში - იმ წლის საუკეთესო სპექტაკლად აღიარებული დადგმაც. ამიტომ ტექსტიც კარგად მახსოვდა და ეგრევე რაღაც ესკიზების ხატვა დავიწყე. მერე შევყევი, შევყევი და დილამდე არც გავჩერებულვარ. დილას უკვე ისეთი დაღლილი ვიყავი, რომ არ გამომეძინა, ფეხზე ვეღარ დავდგებოდი. რეჟისორს მივწერე, დღეს მოსვლას ვერ შევძლებ, მაგრამ რაღაც ესკიზები მაქვს და იქნებ ჯერ ეს ნახოთ-მეთქი. ჩემს ვაჟს ვთხოვე და თეატრის დაცვაში დავატოვებინე. ტელეფონს ჩავუწიე და მთელი დღე მეძინა. საღამოს კი, როცა გავიღვიძე, მესიჯი დამხვდა. ესკიზები ძალიან მოგვეწონა ყველას და ხვალ დილიდან რეპეტიციაზე გელოდებითო. რა თქმა უნდა, ძალიან გამიხარდა და მეორე დღეს თეატრისკენ გავწიე.

***აკა:*** მოკლედ რაა, ეს თეატრი ხო სულ ჩემ წინააღმდეგ ჩნდებოდა შენს ცხოვრებაში... მიხვედი, დაგინახა ამ არჩილმაც და ეგრევე თვალი დაგადგა, ხო?..

***ნენე:***  არაფერი მსგავსი, ყოველგვარი ზედმეტი კომპლიმენტების გარეშე მითხრა, რომ ახლოს ვარ იმასთან, რაც მას უნდა, რომ კოსტიუმი მისი როლის ნაწილია და სანამ კოსტიუმს არ მოირგებს, თავისი გმირის კანში ვერ შევა.

პრემიერის დღე უკვე დანიშნული იყო. მეც ყველაფერი გადავდე და ბოლომდე გადავერთე ახალ საქმეში. ყველა დეტალს ვუთანხმებდი მასაც და დანარჩენებსაც, თან რეპეტიციების მერე თეატრის მკერავებთან ვაგრძელებდი მუშაობას. „პრაგონი“ ახლოვდებოდა და კოსტიუმების გარეშე არ გავივლიო, გამოაცხადა. დეკორაცია უკვე გამზადდა და ახლა ჯერი ჩემზე იყო.

***აკა:*** ნერვიულობდი?

***ნენე:*** არა, მაგის დრო არ მქონდა. როცა ვხედავდი, რომ მკერავები ისე ვერ აკეთებდნენ, როგორც მე მქონდა ჩაფიქრებული, მე თვითონ ვკერავდი ხელით. მოკლედ, მოვასწრი ისე, რომ ყველა კმაყოფილი დარჩა.

***აკა:*** ჩემი ნიჭიერი...

***ნენე:*** არ გეტრიპაჩები, უბრალოდ, სხვანაირად ვერ მოვყვები, რა როგორ იყო.

***აკა:*** ისედაც ვიცი, რო მაგარი ხარ. მერე, მერე?

***აკა:*** შეილოკის რამდენიმე კოსტიუმი უკვე მზად მქონდა, მხოლოდ რაღაც წვრილმანი დეტალები იყო დასამატებელი. ფაქტიურად, ხელით შევკერე ყველაფერი და ახლა თავიდან უნდა გადამევლო, სცენაზე რომ არ შემორღვეოდათ.

***აკა:*** უკვე მოგწონდა?

***ნენე:*** ყველასგან გამორჩეული რომ იყო, ნიჭითაც და გარეგნობითაც, ამას დიდი დაკვირვება არ სჭირდებოდა, მაგრამ სხვა რამეზე ვიყავი გადართული და მართლა არც ერთხელ, ერთი წამითაც, სპექტაკლის გარდა, სხვაზე არაფერზე მიფიქრია. მით უმეტეს, ქმარს ახალი გაცილებული ვიყავი და მაგრად „ვკაიფობდი“ მოპოვებული თავისუფლებით.

**ნენე:** ისე, ჩემი კოსტიუმები უკვე სცენაზე რომ დავინახე, პრინციპში, არც მე დავრჩი უკმაყოფილო. ახლა უკვე ყოველდღე უწყვეტად რეპეტიციობდნენ და მეც დარბაზში ვჯდებოდი. ჩემთვის ვიწერდი, თუ რამე ისე არ მომეჩვენებოდა. ის მართლა ,,კანივით’’ ირგებდა ყველა კოსტიუმს... როცა ჩემთვის რამის თქმა უნდოდა, ხელით მოიჩრდილავდა, - სად ბრძანდება ჩვენი დიდი მხატვარიო, ცოტა ირონიანარევი ინტონაციით იკითხვდა, მერე პატარა ბიჭივით ჩამოხტებოდა სცენიდან, მოირბენდა და ყურში ჩუმად ჩამჩურჩულებდა, რომ რაღაც კიდევ იყო შესაცვლელი ან დასამატებელი. ეს იყო და ეს. სახლამდე გაცილებაც კი არ შემოუთავაზებია არც ერთხელ, როცა რეპეტიცია გვიან მთავრდებოდა. არც ზედმეტი საქებარი სიტყვა ამოსვლია პირიდან. ერთხელაც ისევ ასე მოიჩრდილა, დარწმუნდა, რომ პარტერში ვიჯექი, სცენიდან ჩამოხტა, მოირბინა და ჩველებრივი სახით ჩამჩურჩულა: „არ შეიძლება, მე და შენ ერთი კვირით სადმე დავიკარგოთ?!.“ და ისევ თავის ადგილას დაბრუნდა. რა თქმა უნდა, ერთი წამითაც არავის შეპარვია ეჭვი, რომ ისევ კოსტიუმებთან დაკავშირებით მეჩურჩულებოდა. მე მოულოდნელობისგან სუნთქვა შემეკრა, მაგრამ არაფერი შევიმჩნიე და მანაც ჩვეულებრივ გააგრძელა რეპეტიცია. მაგრამ ახლა, როცა სცენზე იდგა და ვუყურებდი, საერთოდ ვეღარ ვხედავდი რა ეცვა...რა ეხურა...

არც პირველი და არც მეორე პრემიერა არ მინახვს - კულისებში ვიდექი სრულ მზადყოფნაში, ვინმეს უცებ რამე რომ დასჭირვებოდა. დარბაზის რეაქციიდან ვხვდებოდი, რომ ყველაფრი ბევრად იმაზე უკეთ მიდიოდა, რაც პრემიერამდე მქონდა ნანახი. დაინგრა დარბაზი ტაშით.

მესამე პრემიერის წინ დერეფანში შევეჩეხეთ ეთმანეთს. თვალი თვალში გამიყარა და მკითხა: „არ გინდა სპექტაკლის ნახვა? ამ სეზონში ეს ბოლო სპექტაკლია, მეტი შეიძლება არც იყოს“.

* კი, მაგრამ ვინმეს რომ დავჭირდე?! - დავიწყე თავის მართლება.
* არავის აღარ სჭირდები,- მითხრა, მოსაწვევი ხელში ჩამიდო და თავისი

საგრიმიოროსკენ გასწია. უცებ შემოტრიალდა და დაამატა: „სპექტაკლის მერე შენი აზრი მითხარი“.

უკვე ხალხით გადაჭედილ დარბაზში მოსაწვევზე მითითებული ადგილი მოვძებნე და დავჯექი. ბევრს არ ვილაპარაკებ. არ ვიცი, მართლა მხედავდა თუ იცოდა, სადაც ვიჯექი, მთელი წარმოდგენის განმავლობაში მე მომმართავდა, მხოლოდ მე, მე... ეს ისეთი რაღაც იყო, ვერ ავხსნი, უბრალოდ, მივხვდი, რომ მანამდე დიდი არტისტი არ მენახა და ამას არაფერი ჰქონდა საერთო იმ თეატრთან, რომელსაც ვიცნობდი.

**აკა:** მაიცა, ლონდონები და რაღაცეებიო, წეღან რომ ყვებოდი?!

***ნენე:*** არა , არა, არც ლონდონი, არც ედინბურგი, ბერლინი და, საერთოდ, ვერაფერი ახლოსაც ვერ მივიდოდა.

***აკა:*** ვაა, კაი რაა?!მართლა ასეთი ნიჭიერი იყო?

***ნენე***: არა მარტო როგორც მსახიობი, ისედაც, ცხოვრებაშიც.

***აკა:*** ჰმ...გასაგებია...

***ნენე:*** სპექტაკლის შემდეგ დიდხანს ვიდექი მისი საგრიმიოროს წინ, სანამ ყველა არ წავიდა. ვიდექი და სიტყვებს ვეძებდი, რომ მიახლოებით მაინც გადმომეცა ის ემოცია, რომელსაც განვიცდიდი.

როცა დავრწმუნდი რომ ყველა წავიდა, კარზე ფრთხილად მივუკაკუნე. შემოდითო და შევედი. - აბა, მითხარი, გელოდებიო,- თან ისევ გრიმს იშორებდა სახიდან. ორი სიტყვის თქმა ძლივს მოვასწარი, იქვე გამაჩერა, - საერთოდ არ მაინტერესებს შენ აზრი სპექტაკლზე, ჯერ იმ პირველ კითხვაზე არ გაგიცია პასუხიო. სარკიდან მიყურებდა და ისე მელაპარაკებოდა, მერე მოტრიალდა, თვალი თვალში გამიყარა და რამდენიმე დღის წინ დასმული შეკითხვა ხაზგასმით, ლამის დამარცვლით გამიმეორა: - არ შეიძლება, რომ მე და შენ ერთი კვირით სადმე დავიკარგოთ? - და ისევ სარკისკენ მიტრიალდა. ისეთი ძალით ისვამდა სველ ბამბას მთელ სახეზე, ესეც რაღაცნაირად როლიდან გამოსვლის რიტუალს ჰგავდა. მე გავჩერდი და მერე საკმაოდ ხმამაღლა და თამამად მხოლოდ ერთი სიტყვა ვთქვი:

* შეიძლება....

*(ნენე გაჩუმდა, სახეზე ისეთი უცნაური ღიმილი დასთამაშებდა, აშკარად მოგონებებში დაბრუნებულიყო. ხმას არც ერთი აღარ იღებდა, აკამ სიგარეტს მოუკიდა.)*

***აკა:*** სეირნობა ხომ არ გავაგრძელოთ?

***ნენე:***  კი ბატონო

 *(თითქოს გამოერკვა ფიქრებიდან. დიდხანს არც ერთი არ იღებს ხმას, აკა სიგარეტს ეწვა, ნენე ისევ სხვაგან არის და აკა ისე მოურიდებლად აკვირდება, თითქოს რაღაც ახალი აღმოეჩინოს*).

 **აკა:** წეღან რაღაცას ამბობდი და აღარ დაგასრულებინე. ადრე რაღაცები მნიშვნელოვნად მიმაჩნდა, ახლა ასე აღარ არისო. რა იგულისხმე?

 ***ნენე:*** ბევრი, ძალიან ბევრი რამ. ადრე ბევრ რამეს ვუწევდი ანგარიშს, ახლა ყველაზე მეტად საკუთარ თავზე საკუთრი აზრი მაინტერესებს. იმიტომ არა, რომ დიდი წარმოდგენის ვარ, პირიქით, ჩემს თავზე მკაცრი მსაჯული არავინ მყავს და ზოგჯერ ამის მეშინია კიდეც.

(ა*კა ხელკავს გაუწვდის და ნენეც მექანიკურად გაუყრის ხელს. ისევ ხიდზე მისეირნობენ).*

***აკა:*** მაგ საკითხზე ერთნაირი აზრი გვქონია. ზოგჯერ მეც მეშინია ჩემი თავის, თავის მოკვლაზეც არაერთხელ მიფიქრია.

***ნენე:*** გთხოვ, ძალიან გთხოვ, ოღონდ მაგ თემას ნუ შევეხებით...

***აკა:*** ეს ჩემთვის საერთოდ არ არის პრობლემა. ისიც კი არ მაბრკოლებს, რომ ამბობენ, თუ თავს მოიკლავ, აუცილებლად ჯოჯოხეთში მოხვდებიო, არა! მაგის არ მჯერა, ეგ ჩვენი მოგონილია. იქ რა დაგვხვდება, არავინ იცის და არც ის, ვის სად გაგვამწესებენ. მოკლედ, ჩემთვის ჩემს სიცოცხლეს მართლა ჩალის ფასი აქვს.

***ნენე:*** რას გულისხმობ ჩალის ფასში?

***აკა:***ძალიან მარტივი ახსნა აქვს ამ ყველაფერს. აი, თუ გინდა, ახლავე გადავხტები ამ ხიდიდან და, დიდი ალბათობით, ვერ გადავრჩები.

***ნენე*:** კაი, რაებს ბოდავ, არ მიყვარს ასეთი ხუმრობა.

***აკა:*** გგონია, ვხუმრობ?! არც ერთ წუთით!

*(აკა უცებ ჯებირზე ახტება, ნენე შეშდება, სუნთქვაშეკრული უყურებს.)*

***ნენე:*** გაგიჟდი, აკა, რას აკეთებ? ამით რის დამტკიცება გინდა? ჩამოდი რა, ძალიან გთხოვ, ვერ ვიტან ასეთ ხუმრობებს.

***აკა:*** ვინ გითხრა, რო ვხუმრობ? შენი ერთი სიტყვა, გადახტიო და ეგრევე გადავეშვები... იქნებ ასეც სჯობდეს! გგონია, ახლა პირველად ვარ ამ განწყობაზე?! იქაც ხშირად... საჭესთან რომ ვზივარ, რამდენჯერ მიფიქრია, ბოლომდე მივაჭირო გაზს, როცა წინ უზარმაზარი ტრაილერი მიდის ან ბეტონის კედელია... სულ ერთი წამი მაკლდა ამისთვის. ის ერთი წამია ახლაც და შენზეა მთლიანად დამოკიდებული.

***აკა:*** „ნენემ უცებ ორივე ფეხზე ისეთი ძალით შემომხვია ხელები და ისე ჩამებღაუჭა, რომ თუ გადავხტებოდი, მასაც თან გადავიყოლებდი“.

***აკა:***ხო კარგი, კარგი, არაფერს არ ვიზამ, კარგი, მორჩა, ჩამოვდივარ. „ნენეს ხელები გავაშვებინე და ძირს ჩამოვხტი. გაოგნებული სახით გაჰყურებდა მდინარეს“.

***აკა:***მაპატიე რაა, არ ვიცი, რა დამემართა...მაპატიე...

„მცივა...,- ჩაილაპარაკა, - ძალიან მცივა... მაგრად ჩავიკარი გულში და, ადრინდელივით, ცხვირი მის კულულებში ჩავრგე“.

- აუუ, აუუუ, კაი რა, სულ კანკალებ, მაპატიე, ცუდად მივიქეცი, მაპატიე რაა, არ მინდოდა, ასე ნამდვილად არ მინდოდა, ძალიან ცუდად ვიხუმრე!

***ნენე:*  „**არ უხუმრია! მართლა აპირებდა გადახტომას. არ უხუმრია...“

***აკა:* „**სინამდვილეში მართლა გადამხტომი ვიყავი. ვიცი, რომ სრული სისულელეა, მაგრამ ეგრეა...“

***ნენე:*** წამო, ჩემთან ავიდეთ... კარგი? გთხოვ, ცხელი ჩაი დავლიოთ, შენი მოტანილი ვისკიც არის, შოკოლადი ... წამოდი, გთხოვ, ძალიან გთხოვ...

***აკა :*** არა, შენთან არა, თუ გინდა, ჩემთან ავიდეთ, თან უკვე ახლოს ვართ, ერთი გაჩერებაა მეტროთი.

***ნენე:*** რა მეტროთი, ხომ გითხარი, მეტროში ფეხი არ ჩამიდგამს-მეთქი, დაგავიწყდა?

***აკა:***აა?!..ხოო, მაგრამ როდესმე ხომ უნდ დაძლიო ეს შიში?

**ნენე:** ახლა, მით უმეტეს, არ შემიძლია...

***აკა:*** წამო, წამო რაა, დამიჯერე.

*(აკა ხელს მოხვევს ნენეს და თითქმის ძალით მიათრევს მეტროს ჩასასვლელისკენ, ნენე ცდილობს შეეწინაღმდეგოს, მაგრამ აკა უფრო აუჩქარებს ნაბიჯს. ნენე უცებ ბრაზდება და თავს ინთავისუფლებს მისგან.)*

***ნენე:*** აკა!! არ შემიშლია! როგორ გაგაგებინო სხვანაირად?! *(ხმაში ტირილი შეეპარა.)*

***აკა:*** ჩემთან ერთადაც? ჩემთან ერთად რისი გეშინია? ნენე?!

***ნენე:*** ხო, შენთან ერთადაც ! არ შემიძლია და მორჩა!!

***აკა:*** კარგი, ბოდიში, მე მეგონა... *(ორივე ხელს მაღლა ასწევს)* .

***ნენე:***  „მიხვდა, რომ ვერანაირი ძალა ახლა ამ გადაწყვეტილებას ვერ შემაცვლევინებდა. ხელები მხრებზე ნაზად მომკიდა, თმა გადამიწია და რაღაცნაირად, პატარა ბავშვივით შემეხვეწა: არც ჩემთან წამოხვალ? ჩემთან მაინც ავიდეთ, თავს დაგადებ, როგორც მაშინ და მაგრად ჩაგეხუტები, შენც ხო გინდა? ხო ორივეს გვინდა?... მაშინ რა პრობლემაა, ვერ ვხვდები? ჩვენ ხო ვიყავით ერთად? თითქმის ორი წელი ხომ სულ ერთად ვიყავით?დღე და ღამე ერთად ვიყავით, ნენე, დღე და ღამე...

***ნენე:*** კარგი, წავიდეთ, ოღონდ მეტროს გარდა, რითიც გინდა...

***აკა:*** კარგი, კარგი გასაგებია. მართლა არ მეგონა, თუ ასე...

***ნენე:***  ვიცი, რომ მეტს ვეღარ გავუძლებ...

ჩვენ დიდი ხანია, ერთად აღარ ვიყავით, მაგრამ მისმა მოულოდნელმა სიკვდილმა...

***აკა:***  ნასვამი მჯდარა საჭესთან. ლოთობდა, ხო?

***ნენე:*** ...ბევრს სვამდა, განსაკუთრებით კი მაშინ, როცა სამუშაო არ ჰქონდა.

***აკა:*** ანუ როცა როლები არ ჰქონდა?

***ნენე:*** ხოო, პრინციპში, როცა თავისი საქმით იყო დაკავებული, დალევა არც ახსენდებოდა, ისე იყო ხოლმე მოცული ახალი როლით.

***აკა:*** კი, მაგრამ თუ ასეთი ნიჭიერი იყო, მაშინ როლები რატომ არ ?! ...

***ნენე:*** ნიჭიერი?.. ნიჭიერი ყოველი მეორეა, ის მოვლენა იყო.

***აკა:*** მართლა?!...

***ნენე:*** ერთადერთი და განუმეორებელი. მხოლოდ მას შეეძლო, სადღაც ისეთ სიმაღლეზე აეყვანე...

***აკა:*** ვაა, ამდენი მართლა არ ვიცოდი.

***აკა:*** ბოლოს როდის ნახე ?

***ნენე:*** ახალი წლის დღეები იყო, კლასელები შევიკრიბეთ ერთ-ერთის სახლში. გამთენიისას დავიშალეთ. მანქანები ყველას დატოვებული ყავდა და მე და ჩემი რამდენიმე კლასელი ფეხით გამოვუყევით პროსპექტს. ქუჩა სავსე იყო ხალხით, თან ახალი წლისთვის უჩვეულოდ თბილი ღამე იყო. ჩაის დალევა გადავწყვიტეთ და ერთ-ერთ ღია კაფესთან ჩამოვსხედით. ბიჭებმა კონიაკი მოატანინეს და აქაც გაგრძელდა ქეიფი... ჩვენკენ მოდიოდა, შორიდანვე ვიცანი, ის იყო, მისი სილუეტი არავისში ამერეოდა. ავნერვიულდი, ჩანთიდან რატომღაც მზის სათვალე ამოვიღე და გავიკეთე. გვიახლოვდებოდა, თან სიგარეტს ეწეოდა. გზაში ვინც ხვდებოდა, ყველა მოწიწებით ესალმებოდა, თვითონაც, როგორც სცენაზე იცოდა, პატარა რევერანსს აკეთებდა და თავს ლამის მიწამდე ხრიდა. აქაც არტისტი იყო, იცოდა, რომ ყველა მას უყურებდა და ეს გავლაც არ იყო, უბრალოდ, გავლა. ჩემმა მეგობრებმაც შეამჩნიეს და დაიძაბნენ, უკვე ყველა მიხვდა, ცოტა ხნის წინ მზის სათვალე რატომაც გავიკეთე. ჩვენამდე ორი მაგიდის იქით ახალგაზრდები ისხდნენ, მის დანახვაზე წამოიშალნენ და ტაში დაუკრეს. მანაც ჩვეული რევერანსით და მიწამდე თავის დახრით გამოხატა მადლიერება. გზის გაგრძელებას აპირებდა, მაგრამ ორი გოგონა წინ გადაუდგა და დიდი ხვეწნა-მუდარის შემდეგ მათ სუფრასთან დაჯდა. კარგად მესმოდა მათი აღტაცებული რეპლიკები და ოვაციები. ეს ჩვეულებრივი ნაწილი იყო მისი ცხოვრების. მაშინაც, როცა ერთად ვიყავით, ყოველ ფეხის ნაბიჯზე ვიღაცები აჩერებდნენ, კომპლიმენტებს ეუბნებოდნენ, ავტოგრაფს სთხოვდნენ. მეც კი ისეთი სიამაყის განცდა მქონდა ასეთ დროს, თითქოს ამ ყველაფერში რაიმე წვლილი მიმიძღოდა, ჰმ?!.

მერე კი ყველას ეუბნებოდა, ეს იცით, ვინ არის? ვიცით, თქვენი ცოლია, უმეტესობა ასე ეუბნებოდა - ან მართლა იცოდნენ, ან ასე ფიქრობდნენ. ცოლი თავისთავად, მაგრამ ეს ჩემზე ასჯერ მაგარი ვინმეა! იცით, რა მხატვარია?! და იწყებდა და აღარ ჩერდებოდა, რომ ჩემზე მაგარი მხატვარი დღეს მსოფლიოში ვერ მოიძებნებოდა და ხო არ გგონია, რამეს იგონებდა, დარწმუნებული იყო ამაში და სხვასაც აჯერებდა, ისეთი გულწრფელი იყო, ზოგჯერ მეც კი მჯეროდა... ასეთი იყო - თუ უყვარდი, ყველაზე მაგარი ეგონე, ყველაზე ლამაზი, ყველაზე ნიჭიერი და რა ვიცი, კიდევ რააა... არც ამის გადმოცემა შემიძლია ბოლომდე, ... ამიტომაც...

***აკა:*** რა, ამიტომაც?

***ნენე:*** არაფერი...

***აკა:*** მერე, მერე? ბოლოს რო ნახე, იმას ყვებოდი. ახალგაზრდებთან დაჯდაო.

***ნენე:*** ერთ წამში იქაურობა თეატრად გადააქცია. გარშემო მსხდომებმა გასწი-გამოსწიეს სკამები, მაგიდები და სპექტაკლის საყურებლდ მოემზადნენ. ის კი უკვე ცენტრში იდგა და არც ვიცი, რა ვთქვა, რას ყვებოდა?.. რას თამაშობდა?... ყველაფერი ტაშისა და ოვაციების ფონზე მიდიოდა. თენდებოდა და ახლა უფრო კარგად ვხედავდი. მეც ვერსად დავიმალებოდი, მაგრამ ჩვენკენ საერთოდ არ გამოუხედავს. ცოტა დაბნეულმა ჩემმა მეგობრებმა ვერც სხვებივით იმ წრეში ჩადგომა გაბედეს, მაგრამ ვეღარც საუბარს ვაგრძელებდით, ძალაუნებურად ყველას ყურადღება მისკენ იყო მიმართული. ის კი იდგა და ცეცხლს ატრიალებდა. ასეთი იყო ყველგან, ყველგან, მარტო სცენაზე კი არა - სახლშიც, ქუჩაშიც, სადაც არ უნდა ყოფილიყო, ყველგან არტისტი იყო!!. გასუსულები უსმენდნენ. მისი ყოველი სიტყვა ახლა უკვე მეც გარკვევით მესმოდა. მეტყველებიდან მივხვდი, რომ რაღაც სჭირდა, ამას სხვები, ალბათ, ვერც შეამჩნევდნენ, მაგრამ მე პირველივე ბგერიდან ვიგრძენი, რომ რაღაც ისე არ იყო და გამახსენდა, ერთხელ, დილით რომ აღარ ახსოვდა, ღამით მთვრალმა სად დადო კბილის პროტეზი.

***აკა:*** მაიცა, რაა?! პროტეზს ატარებდა ამხელა არტისტი?

***ნენე:*** კი, და, სხვათა შორის, არც იცოდა არავინ. მეც მერე გავიგე, ცოლად რომ გავყევი, ისიც საკმაოდ გვიან.

***აკა:*** ვაა, ჩემთვის რაღაც ცოტა გაუგებარია, ცოტა კი არა მაგარი. არ გიტყდებოდა?

***ნენე:*** მეე?! რა უნდა გამტეხოდა?

***აკა :*** ხო, რა ვიცი, ეტყობა, რაღაცები მართლა არ მესმის, კაი, გისმენ.

***ნენე:*** დილაა, გაიღვიძა, გადაღებაზე აგვიანდება და პროტეზს ვერ პოულობს. და უცებ ამ პროტეზის ძებნაზე მონო-სპექტაკლი დადგა. ისეთი პერფომანსი, არ ვიცი, რაა... ვითომ სპექტაკლი დამთავრდა, პაკლონზე უნდა გავიდეს და პროტეზი აღარ უკეთია. და ჯერ როგორ ეძებს კბილებს კულისებში მსახიობი, რომელსაც, მაყურებლებით სავსე დარბაზი ელოდება და ტაში არ ცხრება, და ეს ვერ გადის პაკლონზე. გავარდება, თავს დაუკრავს მაყურებელს, შემოვარდება კულისებში და ისევ კბილებს ეძებს, მაყურებელი არ ჩერდება, ეს ეძებს, შერბის და გამორბის კულისებში, ბოლოს მის კბილებს ეძებენ კაპელდინერები, გამნათებლები, რეჟისორი და ბოლოს მთელი დარბაზი. სიცილისგან ვხოხავდი. არ ვიცი, როგორ ახერხებდა ამას, რომ იოტისოდენა სიბრალულიც კი არ გაგიჩნდებოდა, აი, ის, რაც შენ იკითხე, პირიქით.

იმ ახლი წლის ღამესაც მაშინვე მივხვდი, რომ კბილები არ ჰქონდა. თენდებოდა. ალბათ, ცოტა გამოფხიზლდა და ამ თამაშ-თამაშში თვითონაც დააფიქსირა, რაც სჭირდა და უცებ მესმის: - ალბათ, ყველას გაგიჩნდათ შეკითხვა, რატომ არა მაქვს კბილები და ვერავინ მიბედავთ. ? ხომ ასეა?!“ პასუხს არ სცემდნენ, მაგრამ უხერხულად იშმუშნებოდნენ. „ფილმში მიღებენ, ახლა ვერც ქვეყანას დავასახელებ, და ვერც რეჟისორს, ტყუილად ნუ მკითხვთ, ისე, ყველამ იცით, ოსკაროსანია და ა.შ. მაგრამ ასეა საჭირო, ეს არის ჩემი პროფესია. სამაგიეროდ, იმდენი გადამიხადეს... თანაც გადაღებების მერე დამიბრუნებენ ჰოლივუდურ ღიმილს, იმედია, არ გადამაგდებენ“.

აქაც დიდი ტაში დასცხეს. ყველას დაემშვიდობა, მანდილოსნებს დიდიან-პატარიანად სათითაოდ ეამბორა ხელზე და ჩვენი მიმართულებით გააგრძელა გზა. დიდი ოვაციებით გააცილეს, ყველამ დაიჯერა ეს ახალი პიესა, მხოლოდ მე ვიცოდი, რომ არანაირი რეჟისორი ჰოლივუდიდან არ არსებობდა და ყველაფერი აქ, ამწამს შეთხზა. ისე ჩაგვიარა, ჩემკენ საერთოდ არ გამოუხედავს. მხოლოდ როცა ცოტა გაგვცდა, ორივე ხელი მაღლა ასწია, მაჯები ჩვენკენ შემოატრიალა და რამდენჯერმე დაიქნია. „ბრავო ბრავო!!“ - ისევ მიჰყვებოდა ქუჩის ბოლომდე. ეს ჩვენი ჟესტი იყო! როცა სპექტაკლის მერე თაყვანისმცემლების მთელი არმია ხვდებოდა გარეთ და მათგან თავის დაღწევას ვეღარ ახერხებდა, ასე მანიშნებდა ხოლმე და მეც უცებ მანქანისკენ გავრბოდი, ვჯდებოდი, ვქოქავდი, ისიც უცებ შემოხტებოდა და ასე ვეცლებოდით იქურობას.

ახლაც მე მეძახდა. დამინახა ან მიგრძნო, როგორც თვითონ ამბობდა, დამიძახა, მაგრამ არ გავყევი, ვერ გავყევი... არადა მინდოდა, ღმერთო, როგორ მინდოდა...

თვალს მიეფარა თუ არა, ჩვენც დავიშალეთ, უკვე დილა იყო, ყველას გამოვემშვიდობე და იქვე მეტროში ჩავედი. მეტროდან რომ ამოვედი, ყველა ამ ამბავზე ლაპარაკობდა... უბედური შემთხვევა, ხიდიდან მდინარეში გადავარდა... მაგრამ მე არ მჯერა, არ მჯერა კი არა, დრწმუნებული ვარ, რომ ეს არ იყო უბედური შემთხვევა... მას მერე ფეხი აღარ ჩამიდგამს მეტროში, რაღაც საოცარი შიში დამჩემდა, რომელიც ვეღარაფრით გადავლახე. ახლა, ალბათ, ყველაფერი გასაგებია...

ვერასოდეს ვაპატიებ ჩემს თავს, რომ მაშინ უკან არ გავყევი...

***აკა:*** „ისე ყვებოდა ამ ყველაფერს, თითქოს მე იქ არც კი ვიყავი და თავის თავს ელაპარაკებოდა ხმამაღლა. მივხვდი, რომ იმ ადამიანს ჩაენაცვლებინა ჩემი ადგილი, მაგრამ, სამწუხაროდ, უკვე გარდაცვლილი იყო და ყველანაირი უფლება მქონდა, ისევ მებრძოლა, მით უმეტეს, საბრძოლიც აღარაფერი იყო. იმ ღამეს ჩემთან დარჩა...

***ნენე:*** *„*ის ღამე მასთან გავატარე, სასტუმროს ნომერში. როცა დავთნხმდი, ეს ის არ ყოფილა, ქალი რომ საყვარელ მამაკაცთან ღამის გატარებას გადაწყვეტს. არა! რაღაც უზარმაზარ შიშს ვყავდი ატანილი. დარწმუნებული ვიყავი, რომ არაფერს არ თამაშობდა, მართლა ძალიან ცუდად იყო და ვერ მივატოვებდი. ასეთ მდგომარებაში მარტოს ვერაფრით დავტოვებდი. მზად ვიყავი, მისი ყველა სურვილი ამესრულებინა, ოღონდაც კი ამ საშინელი გადაწყვეტილების რაღაცნაირი მიზეზი ან, თუნდაც, მომსწრე არ გავმხდარიყავი, ისეთი შიში ამეკვიატა.

ის ღამეც, მასთან ერთად, მხოლოდ გაფრთხილება იყო, ძილშიც გული ისე უცემდა... ვაღიარებ, რომ მზად ვიყავი, მთელი ცხოვრება გავფრთხილებოდი და ამით ცოტათი მაინც გამომესყიდა ის დანაშაული, რომელსაც მთელი ცხოვრება ლოდივით ზურგზე ვატარებდი და ეს ლოდი ახლა ისე დამძიმებულიყო, რომ ზიდვა მიჭირდა. მზად ვიყავი, მთელი ცხოვრება, ღრმა მოხუცებულობამდე, მევლო მასთან ხელკავით, ან ჯოხზე დაყრდნობილს. ისედაც ყოველთვის მომწონდა ასეთი მოხუცი წყვილები. თუმცა ადრე მათ ურთიერთობაში მხოლოდ სიყვარულს ვხედავდი, ახლა კი პირველად გავიფიქრე, რომ ეს, სიყვარულზე მეტად, ერთმანეთის გაფრთხილება იყო. საკუთარ თავზე მეტად ერთმანეთს რომ უფრთხილდებიან... კაცმა არ იცის, რის გამო, ეს დიდი სიყვარულია, თუ ერთმანეთის სიმძიმის გადანაწილებაა...იქნებ სწორედ ეს არის ყველაზე მნიშვნელოვანი, სიყვარულზე მეტიც კი... სიმართლის აღიარება ხომ ზოგჯერ საკუთარ თავთანაც ჭირს. რა იყო ის, რაც ახლა ჩვენ შორის ხდებოდა?! ახლა მაინც თუ ვიყავით ბოლომდე გულწრფელები? რა გვინდოდა ერთმანეთისგან, რას შეცვლიდა ეს შეხვედრა ჩვენს ურთიერთობაში, ან შეცვლიდა კი საერთოდ რამეს? არც ერთი წამით არ მომიხუჭავს თვალი. მას კი ჩემთან ჩახუტებულს ეძინა, როგორც ადრე... გამთენიისას მისი მკლავებიდან ფრთხილად გავითავისუფლე თავი, რომ არ გაღვიძებოდა. ერთხელ კიდევ გავხედე - რაღაცნაირი მომეჩვენა, ბავშვივით სუფთა და დაუცველი, და კიდევ უფრო გამიმყარდა აზრი, რომ სიცოცხლის ბოლომდე დავიცავდი და გავუფრთხილდებოდი, მაგრამ ახლა აქ ვერ დავხვდებოდი. რაც შეიძლებოდა, ჩქარა უნდა წავსულიყავი აქედან, რაც შეიძლებოდა ჩქარა, სანამ გაიღვიძებდა... ერთი კი დანამდვილებით ვიცოდი - არასდროს აღარ მივატოვებდი, არასოდეს!... ჩავიცვი და ჩუმად, ფეხაკრეფით გავიპარე ოთახიდან...“

***აკა:***  „ვგრძნობდი, როგორ მიყურებდა, მაგრამ ბოლომდე მოვიმძინარე თავი, რომ ხელი არ შემეშალა იმ გადაწყვეტილების მიღებაში, რაც გულში ჰქონდა. როცა კარი მიიხურა და დავრწმუნდი, რომ ნამდვილად წავიდა, მეც წამოვდექი და ჩუმად გავხედე ფანჯრიდან. მასთან შეხვედრას აღარ ვაპირებდი, მიუხედავდ იმისა, რომ ბილეთი გადავცვალე და ამ ქალაქში კიდევ ერთი კვირა ვრჩებოდი. ამ ქალმა, რომელიც მართლა ჩემი ბედისწერა იყო და რომელსაც ახლა საოცრად აწუხებდა სინანულის გრძნობა, მთავარი არც კი იცოდა ჩემზე - რომ სწორედ მისი სიტყვები გახდა ჩემთვის მოტივატორი, „რაღაცის მოყვარულად“ რომ არ დავრჩი. და იქნებ საკუთარ თავზე მეტად მისთვის მინდოდა დამემტკიცებინა, რომ მეც შემეძლო რაღაც ღირებულის შექმნა. არც ის იყო სიმართლე, რომ სანამ მოქალაქეობას არ მომცემდნენ, ვერ ჩავდიოდი სამშობლოში. არა! დამარცხებული ვერ დავბრუნდებოდი!... პირველ რიგში კი, მისთვის უნდა დამემტკიცებინა ... არც ვიცი, რაა... მაგრამ მხოლოდ მისთვის! არც საკუთარი დარდებისა და ემოციების ვინმესთვის გაზიარების სურვილი გამჩენია. უბრალოდ, ჩემთვის ვწერდი რაღაც დღიურების მსგავსს და ეს თითქოს შვებას მგვრიდა. მერე წერა ჩვევად მექცა, მერე რამდენიმე ჩანახატი და მოთხრობაც დავწერე. არც ის მითქვამს არავისთვის, რომ მარტო მშენებლის სერტიფიკატი არ ამიღია ამერიკაში, ენის სერტიფიკატიც ავიღე და ყველა საფეხურის გამოცდაც ჩავაბარე, ოღონდ წინასგან განსხვავებით, მართლა ვსწავლობდი და ყველაფერს ვაკეთებდი იმისთვის, რომ ენის პრობლემა აღარ მქონოდა. ათ წელზე მეტია, ჩემს თანამემამულეებთანაც კი აღარ მაქვს კონტაქტი და ზოგჯერ, როცა ქართულად საუბარი მიწევს ფიქრში, მექნიკურად ინგლისურუდან ვთარგმნი ფრაზებს. მოთხრობების წერაც ინგლისურად დავიწყე. მერე შემთხვევით ერთი ახალგაზრდა მწერალი გავიცანი, დილაობით ერთ პარკში ვასეირნებდით ძაღლებს. ჯერ ჩვენი ძაღლები დამეგობრდნენ, მერე კი ჩვენც დავახლოვდით. პირველად მას წავაკითხე ჩემი მოთხრობები. ისე აღფრთოვანდა, ცოტა გაკვირვებულიც კი დავრჩი. მერე, მისი რეკომენდაციით, ერთ გამომცემელს შევხვდი და ცოტა ხანში ჩემი ორი მოთხრობა დაიბეჭდა, მერე კიდევ, კიდევ ... შარშან კრებულიც გამოვეცი. მაგრამ ამის შესახებაც არავისთვის მითქვამს, თანაც ფსევდონიმი ავიღე და ჩემი ნამდვილი ვინაობაც არავინ იცის. ერთ წლის წინ კი ჩემმა გამომცემელმა, ქევინმა, რომელიც უკვე ჩემი უახლოესი მეგობარია, რომანზე დამიდო ხელშეკრულება. და მეც, აბა, სხვა რაზე უნდა დამეწერა?!. ან იმაზე უფრო საინტერესო რა უნდა გამომეგონებინა, ჩემი და ნენეს სიყვარულის ამბავი რომ იყო? თანაც ყველა ჩემი დღიური თუ ჩანაწერი მასზე მოგონებებით იყო სავსე. ამიტომაც მახსოვდა კარგად ყველაფერი. ახლა მხოლოდ ფინალი მქონდა დარჩენილი და მასთან შესახვედრადაც აქ ამიტომ ჩამოვფრინდი. მარტო რომანში არა, ეს ქალი სინამდვილეშიც უნდა დამებრუნებინა. ბოლოს ცოტა კი ავირიე, სად ნამდვილი ნენე იყო და სად ჩემი პერსონაჟი, ვეღარ ვარკვევდი, მაგრამ ახლა, როცა წლების შემდეგ ისევ შევხვდით, ყველაფერი თავის ადგილას დადგა. უკვე ფინალიც ვიცოდი, კიდევ ერთი კვირით დარჩენაც მაგიტომ გადავწყვიტე, აქ მინდა დავასრულო რომანი. მთავარია, რომ ნენე დავიბრუნე, თანაც ისეთმა, როგორიც მაშინ ვიყავი და არა წარმატებულმა მწერალმა, როგორიც ახლა ვარ სინამდვილეში. მან ჯერ არაფერი იცის ამის შესახებ, სიურპრიზს სამშობლოში მოვუწყობ, რომანის პრეზენტაციაზე. არც ის იცის, რომ წიგნის გარეკანზე მისი ნახატი იქნება, „მწვანე კაკლები“, რომელსაც ჯერ კიდევ ვაშინგტონში, გამოფენაზე გადავუღე ფოტო. ქევინსაც მოეწონა, იმაზე ცოტა კი ვიკამათეთ, რომანისთვის „მწვანე კაკლები“ დამერქმია თუ „წენგოს სურნელი“, მაგრამ არაო! ბოლოს გადაჭრით მითხრა, მხოლოდ „მწვანე კაკლებზე“დაგთანხმდებიო. მეც აღარ შევეწინააღმდეგე, რადგან ძნელია ყველაფრის ისე მოყოლა, რომ სხვებმაც შენსავით შეიგრძნონ. ისედაც ვიცოდი, რომ ჩემს მონაყოლს ყოველთვის აკლდა დამაჯერებლობა, ნაწერში კი, პირიქით, ერთი ყალბი ინტონაციაც არ მეპარებოდა. ამიტომ დარწმუნებული ვიყავი, რომ რომანისთვის რაც არ უნდა დამერქმია, მთავარი ის დღემდე აუხსნელი შეგრძნებები იქნებოდა, რაც ჩემსა და ნენეს შორის იყო მთელი ცხოვრება. ახლაც კი, როცა ისევ ჩავეხუტე ჩემს შავ-თეთრ გოგოს და ცხვირი ძველებურად ჩავყავი მის კულულებში, საიდანღაც ისევ ვიგრძენი ის უცნაური წენგოს სურნელი, თანაც ისე მძაფრად, როგორც ბავშვობაში, მწვანე კაკალს ბრტყელ, სიპ ქვაზე რომ დავდებდი და მეორე ქვას მთელი ძალით დავათხლეშდი, იოდისფერ შხეფებს რომ გაყრიდა და, შხეფებთან ერთად, ამ საოცარ სურნელს დააყენებდა... ვიცი, რომ ამას ისე ვერასოდეს მოვყვები, მაგრამ დავწერ, აუცილებლად დავწერ ისე, რომ სხვებმაც ჩემსავით შეიგრძნონ, ბოლოს და ბოლოს ჩვენი მეხსიერება ხომ სწორედ ასეთ შეგრძნებებს ინახვს...

***ნენე:*** „...ერთი სული მქონდა, სახლში როდის მივიდოდი და ყველაფერს, რაც ამ ერთ ღამეში დამიგროვდა, ტილოზე გადავიტანდი. რაც შეიძლება მალე უნდა მივსულიყავი სახლში, რაც შეიძლება მალე...ზუსტად ვიცოდი, ყველაფერი ზუტად ვიცოდი, თვალწინ მედგა ყველაფერი, რაც შეიძლება მალე უნდა მივსულიყავი, რაც შეიძლება მალე...“

***აკა:*** „მაინც რა ტიპია, რაღაცნაირად ჩაიხვია ჩემი ნათქვამი - ყოველთვის მიყვარდი და სიცოცხლის ბოლომდე მეყვარები-მეთქი რომ ვუთხარი. არა, ნამდვილად არ ვიტყუებოდი, მაგრამ არც ისეთი მნიშვნელობა მიმინიჭებია, როგორც მაგან გაიგო. ახლა, როცა მისი ყველა საიდუმლოს ლაბირინთებში შევაღწიე და აღარფერია ჩემგან დამალული,როცა ყველაფერი ვიცი, ყველაფერი, ისიც კი, რომ სამუდამოდ ჩემია, სიკვდილამდე, რისთვისაც წლებია, ასე თავგამოდებული ვიბრძოდი... ისევ რაღაც დამემართა...მაშინდელივით... მომწყინდა... იქნებ ეს იყო მაშინაც ყველაფრის მთავარი მიზეზი?.. და დანარჩენი ჩვენ გამოვიგონეთ... თურმე რა ასაკშიც არ უნდა იყო, მუდმივი შიში უნდა გქონდეს, რომ არ დაკარგო, არ მიგატოვოს, არ გადაგიყვაროს... ისე რა აზრი აქვს?! დილას რო იღვიძებ და სანამ თვალებს გაახელ, უეჭველად იცი, რომ აქ არის, რამდენიმე საათია, ფეხაკრეფით დადის და ჩუმად სუნთქავს, რომ არ გაგეღვიძოს, რა ვიცი... მე ... არ შემიძლია, არაფრით არ შემიძლია...

 ის განშორებაც, ალბათ, იმიტომ ვერ მოვინელე, რომ საერთოდ აღარ მქონდა ადგილი მის გულში. და როგორც კი ამაში დავრწმუნდი, იმ წუთიდან დავიწყე ბრძოლა იმის დასაბრუნებლად, რაც მე მეკუთვნოდა, მარტო მე და იმ ადგილს სხვა ვერავინ ჩაანაცვლებდა. შეიძლება მართლა გამაქრო თავისი ცხოვრებიდან, ამომშალა, მაგრამ ზედ ვერავის გადააწერდა. იქ ან სიცარიელე უნდა ყოფილიყო და ან მე, მხოლოდ მე.

ამ ფიქრებში ვიყავი გართული, სიგარეტი ამოვიღე, ფანჯარა გამოვაღე. ჯერ ისევ ვხედავდი ნენეს, ძალიან ადრე იყო, ტრანსპორტიც კი არ მოძრაობდა და ცარიელ ქუჩას მარტო მიუყვებოდა. ჩქარი ნაბიჯით, თითქმის სირბილით მიდიოდა. მინდოდა, ბოლომდე მეყურებინა, სანამ თვალს არ მიეფარებოდა, მერე კი ქევინს დავურეკავდი და ყველაფრს დაწვრილებით მოვუყვებოდი, ყველაფერს წინა ღამის ამბებზეც, ყველაფერს, ალბათ, ვერა... და უცებ სუნთქვა შემეკრა... თვალებს არ დავუჯერე, ნენემ გზიდან გადაუხვია და ჩვეულებრივად ჩავიდა მეტროს კიბეზე,

ისე, თითქოს ეს მისი ყოველდღიური მექანიკური ჩვევა ყოფილიყოს. კარგა ხანს ვიდექი გარინდული იმ იმედით, რომ უკან ამობრუნდებოდა, მაგრამ არა... ჩემი რომანის ფინალი ისევ არ მქონდა...

თითქმის ერთი კოლოფი სიგარეტი ბოლომდე მოვწიე. ძალიან დაბნეული ვიყავი - ჩემი თითქოს უკვე დაწყობილი გეგმები საერთოდ ჩამეშალა და ყველაფერი ამერია. სიგარეტიც გამითავდა. აბაზანაში შევედი, შხაპი მივიღე და გადავწყვიტე, ნენესთან წავსულიყავი.

ამასობაში ქევინმა ბევრჯერ დამირეკა, მაგრამ არ ვპასუხობდი. გარეთ გამოვედი, ცოტა ციოდა და მესიამოვნა, თითქოს უფრო გამოვფხიზლდი და დავმშვიდდი კიდეც. იქვე ყვავილები ვიყიდე და მეტროში ჩავედი. მთელი გზა ისევ ახალ გეგმებს ვაწყობდი. კიბეს რომ ავუყევი, ვიგრძენი, როგორ ამიჩქარდა პულსი და გულმაც ბაგა-ბუგი დამიწყო. კარი ოდნავ შეღებული დამხვდა, ოთახიდან კლასიკური მუსიკის ხმა ისმოდა, რა - ზუსტად არ ვიცი, მაგრამ ბახი იყო. - ნენე! - დავუძახე, მაგრამ არ გამომეპასუხა. შევედი, ფეხაკრეფით გავირე დერეფანი. ის ზურგით იჯდა. ისევ ის საწვიმარი ეცვა, ჩემი შესვლა არ გაუგონია, საორღანო მუსიკა მთელ ოთახს ავსებდა, წინ მოლბერტი ედო და ხატავდა. ჩემდა გასაკვირად იქურობა სიგეტის ბოლით იყო გაბუღული, საფერფლე სავსე იყო ნამწვებით, ახლაც ნახევრად ჩამწვარი სიგარეტი ეჭირა და მექანიკურად, ერთსა და იმავე რიტმში არტყამდა ღრმა ნაფაზებს.

უფრო ახლოს მივედი და ნახატს დავაცქერდი. ისე იყო ჩართული, ალბათ, წინ რომ დავდგომოდი, მაშინაც ვერ დამინახავდა. ტილოზე რაღაც მოედნის მსგავსი დაეხატა, შუაში ჯამბაზი იდგა, მოხუცი,თეთრწვერა, უკბილო, მარადისობიდან მოსული ჯამბაზი.. ისე იყო მოძრაობაში, თითქოს ნაპერწკლებს ყრისო. მის გარშემო რკალად შეკრებილი ადამიანები სიცილისგან დამანჭული სახეებით მისჩერებოდნენ ჯამბაზს და წელში მოხრილები მთელი ძალით უკრავდნენ ტაშს. მხოლოდ ერთი იდგა მათ შორის, რომელიც რატომღაც ჯამბაზის თავს ზემოთ იყურებოდა გაოცებული თვალებით... ჯამბაზს ფეხები ბოლომდე არ ედგა მიწაზე, ნახევრად ჰაერში იყო, თითქოს გასაფრენად ემზადებაო. ცალი ხელი თოკისთვის ჩაევლო, რომელიც სადღაც უსასრულობაში უჩინარდებოდა. მოხარხარე ბრბო შავი ფერში დაეხატა, კუპრივით შავი ფერის, ჯამბაზი - თეთრი და რაღაცნაირი გამჭვირალე და მხოლოდ ის ერთი, რომელიც ციდან დაშვებულ თოკს ხედავდა, იყო შავ-თეთრი...

ყვავილები კართან დავაწყვე და იქაურობა დავტოვე, აქ ჩემი ადგილი არ იყო... ამ ყველაფერს სულ სხვა ფინალი ჰქონდა...

 თამარ ბართაია.

 2022წ.